**JEGYZŐKÖNYV**

Készült Nagykanizsa Megyei Jogú Város Közgyűlése **2025. január 30-án (csütörtök) 14.00 órára összehívott, de 14.12 órakor megkezdett soros nyílt** üléséről.

**Az ülés helye:** Vasemberház Díszterem

 Nagykanizsa, Erzsébet tér 1-2.

**Jelen vannak:** Horváth Jácint polgármester, Dr. Fodor Csaba alpolgármester, Balogh László, Bedő György, Berta Krisztián, Bizzer András, Bodó László, Dénes Sándor, Gábris Jácint, Gondi Zoltán, Hokker Tibor, Dr. Károlyi Attila, Radics Bálint, Dr. Schauta Marcell, Szabó Szilárd képviselők

**Tanácskozási joggal megjelentek:** Dr. Tóth-Bagó Mónika alpolgármester, Dr. Gyergyák Krisztina jegyző, Dr. Termecz Marianna aljegyző, Bagarus Ágnes osztályvezető, Kunics György osztályvezető, Jónásné Szőke Krisztina csoportvezető, Tárnok Ferenc csoportvezető, Dr. Farkas Roland vagyongazd. koordinátor, jogtanácsos, Polgár Balázs személyi titkár, Szabó István vezérigazgató Csordás András műszaki vezérigazgató-helyettes, Kovácsné Mikola Mária igazgató, Dr. Száraz Csilla igazgató, Nyeste Péter ügyvezető, Gerencsérné Dr. Berta Renáta főigazgató, Benke Dániel csoportvezető, Lenkovits Szilvia intézményvezető-helyettes

**Horváth Jácint:** Tisztelt közgyűlés, megkezdjük a munkát. Nagyon nagy tisztelettel és szeretettel köszöntöm önöket 2025 első közgyűlésén. Megállapítom, hogy a közgyűlés 15 fővel határozatképes, a közgyűlést ezennel megnyitom. Ez a januári soros közgyűlésünk, és a napirendi pontokra tennék javaslatot először. Az eredetileg kiküldött meghívóban lévő 22 napirend mellé 3 további napirendet szeretnénk javasolni a közgyűlés mai ülésére. Ezek pedig az egyik *„Javaslat a fizető parkolóhelyek működtetésről és igénybevételéről szóló 64/2012. (XI.30.) önkormányzati rendelet, valamint a közterületek és közterület jellegű területek használatáról szóló 31/2016. (X. 06.) önkormányzati rendelet módosítására”.* Az előterjesztés 2025. január 29-én került feltöltésre, és ezt az előterjesztést javaslom a rendeletek végén, után a 4. napirendi pont után a külkapcsolati terv előtt megtárgyalni. A második a *„Javaslat a "DIMOP Plusz-2.1.1-24 - Energia menedzsment rendszerek fejlesztése és bevezetése önkormányzatok számára" című felhívásra benyújtandó pályázattal kapcsolatos döntések meghozatalára”* vonatkozó előterjesztés. Ez 2025. január 27-én került feltöltésre és javaslom, hogy a TOP-ról szóló 10-es előterjesztés után tárgyaljuk meg, hogy a két pályázatos előterjesztés egymás után kerüljön megtárgyalásra. És a harmadik pedig a *„Javaslat a Nagykanizsa, Deák tér 3. szám alatti ingatlanban lévő 35 m2 alapterületű önkormányzati tulajdonú helyiség kedvezményes bérleti díjának megállapításával kapcsolatos döntések meghozatalára”* című előterjesztés, amely 2025. január 24-én került feltöltésre. Ezt pedig a polgármesteri tájékoztató előtt tárgyaljuk meg az eredeti 19-es napirendi pont után. Ezen módosításokkal, amennyiben nincs hozzászólás, teszem fel a mai napirendi pontokat szavazásra. Ha egyetértenek, kérem igennel jelezzék. Köszönöm. Technikai problémánk van, de mindjárt megoldjuk. Köszönöm, mehet a szavazás.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**1/2025.(I.30.) számú határozat**

Nagykanizsa Megyei Jogú Város Közgyűlése a 2025. január 30-i soros ülésén a következő napirendi pontokat tárgyalja:

Nyílt ülés:

1. Javaslat a helyi kitüntetések alapításáról és adományozásáról szóló 3/2024. (III. 12.) önkormányzati rendelet módosítására (írásban)

Előterjesztő: Horváth Jácint polgármester

1. Javaslat a pénzbeli és természetben nyújtott szociális ellátásokról szóló 6/2015. (II. 16.) önkormányzati rendelet módosítására (írásban)

Előterjesztő: Horváth Jácint polgármester

1. Javaslat a „Nagykanizsa fejlődéséért” felsőoktatási ösztöndíj támogatás szabályairól szóló 3/2016. (II. 03.) önkormányzati rendelet módosítására (írásban)

Előterjesztő: Horváth Jácint polgármester

Meghívott: Gerencsérné Dr. Berta Renáta főigazgató

1. Javaslat a 2025. évi köztisztviselői illetményalap és illetménykiegészítés megállapítására (írásban)

Előterjesztő: Horváth Jácint polgármester

1. Javaslat a fizető parkolóhelyek működtetésről és igénybevételéről szóló 64/2012. (XI.30.) önkormányzati rendelet, valamint a közterületek és közterület jellegű területek használatáról szóló 31/2016. (X. 06.) önkormányzati rendelet módosítására (írásban)

Előterjesztő: Horváth Jácint polgármester

Meghívott: Szabó István vezérigazgató

1. Beszámoló Nagykanizsa Megyei Jogú Város Önkormányzata 2024. évi, valamint a 2020-2024. közötti időszakra vonatkozó külkapcsolati tervének végrehajtásáról; javaslat a 2025. évi, valamint a 2025-2029. közötti időszakot érintő nemzetközi kapcsolatainak tervére (írásban)

Előterjesztő: Horváth Jácint polgármester

1. Bírósági ülnöki megbízatás megszűnésének megállapítása (írásban)

Előterjesztő: Horváth Jácint polgármester

1. Javaslat a Nagykanizsai Ipari- és Gazdaságfejlesztő Kft. Javadalmazási Szabályzatának jóváhagyására (írásban)

Előterjesztő: Horváth Jácint polgármester

1. Javaslat az Erzsébet tér 8/A. szám alatti társasházi közös tulajdonban lévő ingatlanrész értékesítésével kapcsolatos döntés meghozatalára (írásban)

Előterjesztő: Horváth Jácint polgármester

1. Javaslat a Nagykanizsa belterületi 8003/3 hrsz-ú (új ipari park területén lévő) ingatlant érintő elővásárlási joggal kapcsolatos döntés meghozatalára (írásban)

Előterjesztő: Horváth Jácint polgármester

1. Javaslat a TOP Plusz Városfejlesztési Programtervvel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Nyeste Péter ügyvezető

1. Javaslat a "DIMOP Plusz-2.1.1-24 - Energia menedzsment rendszerek fejlesztése és bevezetése önkormányzatok számára" című felhívásra benyújtandó pályázattal kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Nyeste Péter ügyvezető

1. Javaslat a Nagykanizsa Vagyongazdálkodási és Szolgáltató Zrt. vezérigazgatói tisztségének betöltésére (írásban)

Előterjesztő: Horváth Jácint polgármester

1. Javaslat Nagykanizsa Megyei Jogú Város Önkormányzata és Polgármesteri Hivatala új Beszerzési Szabályzatának megalkotására (írásban)

Előterjesztő: Horváth Jácint polgármester

1. Javaslat a 2025/2026-os nevelési év tervezésére, az óvodai beiratkozások időpontjának meghatározására, körzethatárok kialakítására (írásban)

Előterjesztő: Horváth Jácint polgármester

Meghívott: dr. Némethné Kovács Edit óvodavezető

1. Beszámoló a Thúry György Múzeum 2024. évi tevékenységéről (írásban)

Előterjesztő: Horváth Jácint polgármester

Meghívott: dr. Száraz Csilla igazgató

1. Javaslat a Thúry György Múzeum 2025. évi munkatervének elfogadására (írásban)

Előterjesztő: Horváth Jácint polgármester

Meghívott: dr. Száraz Csilla igazgató

1. Beszámoló a Kanizsai Kulturális Központ 2024. évi tevékenységéről (írásban)

Előterjesztő: Horváth Jácint polgármester

Meghívott: Kovácsné Mikola Mária igazgató

1. Javaslat a Kanizsai Kulturális Központ 2025. évi munkatervének elfogadására (írásban)

Előterjesztő: Horváth Jácint polgármester

Meghívott: Kovácsné Mikola Mária igazgató

1. Beszámoló a Halis István Városi Könyvtár 2024. évi tevékenységéről (írásban)

Előterjesztő: Horváth Jácint polgármester

Meghívott: Czupi Gyula igazgató

1. Javaslat a Halis István Városi Könyvtár 2025. évi munkatervének elfogadására (írásban)

Előterjesztő: Horváth Jácint polgármester

Meghívott: Czupi Gyula igazgató

1. Javaslat a Nagykanizsa, Deák tér 3. szám alatti ingatlanban lévő 35 m2 alapterületű önkormányzati tulajdonú helyiség kedvezményes bérleti díjának megállapításával kapcsolatos döntések meghozatalára (írásban)

Előterjesztő: Horváth Jácint polgármester

1. Polgármesteri tájékoztató (írásban)

Előterjesztő: Horváth Jácint polgármester

1. Interpellációk, kérdések

**Horváth Jácint:** Mielőtt megkezdjük a napirendi pontok tárgyalását, az interpellációk napirendhez kapcsolódó előzetes felvetésekre adok lehetőséget elsőként Balogh László polgármester úr, Öné a szó.

**Balogh László:** Tisztelt Polgármester úr, tisztelt közgyűlés! Két kérdésem van, első új parkolóhelyek a Platánsor páratlan oldalán és az Attila utcában gyeprácsozással, második a Batthyány Lajos Gimnázium felújításával kapcsolatos. Köszönöm.

**Horváth Jácint:** Köszönöm szépen, Dr. Károlyi Attila következik.

**Dr. Károlyi Attila:** Köszönöm. Ezek a napirendi pontok most?

**Horváth Jácint:** Interpellációk.

**Dr. Károlyi Attila:** Tisztelt Polgármester úr, itt az Erzsébet térrel kapcsolatban szeretnék interpellálni. A volt nyomda előtt van egy telefonfülke, a mi városunk „ékessége és dísze”, már környező városokból is eljöttek megtekinteni. Ott van egyébként, tehát ha valaki be akarja dobni, még van olyan felülete az üvegnek, ami még nincs betörve, oda van készítve egy fél tégla. Tehát hogyha elmennek a tisztelt képviselőtársaim, akkor esetleg ingerenciájuk támad rá, akkor nem kell sokat keresgélni. Na, most lóg a kagyló is, tehát a beszélgetőkagyló, én nem tudom, ha van még Magyarországon ember, aki egyébként vezetékesen - ha van, akkor én nagy tisztelettel megkérném, hogy ne innen telefonáljon, illetőleg innen nem is tud.

**Horváth Jácint:** A felvetés, hogy miről fog beszélni, az interpellációk napirendben. Most csak egy mondat.

**Dr. Károlyi Attila:** Ja, bocsánat, akkor erről szeretnék, erről szeretnék beszélni.

**Horváth Jácint:** Köszönöm szépen. Köszönöm képviselő úr. Következik Berta Krisztián.

**Berta Krisztián:** Köszönöm szépen a szót, tisztelt polgármester úr, tisztelt közgyűlés. Két kérdéssel szeretnék majd élni, Kölcsey utcai problémával és szintén egy Erzsébet tér 2. körüli problémát hoztam a közgyűlés elé. Köszönöm.

**Horváth Jácint:** Köszönöm szépen, Dénes Sándor következik.

**Dénes Sándor:** Tisztelt Polgármester úr, három témában szeretnék interpellálni. Az egyik a Szent Rókus utca járdájának a folytatása, a Polgári Olvasókör épülete, illetve a Kiskanizsai Általános Iskola előtti úgynevezett beközlekedő úttal kapcsolatos. Köszönöm szépen.

**Horváth Jácint:** Köszönöm szépen, Gábris Jácint képviselő úr.

**Gábris Jácint:** Köszönöm a szót, nekem két témám lenne, illetve ehhez kapcsolódó kérdésem. Az egyik az Palinnál, az Alkotmány utca és a Lovarda utca közti szakaszt érinti majd, a másik az pedig megint csak a megvilágítási kérdés. Hát közvilágítási kérdés az Űrhajós utca, illetve a játszótér környékén. Köszönöm.

**Horváth Jácint:** Radics Bálint képviselő úr.

**Radics Bálint:** Tisztelt Polgármester úr, tisztelt közgyűlés! Én négy témában szeretnék interpellálni. Az egyik téma az a kamerarendszernek a bővítése Miklósfán és a Ligetvárosban is, ugye ez mind a két településrészt érinti. A másik téma az a Ligetvárosban a buszközlekedéssel kapcsolatos. A harmadik téma az a MAORT-telepen lévő garázsokat érintené és a negyedik téma is a MAORT-telepen az Erdész utcához kapcsolódna. Köszönöm szépen.

**Horváth Jácint:** Köszönöm szépen, Gondi Zoltán képviselő úr.

**Gondi Zoltán:** Köszönöm a szót polgármester úr, a Királyi Pál utcával kapcsolatosan lenne egy hozzászólásom. Köszönöm szépen.

**Horváth Jácint:** Köszönöm szépen a jelzéseket. Több hozzászólást nem látok. Lezárom ezt a részt és elkezdjük a napirendi pontok tárgyalását.

1. **Javaslat a helyi kitüntetések alapításáról és adományozásáról szóló 3/2024. (III. 12.) önkormányzati rendelet módosítására (írásban)**

**Előterjesztő: Horváth Jácint polgármester**

**Horváth Jácint:** Pontosításokat, illetve rendeleti módosításokat, az adható kitüntetések számával kapcsolatban tartalmaz az előterjesztés.

**Balogh László:** Tisztelt Polgármester úr, tisztelt közgyűlés! Ugye legutoljára 2024. márciusában módosítottuk ezt a helyi kitüntetéses rendeletet, illetve többször is módosítottuk az elmúlt években, és most hát rájöttünk, rájöttek, tisztelt ÉVE-frakció, hogy rossz volt ez a múltkori módosítás, merthogy javítanak rajta, ez dicséretes, ezzel együtt én ezt az újabb ismételt módosítást hadd jelezzem vissza afféle tartózkodó kérelemmel, tartózkodással, és csak 1-2 mondatot hadd szóljak arról, hogy az én véleményem az, egyébként ez senkivel nem egyeztetett különösebben, hogy a kitüntetési struktúra az régen szerintem jobb volt. Tehát és nem a pénz az érdekes ezekben a kitüntetésekben, hanem annak szimbolikus értéke. Én vállalom azt, akár vitában is, mindig is mondtam, hogy szélesen ölelni, igenis egy városvezetésnek ez is dolga, és igenis én azt gondolom, hogy arra érdemesek ma is bőven vannak, akiket kitüntethetünk. Tehát ilyen alapon, hogy jó volt a régi, még a 2019 előtti, én tartózkodni fogok, köszönöm.

**Horváth Jácint:** Köszönőm szépen. Igazán 2019 előtt mi átvettük az Önökét, mi folytattuk, ugye valamikor a 2014-2019-es ciklusban történt a változtatás, amikor a díjakra Dénes Sándor polgármester úr javaslatára és előterjesztésére annak idején, tehát ott változott meg a kitüntetések rendszere, és akkor módosítottunk rajta, és akkor került be ez a fajta új rendszer, aminek szerintem van azért előnye, tehát én nem mondanám, hogy ez rossz lenne. Nyilván volt egy személyessége az előzőnek is, de ennek is megvan a maga előnye. Én bármelyikkel egyet tudok érteni, azzal is, és azzal a mondatával is, hogy szélesre kell tárni ölelő karjainkat. És ezen szellemben adom meg a szót Dr. Fodor Csaba alpolgármester úrnak.

**Dr. Fodor Csaba:** Köszönöm szépen. Tisztelt közgyűlés! Valóban, amit polgármester úr elmondott, az úgy volt. Tehát volt itt régen, a régi időkben szélesre tártuk a karjainkat és sok embert magunkhoz tudtunk ölelni, hiszen volt itt a környezetvédelemért díj, külön az egészségügyért, külön az oktatásért, sorolhatnám, a kultúráért stb., stb. De éppen Önök redukálták le ezeket a díjakat. Mi úgy gondoltuk, hogy az nem volt helyes, tehát az nagyon szűkre sikeredett az a 2014 és 2019 közötti rendeletmódosítás és éppen ezért mi azt gondoljuk, hogy valamelyest vissza kellene állítani. Ezért került visszaállításra a Szekeres-díj és ezért került a Paizs-díj visszaállításra, illetőleg most azt mondjuk, hogy az adható kitüntetések számát alapvetően mondjuk a díszpolgárnál egyben határozzuk meg, kivételes esetben a közgyűlés külön határozattal még egy díszpolgári címet adományozhat egy évben, illetőleg lehetőséget biztosítunk egy külön bekezdésben, ezen szakasz külön bekezdésében a posztumusz díszpolgári cím adományozására is. Azt hisszük, és azt gondoljuk, hogy nyilvánvalóan mi is, hogy a kitüntetések, legalábbis abban bízunk, hogy aki kapja, az is büszkén viseli a címet, a bármilyen városi kitüntetést kap, hiszen az egy olyan elismerés, amelyre nyilvánvalóan rászolgált a cím tulajdonosa, cím birtokosa, aki tüntetett és mi pedig meg szeretnénk vagy honorálni szeretnénk azt a munkát ezen embereknek, hogy kaphassanak kitüntetéseket. De az egy-egy az nagyon szűkre sikeredett, ezért azt gondoljuk, hogy itt is kell emelni, kell emelni a Pro Urbe díjnál is, viszont azt hisszük, hogy túlságosan meg nem szabad szabadjára engedni, mert ha túl sokat adunk egy típusú díjból adott évben, akkor az devalválhatja is hosszú időn át a díj értékét. Tehát mi azt gondoljuk, hogy ez így helyes, ez a mostani rendeletünk előrelépés az eddigiekhez képest, és mi abban bízunk, hogy ez talán elég is lesz. Köszönöm szépen.

**Horváth Jácint:** Köszönöm szépen Dr. Károlyi Attila képviselő.

**Dr. Károlyi Attila:** Köszönöm a szót. Tisztelt Polgármester úr! Tulajdonképpen Balogh László polgármester úrnak a hozzászólása miatt szólalok meg, meg lehet, hogy kicsit magam miatt is. Tehát én megkérném a tisztelt képviselőtársamat, hogy legyen szíves mondja meg, hogy miért rossz a szerkezete ennek a kitüntetési előterjesztésnek, illetőleg magának a kitüntetési rendszernek, mer akkor ebből okosabbak leszünk és ha mond valami okosságot, akkor nyilván a polgármester úr beemeli, ha most megtenné, akkor megköszönném. Ugyanis ahogy mondta alpolgármester úr az imént, hát nem titok, kórházi vezetőknek a javaslatára került visszaemelve a Szekeres József-díj, orvos polgártársunk, kitűnő orvos polgártársunkat tüntetjük ki ezzel a díjjal, szakmai előterjesztésre, a Pajzs Ferenc az pedig a jegyző, mint szakember által, és olyan, olyan polgártársunkat, aki a önkormányzatban, tehát a közigazgatásban élen jár. Na most engem itt lenyomtak a saját frakciómban, ugyanis ez az előterjesztés, ami előtte fungált, az gyakorlatilag az én gondolatvilágomat tükrözte annyiban, hogy teljesen le lett szűkítve az, hogy a kitüntetéseknek milyen száma, pont a devalválódás miatt, amit az alpolgármester úr is említett, de le lett szűkítve, brutálisan. Tehát olyan brutálisan, hogy nem is volt lehetősége az önkormányzatnak, a közgyűlésnek arra, hogy eltérjen attól a szabálytól, hogy például városi díszpolgár címet hány kitűnő városunk fiának adjon, mert csak egy volt, és nem lehetett eltérni tőle, és ugyanígy egy sor másik kitüntetés is, és ezen most változtat az előterjesztés. Én nem értettem egyet vele, de hát akciófegyelem is van a világon abban, hogy én maradtam volna az egynél, például, mindegyiknél maradt volna a régi rendszer, amit most megváltoztatnak, nyilván Önökkel együtt azért, hogy ha a két kitűnőség lesz például díszpolgárnál, akkor azt a másodikat is lehessen. Megmondaná nekem itt a tisztelt képviselő úr, hogy miért rossz ennek a szerkezete? Nagyon megköszönném.

**Horváth Jácint:** Köszönöm szépen, Balogh László képviselő.

**Balogh László:** Tisztelt polgármester úr, tisztelt közgyűlés. Ha már így megszólíttattam, csak nagyon röviden, mert ezt hosszan lehetne ecsetelni, mint van még néhány ilyen napirendünk. Hogy érthető legyek, kritikámat, ellenzéki kritikámat azért is fogalmaztam meg, mert a tavalyi módosításuk az nem volt jó. Tehát egyet-egyet-egyet adni ily kevés kitüntetés szerintem egy megyei jogú városhoz az nem méltó. Hál Istennek, ezt akarták most kezelni, ezzel nincs is bajom, hogy a kitüntetések számát emelik, viszont arra utaltam, hogy több ciklussal ezelőtt, több szférához tartozóan díjaztunk. Tehát én számomra az volt egy szimpatikus rendszer, és hát nekem most az a dolgom, hogy hozzá kritikus, akár kritikus hozzászólásommal javítsam ezt a dolgot. Én továbbra is a szélesen „ölelnivel” szeretnék szót kérni, emelni, úgyhogy vállalom. Ez vita kérdése lehet, szerintem szavazzunk minél előbb.

**Horváth Jácint:** Köszönöm szépen. Egy hozzászólás csak ehhez, mert alapvetően ugye most még tart a javaslattételi fázis, pont azért hosszabbítottuk meg, hogy tekintettel erre a módosításra, lehessen még javaslatokat tenni, hiszen ráérünk dönteni erről február, március környékén is, hogy ki kapjon kitüntetést. Ugyanakkor a város egészében jól tudjuk, hogy azért van ezen kívül is kitüntetési lehetőség, hiszen a szociális dolgozók kapnak minden évben kitüntetést, kulturális dolgozók nem olyan régen a Magyar Kultúra Napján kaptak szintén kitüntetéseket vagy elismeréseket. Sportolóknál van ugye külön kitüntetési rendszerünk minden évben, tehát van, elég széles egyébként az a kitüntetési rendszer, hogyha egyben nézzük, nemcsak ezen rendelet hatálya alá tartozó kitüntetéseket a városban és elismeréseket, amelyek rendelkezésünkre állnak, úgyhogy persze mindig van ezeken a rendszereken mit javítani és módosítani, remélem, hogy ez is előrevisz minket. Amennyiben nincs több hozzászólás, a vitát lezárom és szavazásra bocsátom a rendeletet. Minősített szótöbbség szükséges a rendelet elfogadásához. Kérem, szavazzunk.

A közgyűlés 8 igen, 2 nem és 5 tartózkodás szavazattal a javaslatot elfogadja és a következő rendeletet alkotja:

**1/2025.(II.03.) számú rendelet**

Nagykanizsa Megyei Jogú Város Önkormányzatának Közgyűlése megalkotja az 1/2025. (II.03) önkormányzati rendeletét a helyi kitüntetések alapításáról és adományozásáról szóló 3/2024. (III.12.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a pénzbeli és természetben nyújtott szociális ellátásokról szóló 6/2015. (II. 16.) önkormányzati rendelet módosítására (írásban)**

**Előterjesztő: Horváth Jácint polgármester**

**Horváth Jácint:** Ezen rendeletünk alapján nyújtjuk különböző szociális támogatásainkat, és úgy éreztük, hogy szükséges lazítani, illetve javítani a rendelet jelenlegi formáján, ezért arra tettünk javaslatot, hogy mindazok a jövedelemhatárok, amelyek eddig voltak, emelkedjenek, tehát még többen férjenek be ebbe a szociális támogatási körbe, és még többen tudjanak szociális támogatásokat igényelni. Illetve arra is javaslatot tettünk, hogy ezen támogatások összege is mintegy 20 %-kal nőjön, tehát a szociális támogatások, amiket eddig adtunk, emelkedjenek szintén 20 %-kal, ugye 2023-ban nyúltunk utoljára hozzá, úgyhogy azt hiszem, hogy figyelembe véve az azóta eltelt inflációt, mind a kettő módosítás alapvetően szerintem teljes mértékben indokolt. Megnyitom a vitát, Balogh László Ön az első hozzászóló.

**Balogh László:** Tisztelt Polgármester úr, tisztelt közgyűlés! Nem kívánok mindenhez hozzászólni, de ez egy fajsúlyos napirend és hadd jelezzem azt, hogy én is úgy gondolkodom és igennel fogok szavazni, hogy ez így most rendjén való. Ugye hat segélynemben osztottunk, oszthattunk támogatásokat, keret volt rá 100.000.000 Ft, de észrevehettük, hogy kevesebben fértek bele a jövedelemhatár miatt, és ezt a lemorzsolódást próbáljuk most ellentételezni, tehát, és itt lehet hivatkozni a nyugdíjemelésekre, a családok bérjövedelmének emelkedésére. Tehát most ugye az a konkrétum, hogy a jövedelemhatár az 20 %-kal emelkedne, ami alatt ugye lehet pályázni, illetve a hozzájárulások is, tehát a támogatások összege is 20 %-kal emelkedne. Modellezték ezt a szakemberek és tudom, hogy a rendelkezésre álló 100.000.000 Ft az most is akkor ennek megfelelően jó lesz, úgyhogy én üdvözlöm ezt a rendszert, ezt az idei rendszert támogatom. Köszönöm.

**Horváth Jácint:** Nagyon szépen köszönöm. Valóban lemodelleztük és megnéztük, hogy hogy bele fogunk férni, de ha nem, akkor megteszünk róla, hogy beleférjünk. Amennyiben nincs több hozzászólás, a vitát lezárom és a rendeleti javaslatról kell szavaznunk. A kiküldött előterjesztésben lévő javaslatot teszem fel szavazásra.

A közgyűlés 15 igen (egyhangú) szavazattal a javaslatot elfogadja és a következő rendeletet alkotja:

**2/2025.(II.03.) számú rendelet**

Nagykanizsa Megyei Jogú Város Önkormányzatának Közgyűlése megalkotja a 2/2025. (II.03) önkormányzati rendeletét a pénzbeli és természetben nyújtott szociális ellátásokról szóló 6/2015. (II.16.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a „Nagykanizsa fejlődéséért” felsőoktatási ösztöndíj támogatás szabályairól szóló 3/2016. (II. 03.) önkormányzati rendelet módosítására (írásban)**

**Előterjesztő: Horváth Jácint polgármester**

**Meghívott: Gerencsérné Dr. Berta Renáta főigazgató**

**Horváth Jácint:** Tisztelettel köszöntöm Berta Renátát, a nagykanizsai Campus vezetőjét. Megkérdezem, hogy kíván e szólni a rendeletmódosítás kapcsán? Jó, nem, köszönöm szépen. Ugye a rendeletmódosítás aktualizálást tartalmaz, azok az egyetemi szakok kerültek be, azokat tettük be, amelyek nem voltak benne, és így az elmúlt félévben a hallgatók nem tudtak pályázni rá és azért hozzuk be most, hogy a most induló 2. félévben már tudjanak pályázni kanizsai és Kanizsa környéki diákok erre az ösztöndíjra. Van-e kérdés, észrevétel? Nincs, akkor szavazásra is bocsátom az előterjesztést.

A közgyűlés 15 igen (egyhangú) szavazattal a javaslatot elfogadja és a következő rendeletet alkotja:

**3/2025.(II.03.) számú rendelet**

Nagykanizsa Megyei Jogú Város Közgyűlése megalkotja a 3/2025. (II.03) önkormányzati rendeletét a Nagykanizsa fejlődéséért” felsőoktatási ösztöndíj támogatás szabályairól szóló 3/2016 (II. 03.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a 2025. évi köztisztviselői illetményalap és illetménykiegészítés megállapítására (írásban)**

**Előterjesztő: Horváth Jácint polgármester**

**Horváth Jácint:** A költségvetés elfogadása előtt szoktunk erről dönteni. Tavalyi évben kellett volna talán, de nem volt költségvetési törvény elfogadva ugye az utolsó közgyűlésünkig, így az behatárolt minket, mert ugye csak azután tudjuk behozni ezt az előterjesztést, de most már ez rendelkezésre áll. Megalkotta az Országgyűlés, éppen ezért be tudjuk hozni és ugye az előterjesztés szerint az illetményalap emelésére teszünk javaslatot, mégpedig 10 %-kal történő, 76.000 forintra történő megemelést javaslunk az eddigi 69.000 Ft-ról. Van-e kérdés észrevétele a napirend kapcsán? Igen, Szabó Szilárd Öné a szó.

**Szabó Szilárd:** Köszönöm a szót. Tisztelt közgyűlés, Tisztelt polgármester úr! Volt már itt előterjesztés, illetve szociális jellegű téma, és hát érzékenységünket tanúsítottuk az előterjesztések elfogadásával, és ezen napirendi ponthoz szeretnék én egy módosító javaslatot tenni. Amennyiben van rá lehetőség és járható út, természetesen támogatni fogom jómagam, illetve úgy gondolom a frakcióm is eme a napirendi pontot, illetve a benne foglaltakat, hogy az önkormányzati dolgozókat is kellően megtiszteljük ezzel a kiegészítéssel vagy emeléssel. De úgy gondolom, hogy azzal is foglalkoznunk kell, hogy minél inkább becsüljük meg a szociális szférában dolgozó embereket, dolgozókat, mert nagyon fontos az ő munkájuk és az ő tevékenységük. Az ő esetükben is rendkívül fontosnak tartanám, tartanánk, hogy a szakmailag kiemelkedő munkát végző, áldozatos munkát végző szociális dolgozókat, munkavállalókat megtartsuk, a pályán tartsuk, és lehetőség szerint az újonnan az ágazatba érkezőknek vagy az abban gondolkodóknak vonzóvá tegyük ezt a pályát, ezt a szakmát. Természetesen tisztában vagyok azzal is, hogy a szférában dolgozók, tehát a szociális szférában dolgozóknak a bére, illetve bérének a fedezete az állami normatíva alapján történik, illetve kerül biztosításra. Viszont az intézményeink működése, működtetése az több esetben ugye önkormányzati hatáskörbe tartozik és mivel ezek az intézmények városunkban működnek, városunk szerves részei és városunk lakosságának ellátásáért felelnek, így a az önkormányzatnak is a feladata úgy gondolom, hogy minél magasabb szinten biztosítsuk a működést, illetve a működési feltételeket. Éppen ezért amennyiben az önkormányzatnak lenne lehetősége, úgy gondolom, hogy meg lehet találni, fontosnak tartanám, hogy az ágazatban is próbáljunk meg egy kiegészítő forrást biztosítani, illetve a bérszínvonal emeléséhez megtalálni azokat a forrásokat, illetve azokat az eszközöket, hogy megfelelően elismerjük az itt dolgozók munkáját, és hozzájárulunk a szolgáltatások színvonalának a fenntartásához. Éppen ezért azt szeretném javasolni, hogy mint módosító javaslat az előterjesztéshez, hogy a közgyűlés felkéri a polgármesteri hivatalt, hogy dolgozzon ki egy részletes tervet a szociális szférában dolgozó összes munkavállaló bérkiegészítésének a költségvetési vonzatairól. Én vagy mi meghatároztunk egy számot, hogy bruttó 120.000 forintos emelést el tudnánk képzelni. A 2-es pont, hogy készítsünk egy tételes kimutatást a szociális szférában dolgozók létszámáról, a jelenlegi munkakörökről és a jelenlegi bérszintekről, bérsávokról, próbáljuk meghatározni a kiegészítéshez szükséges, tehát a bérkiegészítéshez szükséges forrásokat, hogy milyen költségvetési sorról vagy forrásból lehetne ezt biztosítani, és amennyiben ez megoldható, akkor a következő közgyűlésre készüljön erről egy előterjesztés, illetve a költségvetési hatásoknak a kimutatása. Én úgy gondolom, hogy felelősnek megjelölném, amennyiben mindenki egyetért, és mint úgymond az ágazatban dolgozó és tevékenykedő Dr. Tóth-Bagó Mónikát, amennyiben ő ezt elvállalja. Operatív felelős természetesen Bagarus Ágnes, és határidőt mondjuk a következő soros közgyűlés, ami elvileg március 27-én lenne esedékes. Hogyha ezzel egyetért a tisztelt közgyűlés, akkor kérem, támogassák a javaslatot, de mindenképpen jussunk el addig, hogy nézzük meg ez az ágazatot, hogy mennyiben tudna az önkormányzat hozzájárulni, illetve támogatni. Köszönöm.

**Horváth Jácint:** Köszönöm szépen képviselő úr, köszönöm a javaslatot. Két dolgot fűznék első körben ehhez hozzá. Az egyik, hogy jelezték itt nekem, hogy ez a rendeletmódosításhoz ez módosítóként nem hozható be, hiszen nem erről szól a rendelet, amit módosítana. Ugye ezt esetleg a polgármesteri tájékoztatóban el tudja mondani, és ott fel tudjuk venni határozati javaslatként, de itt teljesen másról szól, ugye itt a „Javaslat a 2025. évi köztisztviselői illetményalap és illetménykiegészítés megállapítására”, ez az előterjesztés címe, és Ön azt akarja módosítani. De hát ez nemhogy nem erről szól, ugye. Ugye Ön 5 éve tagja ennek a testületnek, tudja, hogy nem lehetséges ezt itt ebben megtenni? Van, ahol meg lehet tenni, de nem ebben a napirendi pontban lehet ezt megtenni. Ez az egyik. A másik, én igazán örülök és köszönöm szépen, ritka, igazán ritka az tényleg, amikor egy kormánypárti politikus beismeri a kormány tehetetlenségét egy adott területen és azt, hogy igazából nem csinált semmit azon a téren az elmúlt 15 évben, és nem, nem rendezte ezeket a dolgokat, sok más mellett a szociális szféra dolgozóinak a helyzetét, és köszönöm Önnek, hogy ezt beismerte, és elismeri azt, hogy igazából itt a kormánynak jelentős elmaradása van, és köszönöm, hogy beismeri azt, hogy mondjuk a vasút, az egészségügy mellett a szociális dolgozók azok , akik szintén a kormány kárvallottjai lettek az elmúlt 15 évben. És igazán szomorú az, hogy a saját képviselőiken keresztül ezt nem sikerült elérni, mert rengeteg lehetőség lett volna az elmúlt 15 évben, hogy az állam rendezze a szociális szférában dolgozók bérét, és úgy érzem én is, hogy nagyon magukra hagyta őket az állam, és most ön azt javasolja, hogy az amúgy is kivéreztetett kevés pénzből élő önkormányzatunk pótolja ki azt, amit az állam nem csinált meg az elmúlt 15 évben. Hát ez kemény. Legközelebb majd gondolom azzal jönnek, hogy az M9-est is építsük meg, a déli elkerülőt is a saját pénzükből, mert az állam azt se fogja nekünk megcsinálni, mert hát ugye az is állami dolog lenne. Mindemellett egyetértek azzal, amit mondott, hogy vizsgáljuk meg ezt a helyzetet, tehát tudok én ezzel azonosulni, és tudok azzal szembenézni, hogy az önkormányzat nézze át, hogy hogy állunk ezen a téren. Azt sajnálom egyébként, hogy az elmúlt tizenvalahány évben, amíg Önök voltak hatalmon, ez egyik polgármesterüknek se jutott eszébe például. Ez valahogy elkerülte a figyelmüket, és nem volt fontos talán tizenvalahány évig mondjuk, és most hirtelen mikor ellenzékbe kerültek, akkor fontos lett az Önök számára. A másik dolog pedig, amit azt hiszem, hogy hozzá kell tennem, hogy ez a fajta javaslat alapvetően túlmutat azon, amit Ön mondott, és egyetértve azzal, hogy valamilyen módon a szociális szférában dolgozókkal foglalkozni kell. Szerintem pont a mi önkormányzatunk volt, amelyik valamilyen módon foglalkozott vele az elmúlt években, és több újítást hoztunk ebbe a szférába, és több olyan dolgot tudtunk kompenzálni a szociális dolgozók felé, amit korábban Önök nem tudtak megtenni, és úgy látszik a Fidesz-KDNP kormány 15 év alatt nem tudott megtenni szintén, és úgy látszik, szándék se nagyon van. Fontos volt Vodafone-t venni, repülőteret venni, ebből a pénzből bőségesen lehetett volna rendezni ezeket a dolgokat és meg lehetett volna oldani a szociális szférában dolgozók fizetését. De Önök úgy látják, hogy amúgy is az önkormányzatok az elvont pénzeink terhére, mellé még akkor ezt is mi is mi vállaljuk be. Hát nem tudom, bizonyára tájékozódtak a saját országgyűlési képviselőiknél is, hogy ez miért nem történt meg az elmúlt években.

**Szabó Szilárd:** Köszönöm a szót. Hát polgármester úr elég nagy ámokfutást hajtott végre itt szavak szintjén és hát megint felsorolta azt, amit a pártközpontban kiadnak hétről hétre, hónapról hónapra. De mondhatnám azt is, hogy fogalmazhatnék úgy is, hogy hát annak a pártnak a polgármesterétől hallottuk ezeket, aki például a pártjának a regnálása idején 2002 és 2010 között kórházakat zárt be, orvosokat, ápolókat, dolgozókat tett ezáltal az utcára, intézményeket lehetetlenített el stb., stb.. És mondja ezt annak tükrében, hogy közben itt történtek orvosbéremelések, egyébként az egész egészségügyi ágazatban megtörtént, és meg is fog történni, mert ez folytatódik. Időközben megtörténtek a pedagógus béremelések és lehetne folytatni a sort az óvodákkal és az egyéb ágazatban és területeken dolgozókkal, ahol ugyancsak az állami normatívák alapján, illetve a kormány döntésének köszönhetően emelkedtek nem kis mértékben a bérek. Úgyhogy polgármester úr, ez az, amikor valaki kinéz a vak ablakon, ezt Önnek pont nem kellett volna itt elmondania. A javaslatomhoz még csak annyit szeretnék hozzáfűzni, hogy tehát úgy látom, egyszerűbb volt azt mondani, hogy miért nem, illetve elterelni minden más irányba a szót, de azt azért szeretném jelezni, hogy ezt már több város megtette az elmúlt időszakban. Ebből gondoltam azt, hogy talán a mi városunk is képes arra, hogy ezen a téren is valamit felmutasson, vagy beálljon a sorba, mert úgy gondolom, hogy elég jó célt szolgálna, de legalább csak ha addig eljutunk, hogy vesszük erre a fáradtságot, talán alpolgármester asszony láttam, hogy felírta, talán ő mint szociálisan érzékenyebb vagy Önnél érzékenyebb, talán segít ennek a dolognak a felderítésében, és akkor majd egy másik napirend, egy külön napirend pontján nagyon szívesen, vagy akár a polgármesteri tájékoztatóban ugyancsak megismétlem ezt a javaslatomat, mint előterjesztést. Köszönöm a szót.

**Horváth Jácint:** Köszönöm szépen Dr. Schauta Marcell.

**Dr. Schauta Marcell:** Köszönöm a szót polgármester úr. Láttam, hogy a Zalakockában tett nyilatkozatát, vagy ahhoz hasonlót olvasott föl Szabó Szilárd képviselőtársam. Ott felhívnám a figyelmet, tehát Ön azt nyilatkozta a Zalakockának, vagy hát ez az interjú jött le Öntől, hogy az intézmények működtetése az önkormányzat hatáskörébe tartozik. A szociális szférában nemcsak az önkormányzati intézmények tartoznak, ide tartoznak az egyházi fenntartású, illetve más civil fenntartású, akár most említhetném mondjuk a Magyar Vöröskeresztet vagy a Völgy Alapítványt, de van állami fenntartás is, például az SZGYF, tehát Nagykanizsán működik olyan is. Jelentős bérfeszültséget okozna, hogyha az önkormányzat hozzányúlna a szociális ágazati bértáblához. Én kinyomtattam, és valóban van dolga a kormánynak ezzel, és december, tavalyi év, 2024. december 16-án Orbán Viktor maga nyilatkozta azt az Országgyűlésben, hogy 2026-ban jelentős bérfejlesztést fognak végrehajtani a szférában, úgyhogy ezt mi is várjuk. Azt, hogy mi nem tettünk volna semmit, azt cáfolnám, illetve cáfolná alpolgármester asszony, illetve igazgató asszony is, tehát a tavalyi évben két alkalommal is tudtunk közel egyhavi jutalmat adni a dolgozóknak, ami persze összegszerűen nem éri el ezt a mértéket, de erre volt lehetőségünk. Tehát ez nem igaz, hogy Nagykanizsa Megyei Jogú Város nem próbálja segíteni a szociális ágazatban a dolgozókat. Amit Ön mondott, és mondom, én itt a 2025-ös szociális ágazati bértáblát nézem, az „A” fizetési osztályba bruttó 300.800 Ft szerepel, a „J” fizetési osztályban 439.800 Ft, tehát az a 100.000 Ft pont a legmagasabb fizetési osztályhoz közelítené a „A” besorolást, tehát ilyen jelentős lenne az a 120.000 forint és ilyen alacsonyak. Oda tudom adni, ilyen alacsonyak a szociális szférában dolgozóknak a bérei, tehát ezt valószínűleg nem az önkormányzatnak kell rendezni, annak ellenére, hogy mindent megteszünk és különböző juttatásokkal, ha nem is a bérbe beépítve, de támogatjuk a dolgozóinkat és ezt Balogh László polgármester úr is meg tudja erősíteni, hiszen ezt az ő polgármestersége idején is több alkalommal elmondtuk, hogy jelenleg ezt az utat tudjuk járni és erre volt lehetősége az önkormányzatnak. Tehát nem a bérbe építettük be, hanem a bérmaradvány terhére került a dolgozóknak kiosztásra, és ez az elmúlt 5 évben ez egy jó gyakorlat volt szerintem. És cáfolja meg a polgármester úr, a Balogh László polgármester úr, hogy ez nem így volt. Tehát ez nem igaz, hogy mi nem törődtünk a szociális szférában dolgozókkal, az önkormányzat lehetőségéhez mérten igenis. Köszönöm.

**Horváth Jácint:** Köszönöm szépen, valóban így van, tehát az, hogy Ön nem tud róla, attól még mi dolgoztunk ezen a területen. Dr. Fodor Csaba visszavonta a hozzászólást, akkor Bizzer András következik.

**Bizzer András:** Tisztelt Polgármester úr, tisztelt közgyűlés! Én most költségvetési szinten fogok gondolkodni, és ezért mondom azt, hogy Szabó Szilárd frakcióvezető úrnak a módosítója igenis ebbe a témakörbe vág. Ugyanis hogyha Ön azt mondja, tisztelt polgármester úr, hogy nincs pénz az önkormányzatunknak arra, hogy segítsük a szociális szférában dolgozókat bérkiegészítéssel, ezt az önkormányzat egyébként megteheti, van több példa erre. Hogyha Ön azt mondja, hogy erre már nincs pénz, akkor én megfontolnám az eredeti javaslatot és el kell gondolkodni azon, meg kell vizsgálni azt, hogy mekkora a bérszínvonal a polgármesteri hivatalban az ott dolgozók számára, mekkora a bérszínvonal a szociális szférában dolgozók számára, a kettő között mekkora különbség van, ez mennyire igazságos, és hogyha itt igazságtalanság derülne ki, akkor lehet, hogy ezt a 10 %-os emelést meg kell fontolnunk, nem 10 %-ot, hanem mondjuk 5 %-ot kellene ennek függvényében javasolni. Tehát én, ha tehetném ezt a döntést eltolnám, az eredeti döntést. Vizsgáljuk meg azt, amit Szabó Szilárd frakcióvezető úr mondott, lássuk a számokat, költségvetési szinten mennyibe kerül éves szinten a hivatali dolgozók fizetésemelése, a javasolt 10 % mindennel együtt, mennyibe kerül a szociális szférában dolgozók bérkiegészítése éves szinten, mindennel együtt, és ezen információk alapján bölcs döntést hozzon a tisztelt közgyűlés. Én ezt kérem Önöktől, köszönöm szépen.

**Horváth Jácint:** Köszönöm szépen javaslatát arra vonatkozóan, hogy ne emeljük most a hivatali dolgozók bérét, de én ezt nem tartom feltétlenül jó ötletnek. Dr. Fodor Csaba.

**Dr. Fodor Csaba (ÜGYRENDI):** Hát én nem igazán értem, szóval Ön itt ült 5 évig, hogy minek, azt látom. Nem tudja elolvasni, hogy mi a címe ennek az előterjesztésnek? Mondjon egy szociális, olyan emberkét, aki szociális területen foglalkoztattunk, aki köztisztviselő. Szabó Szilárd is mondhat, ha tud. Akkor mért ide tartozik ez? Maga, amit előhozott a Szabó Szilárd kérdéskör az jogos, persze mindannyian tudjuk, csak nem idevaló. Én nem tudom, hogy mit nem lehet ezen megérteni. Nem hozhatunk ebben döntést, mert nem a napirendhez tapad. Hát, ha nem tudom, tehát melegedni eljártak, itt jól el voltak 5 évig, de ha azt se tudják, hogy hogy működik az önkormányzat, akkor meg rettentően szomorú vagyok. Úgyhogy én arra kérem a polgármestert, hogy zárja le a vitát, mert ez nem tartozik a napirendhez, amit eddig mi itt beszélgettünk róla. Azt meg egyébként aljasságnak tartom, hogy a köztisztviselőknek a díjemelését meg vonjuk vissza most. Két külön ügy, nem függ össze. Nem függ össze.

**Bizzer András:** (mikrofon nélkül beszél)

**Horváth Jácint:** Köszönöm, egy hozzászólót látok még, Dr. Schauta Marcell.

**Dr. Schauta Marcell:** Csak hogy ne maradjon a levegőben, én a Gazdálkodási osztályt fölhívtam és megkérdeztem, hogy ez milyen összeget jelentene a költségvetésünknek. A Családsegítőt, illetve a Nagykanizsai Egyesített Szociális Intézményt alapul véve, a bérköltség és a szociális hozzájárulás, mintegy 208.000.000 Ft-ot jelentene az önkormányzatnak, pluszt. Tehát a Bizzer András képviselő úrnak a kérdésére a válasz ehhez. Köszönöm.

**Horváth Jácint:** Köszönöm szépen. Több hozzászólást nem látva a vitát lezárom. Először Bizzer András módosító javaslatát teszem fel, Szabó Szilárdét nem, mert az a témához kötődött viszont, hogy halasszuk el a döntést. Amennyiben egyetértenek ezzel, akkor igennel, ha nem értenek egyet, akkor nemmel szavazzanak.

Elnézést, új szavazást kér, Dr. Schauta Marcell új szavazást kér, tehát az elhalasztásról döntünk továbbra is. Ha azt szeretnénk, hogy halasszuk el a döntést, akkor igennel szavaznak, ha azt szeretnék, hogy most döntsünk, akkor nemmel, illetve tartózkodhatnak is nyilvánvalóan. Hokker Tibor kérem szavazzon.

A közgyűlés 6 igen, 8 nem és 1 tartózkodás szavazattal a javaslatot nem fogadja el.

**2/2025.(I.30.) számú határozat**

Nagykanizsa Megyei Jogú Város Közgyűlése **nem fogadja el** Bizzer András képviselő javaslatát a 2025. évi köztisztviselői illetményalap és illetménykiegészítés megállapításának elhalasztásáról.

**Horváth Jácint:** Szabó Szilárd módosító javaslatát, mivel nem a tárgyhoz kapcsolódik, ezen napirendnél nem tudom feltenni szavazásra. Visszatérhetünk rá a későbbiekben még a mai nap folyamán, viszont a rendeleti javaslatról fogunk szavazni, külön-külön, az első pontjáról, ami az írásos anyagban szerepel, kérem szavazzunk.

A közgyűlés 15 igen (egyhangú) szavazattal a javaslatot elfogadja.

**Horváth Jácint:** A második pontról szavazunk, ami a Közterület.

A közgyűlés 15 igen (egyhangú) szavazattal a javaslatot elfogadja.

A közgyűlés az előzőekben elfogadott szavazati aránnyal a következő rendeleteket alkotja:

**4/2025.(II.03.) számú rendelet**

Nagykanizsa Megyei Jogú Város Közgyűlése megalkotja a 4/2025. (II.03.) önkormányzati rendeletét a Nagykanizsa Megyei Jogú Város Polgármesteri Hivatala köztisztviselői jogállásának egyes kérdéseiről szóló 18/2012. (IV. 04.) önkormányzati rendelet módosításáról.

(A rendelet a jegyzőkönyvhöz mellékelve.)

**5/2025.(II.03.) számú rendelet**

Nagykanizsa Megyei Jogú Város Közgyűlése megalkotja az 5/2025. (II.03) önkormányzati rendeletét Nagykanizsa Megyei Jogú Város Közterület-Felügyelete köztisztviselői jogállásának egyes kérdéséiről szóló 3/2021. (I. 20.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a fizető parkolóhelyek működtetésről és igénybevételéről szóló 64/2012. (XI.30.) önkormányzati rendelet, valamint a közterületek és közterület jellegű területek használatáról szóló 31/2016. (X. 06.) önkormányzati rendelet módosítására (írásban)**

**Előterjesztő: Horváth Jácint polgármester**

**Meghívott: Szabó István vezérigazgató**

**Horváth Jácint:** Alapvetően bővítjük a parkolás esetében a Múzeum tér esetén a kedvezményezettek körét, a Rozgonyi 4., Fő út 1., Fő út 3., Rozgonyi utca 2. lakóival, illetve a hivatal előtti parkolást szabályozzuk a közterületes rendeletben. Van-e hozzászólás, kérdés? Amennyiben nincs, a vitát lezárom, szavazásra bocsátom. Itt is külön fogunk szavazni a két rendeletről. Először a fizető parkolóhelyekről szóló rendeletről szavazunk.

A közgyűlés 14 igen és 1 nem szavazattal a javaslatot elfogadja.

**Horváth Jácint:** Másodszor pedig a közterületes rendeletről fogunk szavazni.

A közgyűlés 14 igen és 1 nem szavazattal a javaslatot elfogadja

A közgyűlés az előzőekben elfogadott szavazati aránnyal a következő rendeleteket alkotja:

**6/2025.(II.03.) számú rendelet**

Nagykanizsa Megyei Jogú Város Közgyűlése megalkotja a 6/2025. (II.03.) önkormányzati rendeletét a fizető parkolóhelyek működtetésről és igénybevételéről szóló 64/2012. (XI.30.) önkormányzati rendelet módosításáról.

(A rendelet a jegyzőkönyvhöz mellékelve.)

**7/2025.(II.03.) számú rendelet**

Nagykanizsa Megyei Jogú Város Közgyűlése megalkotja a 7/2025. (II.03.) önkormányzati rendeletét a közterületek és közterület jellegű területek használatáról szóló 31/2016. (X. 06.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Beszámoló Nagykanizsa Megyei Jogú Város Önkormányzata 2024. évi, valamint a 2020-2024. közötti időszakra vonatkozó külkapcsolati tervének végrehajtásáról; javaslat a 2025. évi, valamint a 2025-2029. közötti időszakot érintő nemzetközi kapcsolatainak tervére (írásban)**

**Előterjesztő: Horváth Jácint polgármester**

**Horváth Jácint:** Részletes anyagot látnak arról, hogy a tavalyi évben mi történt, milyen irányba szeretnénk, melyik kapcsolat tekintetében előre lépni, és azt is, hogy milyen új irányokban gondolkodunk, illetve vettük fel a kapcsolatot például olasz testvérvárosi együttműködés kapcsán. Első hozzászóló Balogh László.

**Balogh László:** Tisztelt Polgármester úr, tisztelt közgyűlés! Ez a tipikus napirend, amihez hosszan is lehet szólni és elemezni. Túlzásba nem akarom vinni, de van lényegi mondandóm. Hadd üdvözöljem azt, hogy igenis a 6.000.000 Ft előirányzat biztosítása egy évben egy megyei jogú város számára szükséges a külföldi kapcsolatok ápolása miatt nagyon is. Tavaly ez 3.500.000 Ft volt, 2023-ban, 3.000.000 Ft, 2022-ben 3.000.000 Ft, a covidos 2 évről ne beszéljünk, 2019-ben 4.500.000 Ft volt. Na most igen, vannak olyan városok, akikkel hát az elmúlt időszakban itt sok teher miatt is nem volt olyan bőséges a kapcsolatápolás, mint jó esetben lehetne. Ezzel együtt én nem amondó vagyok, hogy a velük való kapcsolattartást számoljuk fel, mert hátha lehet még, és adódik lehetőség, hogy akár kulturális kapcsolatokat vagy kulturális kapcsolatból hát bárcsak gazdasági kapcsolat is kinőne. Tudjuk, hogy ez az elmúlt évtizedekben, mármint a gazdasági kapcsolatok, azok viszonylag csekélyebb módon jöttek, jöhettek elő, de igenis Akko, Salo, Shijiazhuang és Togliatti még remélem lesz olyan békésebb időszak, amikor szóba jöhet az erős partnerség kapcsán. Hadd jelezzek egy fájdalmat, ami akár egyéni lehet, Kovásznára én az elmúlt 5 évben nem jutottam el, de ezt most nem, mint felróvás hozom elő, hanem azt szeretném mondani, hogy nagyon fontosak a szomszédos külhoni magyarok által lakott területeken lévő partnervárosi kapcsolatok, és mint Kovászna és Magyarkanizsa meglévő ez nagyon fontos. Természetesen fontosak az eljövő új kapcsolatok. Belistyét én is üdvözöltem, hadd jelezzem azt, hogy Horvátország részéről erős a keresés, tehát hadd dobjam be Krapinát, Krapina Zagorje megyét, onnét is van, volt az elmúlt időszakban keresés, mint ahogy szerintem az rendjén való, hogy együttműködési és barátsági megállapodást kötöttünk az elmúlt 5 évben Kapronca Kőrös megyével és Muraköz megyével. Az olasz kapcsolat hiánya az már régóta a levegőben van. Hogyha most történik valami előrelépés Rho városát, Lombardiát illetően, jelzem, hogy az előterjesztésben sok helyen Roh-ként, tehát hibásan szerepel, tehát R-H-O, Rho. Hadd jelezzem azt is, hogy volt Olaszországgal kapcsolatkeresés, Bassano del Grappa, Veneto régióból, Abano Terme egy Padova melletti város, ezek végül is nem jöttek össze, de, de hátha most ez a Rho város sikeres lesz, mármint, hogy a kapcsolatfelvétel. Ne felejtsük, bár nincs benne az előterjesztésbe, de az iskolák, az ott zajló diákcsereprogramok nem városi feladatként, de mégiscsak hozzánk tartozóként nagyon fontosak. Üdvözlöm azt, hogy Lengyelországgal, lengyel testvérvárosi kapcsolatkereséssel foglalkozik az anyag, ezt szerintem is már régen meg kellett volna lépnünk, de még van egy hiátus, amiben, és itt most ne egymásra mutogassunk, tehát amiben hibádzik a testvérvárosi kapcsolatrendszerünk az az, hogy Kárpátaljával és Felvidékkel nincs testvérvárosi kapcsolat. Én remélem, hogy ezen a téren lehet előbbre jutni, és bővebb, mélyebb elemzés helyett már legfeljebb hadd egy mondattal hadd jelezzem azt, hogy a Városfejlesztő Kft-nek szerintem bővebb külföldi kapcsolattartásra lett volna, lenne szüksége, és talán még annyit, hogy azt remélem, hogy van egy olyan konkrétum, amiben tudunk most is előbbre lépni. A tegnapi nap folyamán Horváth Jácint polgármester úr és jómagam is kaptam egy levelet Kovásznáról, a Kőrösi Csoma Sándor Közművelődési Egyesülettől. Megkapta ezt polgármester úr is és én is, amely hát egyféle támogatást kér, csekély összegűt egyébként a Kőrösi Csoma Sándor napokra vonatkozóan, ez 2025. április 10-12. között lenne, és ennek kapcsán néhány fontos mondatot hadd mondjak el. Külhoniként is mondom egyébként, és mint olyan, aki átérzi ezt a problémát. A külhoni magyar közösségek támogatása kiemelt jelentőségű, hiszen ezek a közösségek a nemzeti identitás, a magyar nyelv és kultúra megőrzéséért küzdenek nap, mint nap. Az anyaországi önkormányzatok és civil szervezetek felelőssége, hogy erkölcsi és anyagi segítséget nyújtsanak számukra. Rendezvények, fesztiválok, hagyományőrző programok és testvértelepülési találkozók kiemelt szerepet játszanak abban, hogy külhoni magyar közösségek megtarthassák kulturális gyökereiket és aktív közösségi életet élhessenek. Egy önkormányzat számára a külhoni magyar közösségek támogatása nem csupán anyagi kérdés, hanem értékvállalás is, amely hozzájárul a nemzeti egység megőrzéséhez. Ebből kiindulva tartjuk fontosnak, hogy támogatást biztosítsunk számukra, itt Nagykanizsán is. És ennek kapcsán van két határozati javaslati pontom, írásban is átadom polgármester úrnak, jegyzőnőnek, jegyzőkönyvnek, tessék és hadd ismertessem, mert szeretném, ha erről szavaznánk. Tehát határozati javaslat: Nagykanizsa Megyei Jogú Város Közgyűlése 1. úgy dönt, hogy a határon túli magyar közösségek támogatásának keretében 500.000 Ft összegű támogatást biztosít a Kőrösi Csoma Sándor Közművelődési Egyesület részére, a 2025. évi Kőrösi Csoma Sándor Napok megszervezéséhez. A támogatás szállásköltségre, és étkezési költségre számolható el. Felkéri a polgármestert, hogy az összeget, a 2025. évi költségvetésben önálló soron szerepeltesse, majd a forrás biztosítását követően a támogatási szerződést kösse meg. Felelős Horváth Jácint polgármester, operatív felelős Dr. Gyergyák Krisztina, jegyző, határidő 2025. március 30. Második pont, ezen felül felkéri a polgármestert, hogy a határon túli magyar közösségek további támogatásának érdekében a 2025. évi költségvetésben önálló soron 500.000 Ft biztosítson. Felelős Horváth Jácint polgármester, operatív felelős Dr. Gyergyák Krisztina jegyző, határidő 2025. március 30. Tisztelettel, jó szívvel adtam elő ezt a határozati javaslati két pontot, és elemeztem egy kicsit a testvérvárosi kapcsolatainkat. Köszönöm.

**Horváth Jácint:** Köszönöm szépen, alapvetően költségvetést érintő javaslatról van szó, és a költségvetés most olyan állapotban, hogy ezt nem tudjuk ide befogadni, megígérem Önnek és ezt nem teszem, nem fogom feltenni én még ezt a javaslatként, mert én a saját hatáskörben erről intézkedni fogok majd, és én beszélek a kovásznai testvérvárosunk képviselőivel erről az ügyről és valamilyen módon ki fogjuk találni, hogy mindenki számára jó megoldás szülessen. Erről kezeskedni és gondoskodni fogok. Polgármester úr, megígérem Önnek. Dr. Károlyi Attila következik.

**Dr. Károlyi Attila:** Tisztelt Polgármester úr, tisztelt közgyűlés! Állítólag alapvetően szorult belém némi kivagyiság genetikailag, de nem erre hivatkozom, hanem arra, hogy nekem kellett volna megadni a szót először tisztelt polgármester úr, szép volt ez az előadás, amit itt Balogh polgármester úr lenyomott idézőjelbe az előbb, de hát ugye a kulturális és külkapcsolati tanácsnoknak kellett volna először szót adni, de hát akkor megpróbálom.

**Horváth Jácint:** Bizottsági elnöknek.

**Dr. Károlyi Attila:** Bizottsági elnöknek, így van, tehát köszönöm egyébként a Balogh képviselőtársamnak ezt a felszólalást, magam is amondó vagyok, az végig szaladnék a testvérvárosi kapcsolatokon. Az új ciklusban mi nem annyira fogjuk erőltetni úgy gondolom, a kínai és egyéb messze fekvő, tehát finnországi és izraeli kapcsolatunkat. Az erőltetés alatt azt értem, hogy többször tettünk kísérletet arra, hogy Finnországgal, illetőleg Akkó-val, tehát Saló-val és Akkó-val felvegyük a kapcsolatot. Ön is tudja ezt. Valami miatt ezek a kapcsolatok megszűntek. Valami miatt nem nagyon akarnak, mi velünk akarják ezt folytatni. Mi azért becsületből mindig jelentkezünk, de sokat nem reméllek ezektől a kapcsolatoktól. Ami fontos lenne viszont a környezetünkben, tehát a, a trianoni országvesztés miatt a csonka Magyarországon kívül került honfitársainkkal a kapcsolattartásra, és tökéletesen igazat adok képviselőtársamnak, hogy a Felvidékkel, illetőleg Kárpátaljával kell kísérleteket tenni. Tehát akár Beregszásszal, ahol az én dédnagyapám is nyugszik a temetőben, mert ugye nemcsak Ön beregszászi, hanem ezek szerint én is egy picit, és a Felvidékkel, tehát például bár mihozzánk képest egy izmosabb dolog, akár Kassával, de kell, kellene Pozsonnyal akár, tehát kellene valamiféle olyan, kapcsolatot teremteni. A délvidéki kapcsolataink azok jól fungálnak, hiszen Biháccsal is és Magyarkanizsával is példaszerű a kapcsolat. Szeretném elmondani azt, hogy az, hogy Ön 5 évig nem volt kinn Kovásznán a székely testvéreinknél, saját magának köszönje, mert minden alkalommal az én bizottságom olyan előterjesztést tett, hogy akár Ön, akár az Ön mellett ülő frakcióvezető expressis verbis meg volt határozva az előterjesztésben, tehát név szerint, csak Önök nem fogadták el. Ne haragudjanak, nem akarok közönséges lenni, büdös volt velünk beülni egy kocsiba, de most majd a jövőben ez nem így lesz. Majd egy kis illatosítót a kocsiba befújunk és nagy szeretettel a közeljövőben is ugye ez a dolog, képviselőtársamnak adresszálom, hogy a közeljövőben is lesz lehetősége Önnek arra, hogy Kovásznába utazzon, feltéve, ha beül a képviselőtársaim mellé. Szeretném elmondani azt, hogy különösen fontos számunkra Délvidéken már ha említett Belistye is, dehát azért amikor kinn voltunk Kaproncán polgármester úrral, amiről beszámoltunk a tisztelt közgyűlésnek és aminek a fő feladatunk az volt, hogy a határátkelőt egy kicsit megmozgassuk, akkor én arra kértem a polgármestert, hogy nincs innen messze Belica, hogy menjünk már el oda Belicá-ra, és hát mit találunk ott? Ugye egy Guttmann-kastélyt éppen renoválnak, egy Guttmann-kastélyt éppen hotellé alakítanak át. Ugyan a Guttmann családnak a temetkezési helye az ebek harmincadján van a temető mellett, emiatt szégyellhetik magukat horvát, szeretett horvát barátaink. Le is fényképeztem, ha valaki kíváncsi rá, akkor megnézheti. De hát ugye a Guttmann család nekünk annyira fontos ugye, ha csak egy épületet mondjunk itt az Erzsébet téren az a szép régi múzeum épülete, amit Guttmann Henrik épített anno, és nagyon-nagyon fontos lenne a Guttmann családdal a kapcsolatot, illetőleg a múltjukat bemutatni Nagykanizsának. Mert ugye volt közöttük olyan személy, éppen Belica és Belistye ürügyén, akit ott a partizánok ugye, kivégeztek, megkínoztak, azért, mert nem adta át nekik a mit tudom én a betétkönyveket és egyebeket. Őneki egyébként a naplója az én birtokomban van, úgyhogy majd a közeljövőben lehet, hogy kiadásra is fog kerülni. Tehát hogy befejezzem itt a mondókámat, a közelben élő magyar, méltatlanul elszakított magyar társainkkal a kapcsolattartás rendkívül fontos, és ez új önkormányzat, ami működik itt, ez ezerrel fogja ezt támogatni. Nemcsak szóban vagyunk magyarok, mi a tetteinkben is. Köszönöm szépen.

**Horváth Jácint:** Köszönöm szépen elnök úrnak a hozzászólását és tényleg igaza van, elnézést kérek, Önnek kellett volna először megadnom a szót, mint az illetékes bizottság elnökének. Közben itt meghánytuk vetettük a dolgot és fel fogom tenni a határozati javaslatot, mert a témához mégiscsak kapcsolódik. Igaz, hogy költségvetési vonzata van, de azt fogom javasolni, hogy az én tartózkodni fogok, nem fogok róla dönteni azért, mert a jelen folyamatban lévő költségvetési egyeztetésünket olyan mértékben rúgná fel, merthogy már könyvvizsgálónál van talán valahol az anyag és ebbe már nem tudjuk ily módon beépíteni. Majd módosításként lehet később, de mondom én erről kezeskedni fogom, hogy ez megtörténjen, úgyhogy ilyen szempontból én ezt intézem ezt az ügyet anélkül is, hogy a költségvetésben lenne. No, következő hozzászólónk Dr. Schauta Marcell.

**Dr. Schauta Marcell:** Hát én meg pont azt akartam mondani, hogy ne. Tehát ez egy szóbeli előterjesztés volt, gyakorlatilag egy egyedi kérelemről, az egyik napirendi pontnál, mint módosító, anélkül, hogy a kérelmet bárki látta volna és tárgyalta volna bármelyik bizottság.

**XY:** (mikrofon nélkül beszél)

**Dr. Schauta Marcell:** Hát látta, de a közgyűlés nem látta. A közgyűlés döntsön egy olyan kérelemről, egyedi kérelemre, azt se tudjuk, hogy mire kikéri, mire kéri a pénzt, és mi meg döntsünk arról, hogy adunk félmillió forintot. Tehát étkezésre meg utazásra, tehát hogy ez eddig ilyen nem volt. Tehát akkor miért nem írt bele egy előterjesztést a közgyűlés elé és hozta volna be? Végig tárgyalták volna a bizottságok és akkor a közgyűlés tud ilyenről dönteni. De hát most akkor ez tényleg ügyrendit akartam nyomni, hogy most akkor minden napirendnél előjönnek valamivel.

**XY:** (mikrofon nélkül beszél)

**Dr. Schauta Marcell:** Hát az oké, képviselői jog.

**XY:** (mikrofon nélkül beszél)

**Dr. Schauta Marcell:** Jó, én nem akarom túlragozni, de akkor ebből akarnak rendszert csinálni, akkor ez nagyon érdekes lesz. Köszönöm szépen.

**Horváth Jácint:** Köszönőm szépen, Szabó Szilárd a következő hozzászóló.

**Szabó Szilárd:** Tisztelt Schauta képviselőtársam ön az elmúlt 5 évben számtalan olyan előterjesztést megszavazott, ami itt szóban vagy itt a zakózsebből került elő és döntött róla a közgyűlés, úgyhogy nem áll távol ez Öntől sem, mert megszavazta ezeket. Mi nekünk ilyen jogunk nem volt a közgyűlési SZMSZ-nek köszönhetően. Önöknek volt, Önök éltek vele, mi nem éltünk vele akkor sem, és úgy gondolom, hogy ehhez a napirendi….

**XY:** (mikrofon nélkül beszél)

**Szabó Szilárd:** Hát mert Önök napirendi pontra vették azért, úgyhogy ez a javaslat, én maximálisan azonosulni tudok vele, és úgy gondolom, hogy akár itt meg is szavazható, vagy legalábbis valamilyen formában ez tovább gördíthető eme napirendi ponthoz kapcsolódóan, de nem ezért nyomtam a hozzászólási gombot. Csatlakoznék Károlyi képviselőtársamhoz és részben megfogalmazta már azt, amit én szerettem volna mondani, ami arról szólna, hogy amikor a külkapcsolati tervet készítjük, illetve ugye, amikor ez a gyakorlatban is megvalósul, én azt szeretném kérni, inkább javasolni, hogy koncentráljunk azokra a testvérvárosainkra, és itt kiemelném Kovásznát, mint első testvérvárosi kapcsolatunkat, hogy becsüljük meg ezt és tartsuk minél magasabb szinten. És azokkal a testvérvárosainkkal való kapcsolatot tartsuk életben, akik itt a történelmi Magyarország területén helyezkednek el. És amennyiben a jövőben kerülne még újabb testvérvárosi kapcsolat vagy valamilyen partnerség kialakítására, akkor nem hiszem, hogy sok értelme van nekünk kínai meg a földgolyó másik távoli részein ilyen kapcsolatokat építeni, mert azért ezek tudjuk, hogy papíron léteznek, de valójában nem. És arról nem is beszélve, hogy mondjuk egy kínai testvérvárossal való kapcsolattartás az milyen költséges és bonyodalmas mind a két részről egyébként és egy ilyen útnak a költségeiből azt gondolom, hogy itt a határon túli testvérvárosaink akár még nagyobb számban látogathatóak, illetve még szorosabbra fűzhető ez a kapcsolat. És azt is szeretném hozzátenni, ha már itt Kovásznát említettem, nekem egyébként voltak Kovásznából vagy kovásznai osztálytársaim, akik pont a testvérvárosi kapcsolatnak köszönhetően többek között jutottak el ide Nagykanizsára, és folytatták itt a tanulmányaikat, hogy szerintem ez egy nagyon jó dolog. És azt is tudom, ugyan én még nem voltam, hogy például a kovásznai partnereink és testvérvárosi kapcsolatunk, hogy az ő részükről is ezen a szinten van, komoly áldozatokkal jár részükről, és hát az anyagi feltételeknek a megteremtése nem egyszerű azon a vidéken, úgyhogy segítsük őket, hogyha van erre lehetőség, de beleértve természetesen itt a történelmi Magyarországon lévő testvérvárosunk és közösségeinknek is a támogatását, úgyhogy támogassuk. Köszönöm.

**Horváth Jácint:** Köszönöm szépen, tovább fogom gördíteni mindenképpen, akármilyen döntés születik a végén. Hokker Tibor a következő hozzászóló.

**Hokker Tibor:** Tisztelt Polgármester úr, tisztelt képviselőtársaim! Csak jelezném, hogy nagyon szívesen hozom az illatosítót, úgyhogy én nagyra értékeltem ezt a megjegyzést, épp nagyon jó lenne, hogyha ez így meg tudna valósulni. Köszönöm szépen.

**Horváth Jácint:** Köszönöm szépen képviselő úr. Balogh László a következő.

**Balogh László:** Tisztelt Polgármester úr, tisztelt közgyűlés! Schauta úrnak mondom, aki most nincs itt, hogy a levél tegnap jött, én tisztelettel kérem polgármester urat, hogy a képviselők számára tegye valamilyen formában hozzáférhetővé, illetve a szóbeli előterjesztés lehetőségére való utalás. Hát tisztelt Schauta úr, az elmúlt ciklusban többször volt szóbeli előterjesztés Önök által. Én most a tegnapi sürgősség miatt, és még egyszer mondom, azért, mert tisztelt polgármester úr és tisztelt képviselő úr, mármint nekem szólóan is volt címezve ez a levél, és így éreztem én kellő hatékonyságúnak az ügy intézését, hogy most előállok vele. Remélem, hogy szavazunk róla. Köszönöm szépen.

**Horváth Jácint:** Valószínűleg így lesz, Dr. Fodor Csaba.

**Dr. Fodor Csaba:** Tisztelt Közgyűlés! Nekem alapvetően a problémám a következő. Ha egy külföldi civil szervezet és az tök mindegy most ebből a szempontból, hogy honnan, egy külföldi civil szervezet ír egy levelet egy képviselőnek ide Nagykanizsára, hogy ez meg az legyen és a polgármesternek. Ez nem egy szerencsés helyzet, mert mi sem levelezünk képviselőkkel egyetlenegy partnerváros, meg testvérváros testületében sem, mert a protokoll szabályai szerint a polgármesternek írnak levelet. Ön kaphatott volna levelet ettől a civil szervezettől, de úgy, mondjuk, hogy tájékoztatjuk nagy tisztelettel a régi barátságra, vagy tök mindegy, hogy mire hivatkozva tájékoztatom képviselő urat, hogy egy olyan tartalmú kéréssel fordultam Nagykanizsa Megyei Jogú Város polgármesteréhez, hogy támogassa ez irányú kérést, most megint független, hogy ez most 500.000 forint, vagy 5.000.000, tök mindegy, tehát van egy protokoll szabályt, amit be kell tartani. Most ez egy olyan faramuci helyzetet eredményezett valóban, hogy Ön itt képviselői indítványként behoz egy ilyen mondatot, én egyébként magával a céllal egyetértek. Én ma nem fogom megszavazni, tehát ezt a módosítást ezt előre mondom, mert nem ide tartozik és én azt gondolom, hogy ez a polgármesternek saját döntése lesz és ezt meg fogja valósítani. Ténylegesen ez költségvetést érint, tehát addig meg ugye úgyse tudunk mit csinálni, amíg a költségvetés nincs elfogadva. Tehát van egy játékszabály, amit mindenkinek be kell tartani, mondjuk annak meg különösen, aki meg kéréssel fordul hozzánk, én azt gondolom. De ez mit sem von le abból, hogy a cél az helyes, én nemes gondolatnak érzem, támogatnunk kell nyilvánvalóan, de nem ebben a formában és ezért én ma nem fogom megszavazni, viszont azon leszünk, hogy ezt a támogatást ez az egyesület meg fogja kapni. A helyes utat, tehát mindenkinek be kéne tartani, mert így faramuci helyzet keveredhet minden közgyűlés előtt majd jön valami külföldi szervezettől, testvérvárostól valami levél, aztán akkor mit csinálunk? Akkor mindig ezzel fogunk szórakozni itt, hogy nem tudom melyik képviselőnek írnak levelet, Ő meg önálló képviselőit, akár szóban, akár írás, tök mindegy mikor kapta, behoz egy ilyen előterjesztést. Tehát ezek a külkapcsolatok nem így működnek, én azt gondolom, persze fontosak a személyes kapcsolatok, de azért a külkapcsolatokban a protokolláris szabályokat még erőteljesebben be kell tartani, mint az itthoni kapcsolatokban, én álláspontom ez és így nem is tervezhető ez az egész külkapcsolatosdi, hogyha ilyen megoldások jönnek elő és ne adj úristen, nem azt mondom, hogy ez az, de nehogy úristen, valamikor meg ilyen hangulatkeltésként, meg nem tudom még jópofizásból jönnek majd ide hasonló vagy ehhez hasonló előterjesztések. Ez mondom nem az, tehát nehogy félreértsék és félremagyarázzák. A kínai kapcsolatot meg a távoli kapcsolatokat nem mi találtuk ki, nem mi utaztunk ki Kínába, úgyhogy fogalmunk nincs, hogy hogy jött ez a kapcsolat. Egyébként én nem tartom azt Istentől elrugaszkodott dolognak, ahogy rátekintek a magyar külkapcsolatok fejlődésére, lehet, hogy még abból profitálhatnánk, nem tudjuk, tehát én ezt nem írnám le. De valóban az igaz, hogy oly messze van, hogy oly költséges ott a kapcsolattartás a mi részünkről, ami sok realitást nem hordoz magában, de mind attól függetlenül, igenis fontos. Kovászna nem az első testvérvárosunk, van nekünk egy régebbi azt úgy hívják, hogy Kazanlak, akiről még a körutat is elneveztük, és akkor még Kovászna nem volt a testvérvárosunk, csak az még a régi időkben volt. De egyébként valóban az egyik legfontosabb testvérvárosa Nagykanizsának Kovászna és talán az egyik legélőbb kapcsolat is a 2 város között. Úgyhogy én támogatom magát az ötletet, csak nem ma, hanem kicsit későbbi időszakban. Köszönöm szépen.

**Horváth Jácint:** Köszönöm szépen. Gábris Jácint képviselő úr.

**Gábris Jácint:** Mivel az OKISB ülésén elhangzott még 1-2 kiegészítő gondolat, amit megosztottam a tisztelt bizottsággal. Ugye itt elhangzott az, hogy a távoli településekkel való kapcsolatokat gondoljuk újra. Én azt gondolom, hogy persze, tehát ahol 10-15-20 éve nem történik semmi, ott nyilvánvaló ez egy jogos felvetés. Viszont azt nézzük meg, hogy milyen együttműködési és egyéb megállapodásunk van, mert anno emlékszem, hogy külön alá lett írva valamilyen egyezmény talán és ennek valami iratos formája is van, ezeket keressük elő, nézzük meg, hogy ahol lehet és ott van ráció, akkor azt melegítsük fel, ahol viszont nincs, ott meg tényleg gondolkodjunk el. Az előttem szólóknál természetesen itt az egykori nagy Magyarország területére vonatkozó észrevételeket magam is támogatom és jó iránynak tartom. A kínai kapcsolattal kapcsolatosan pedig én azt gondolom, hogy ideje lenne leülni, mivel azért mégiscsak azért a világ egyik legnagyobb, mondjam azt, hogy birodalmáról van szó, nyugodtan nevezhetjük így. Azért van itt a városban egy olyan ember, aki a magyar-kínai tagozatnak az elnöke, Nádasi úr. Érdemes lenne vele leülni és újra átbeszélni ezeket a dolgokat, kihasználva ezt az előnyünket városi szinten, ha már egyszer van. Ezt azért merem így mondani, mert többször beszéltem Nádasi úrral és Ő mindig pozitívan nyilatkozott afelől a szándék felől, hogy Ő szívesen tárgyalna ezekről a kérdésekről, hiszen tudjuk azt, hogy gyakorlatilag minden évben újra rendeződik gyakorlatilag nemcsak a magyar-kínai, hanem a világ és Kína kapcsolata, úgyhogy mindig aktuálpolitikai és gazdasági és egyéb kérdés is lehet ez. Én azt gondolom, hogy ezt azért nézzük meg. Szóba került sok minden a bizottsági ülésen, nyilván ezt most nem akarom ideidézni, én azt gondolom, hogy ezt a vonalat is érdemes bejárni. A másik, a Magyarkanizsa kapcsán például el kell, hogy mondjam és ezt gondolom a városban élők úgy is tudják, az óvodarendszerünkkel van nagyon kiváló kapcsolatban az ottani óvodai hálózat, illetve a sport területén is egyelőre a küzdősport, de a sportlövészet is megcélzásra kerül. Ez már egy kicsit nehézkesebb történet, de ezen is már dolgozunk, most már talán sikerül elfordulni, mert most éppen ugye problémák meg, meg egyéb gondok vannak azon a területen, mármint a hétköznapi életet, mondom, ugye. Aktuálpolitikai dolgokat nem akarok ide citálni, de remélhetőleg azokkal miután rendeződnek, tehát gazdasági kapcsolatok felmelegítéséről is lehetne esetleg szót ejteni. Köszönöm szépen.

**Horváth Jácint:** Nagyon szépen köszönöm a hozzászólást. Balogh László harmadszor szól hozzá jelzem és az első kettő az 8 perc 53 volt a rendelkezésre álló 4 helyet, úgyhogy nagyon-nagyon röviden megadom a szót.

**Balogh László:** Nagyon köszönöm és egy érzelmes zárómondat következik tőlem, aki volt már orosz Balogh, ukrán Balogh és figyelmeztetni szeretnék tisztelettel.

**xy:** Szovjet (mikrofon nélkül beszél)

**Balogh László:** Ez nem külkapcsolat, nem protokoll, nem határon túl elsősorban, ez az egész, amiről most itt beszélünk, hanem külhon. Én ezt is szeretem mondani a határon túl helyett is. Remélem, értik. Tisztelettel, köszönöm.

**Horváth Jácint:** Köszönöm szépen. Alapvetően az előterjesztés külkapcsolatról szól és egybeveszi az összes testvérvárosi és egyéb kapcsolatainkat is. Az elmúlt időszakban azért a távoliakra visszatérve is azt gondolom, hogy azért azzal is kell foglalkozni, nem kizárólag a közeliekre koncentrálni. Én azt remélem, hogy valamilyen módon tudunk aktívabb kapcsolatot mondjuk Salo-val is, akivel nagyon régóta nem volt és az elmúlt időszakban 2 kapcsolatfelvétel is történt az elmúlt néhány hónapban. Salo-ban nagyon-nagyon sok innovatív cég és innovatív startup és egyéb cég telepedett meg és remélem, hogy ebből valamilyen módon tudunk majd mi is profitálni hosszabb távon. Pucheim-mel szintén olyan kapcsolatba kerültünk, hogy szeretnénk az ottani gazdasági szereplőkkel felvenni és erre az ottaniak nyitottak voltak itt az elmúlt hónapokban történt egyeztetéseim kapcsán. Az, hogy gazdasági téren is erősödjön a kapcsolat szerintem Nagykanizsa számára kiemelt fontos mind a 2 település ilyen szempontból is és ráadásul például a Pucheim-mel itt utalás volt rá testvériskolai kapcsolat kialakítására is elindult egy folyamat. A palini iskola tekintetében, ugye pont az elmúlt hónapokban egyeztettünk erről a 2 város egymással, úgyhogy vannak azért folyamatok, amelyek itt mennek. Sőt, majdnem Kínába utazott egy kosárlabdacsapatunk az ősz folyamán, de azért ez nem jött össze a kínai testvérvárosunk meghívására, aminek a költségeit nagyrészt ők állták volna, ugye. Tehát ez nagyon fontos. A vitát lezárom, Balogh László módosító javaslatát teszem fel, egyben a 2 pontot, amit felolvasott, én tartózkodni fogok annak tükrében, amit mondtam korábban, hogy valamilyen módon én ezt intézni fogom ezt az ügyet és a költségvetés jelen fázisát pedig nem szeretném felborítani ezzel a módosító javaslattal. Kérem szavazzunk!

A közgyűlés 6 igen, 1 nem és 8 tartózkodás szavazattal a javaslatot nem fogadja el.

**3/2025.(I.30.) számú határozat**

Nagykanizsa Megyei Jogú Város Közgyűlése **nem fogadja el** Balogh László képviselő javaslatát a Kőrősi Csoma Sándor Közművelődési Egyesület támogatási kérelmével, illetve a határon túli magyar közösségek anyagi támogatásával kapcsolatban.

**Horváth Jácint:** A közgyűlés elutasította a módosító javaslatot, ezáltal az eredeti határozati javaslatot egyben teszem szavazásra, amennyiben egyetértenek, kérem, akkor igennel szavazzanak.

A közgyűlés 11 igen és 4 tartózkodás szavazattal a javaslatot elfogadja és a következő határozatot hozza:

**4/2025.(I.30.) számú határozat**

Nagykanizsa Megyei Jogú Város Közgyűlése

1. az önkormányzat 2024. évi külkapcsolati tervének végrehajtásáról szóló beszámolót jelen előterjesztés 1. sz. melléklete szerint elfogadja.

2. az önkormányzat 2020-2024. közötti időszakra vonatkozó külkapcsolati tervének végrehajtásáról szóló beszámolót jelen előterjesztés 2. sz. melléklete szerint elfogadja

3. az önkormányzat 2025. évi nemzetközi kapcsolatainak tervét jelen előterjesztés 3. sz. melléklete szerint elfogadja. Felkéri a polgármestert, hogy a tervet hajtsa végre, majd a végrehajtásról szóló beszámolót terjessze a közgyűlés elé. Felkéri továbbá a polgármestert, hogy a 2025. évre vonatkozó nemzetközi kapcsolatok terv végrehajtásának fedezeteként az önkormányzat 2025. évi költségvetéséről szóló rendeletének tervezetébe 6.000 E Ft előirányzatot tervezzen be.

**Határidő: A 2025. évi költségvetés elfogadása**

 **A beszámoló közgyűlés elé terjesztésére:**

**2026. február 28.**

**Felelős: Horváth Jácint polgármester**

(Operatív felelős: A források tervezéséért: Kunics György gazdálkodási

 osztályvezető

 A beszámoló elkészítéséért: Magyar-Stróbl Krisztina

polgármesteri szervezési csoportvezető)

4. az önkormányzat 2025-2029. közötti időszak külkapcsolatai tervét jelen előterjesztés 4. sz. melléklete szerint elfogadja. Felkéri a polgármestert, hogy a középtávú külkapcsolati tervet hajtsa végre, majd a végrehajtásról szóló beszámolót terjessze a közgyűlés elé.

**Határidő: A beszámoló közgyűlés elé terjesztésére:**

 **2029. február 28.**

**Felelős: Horváth Jácint polgármester**

(Operatív felelős: Magyar-Stróbl Krisztina polgármesteri szervezési

csoportvezető)

1. **Bírósági ülnöki megbízatás megszűnésének megállapítása (írásban)**

**Előterjesztő: Horváth Jácint polgármester**

**Horváth Jácint:** A bírósági ülnöki megbízás megszűnésének megállapítása igazán technikai jellegű, életkor betöltés miatt, a 70. életév betöltéssel megszűnik egy ülnökünknek, egy delegált ülnökünknek a megbízatása. Ezt kell jóváhagynunk. Hozzászólást nem látok, a vitát lezárom, kérem szavazzunk róla.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**5/2025.(I.30.) számú határozat**

Nagykanizsa Megyei Jogú Város Közgyűlése megállapítja, hogy a Zalaegerszegi Törvényszékre bírósági ülnöknek megválasztott **Mátés Jánosné bírósági ülnöki megbízatása** a bírák jogállásáról és javadalmazásáról szóló 2011. évi CLXII. törvény 220. § (1) bekezdés d) pontja alapján 2024. december 25. napjával **megszűnt**.

Felkéri a polgármestert, hogy a közgyűlés döntéséről tájékoztassa a Zalaegerszegi Törvényszék elnökét.

**Határidő: 2025. február 15.**

**Felelős: Horváth Jácint polgármester**

(Operatív felelős: dr. Termecz Marianna aljegyző)

**Horváth Jácint:** 15 perc szünetet rendelek el.

**Szünet 15:32-15:47 óráig**

**Horváth Jácint:** Tisztelt képviselőtársaim, kérem, folytassuk az ülést. Megállapítom, hogy a közgyűlés 14 fővel határozatképes.

1. **Javaslat a Nagykanizsai Ipari- és Gazdaságfejlesztő Kft. Javadalmazási Szabályzatának jóváhagyására (írásban)**

**Előterjesztő: Horváth Jácint polgármester**

*Dr. Schauta Marcell képviselő nincs jelen az ülésteremben.*

**Horváth Jácint:** Arról szól, hogy javaslat a Nagykanizsai Ipari és Gazdaságfejlesztő Ügynökség Kft. javadalmazási szabályzatának jóváhagyására, technikai jellegű. Dr. Schauta Marcellt keressük.

Jó. Kérem, szavazzunk az előterjesztésről.

A közgyűlés 9 igen, 2 nem és 3 tartózkodás szavazattal a javaslatot elfogadja és a következő határozatot hozza:

**6/2025.(I.30.) számú határozat**

Nagykanizsa Megyei Jogú Város Közgyűlése

1. a Nagykanizsai Ipari- és Gazdaságfejlesztő Ügynökség Kft.(székhelye: 8800 Nagykanizsa, Erzsébet tér 20., Cg. 20-09-076748) Javadalmazási Szabályzatát az előterjesztés melléklete szerinti tartalommal elfogadja.

Felhatalmazza a polgármestert a szabályzat aláírására.

**Határidő: 2025. január 31.**

**Felelős: Horváth Jácint polgármester**

(Operatív felelős: dr. Termecz Marianna aljegyző)

1. felkéri a Nagykanizsai Ipari- és Gazdaságfejlesztő Ügynökség Kft.ügyvezetőjét, hogy az aláírt Javadalmazási Szabályzatot a köztulajdonban álló gazdasági társaságok takarékosabb működésérő szóló 2009. évi CXXII. törvény 5. § (3) bekezdésének megfelelően a cégiratok közé helyezze letétbe.

**Határidő: döntést követő 30 napon belül**

**Felelős: Horváth Jácint polgármester**

(Operatív felelős: Nyeste Péter ügyvezető)

*Dr. Schauta Marcell képviselő megérkezik az ülésterembe.*

1. **Javaslat az Erzsébet tér 8/A. szám alatti társasházi közös tulajdonban lévő ingatlanrész értékesítésével kapcsolatos döntés meghozatalára (írásban)**

**Előterjesztő: Horváth Jácint polgármester**

**Horváth Jácint:** Kérelem érkezett hozzánk ezen ingatlanrész megvásárlására is. Erről szól az előterjesztés, amellyel egyetértenénk. Van-e hozzászólás, kérdés, észrevétel? Nincs, akkor az előterjesztésben szereplő határozati javaslat két pontról egyben teszem fel szavazásra, amennyiben egyetértenek, akkor kérem igennel szavazzanak.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**7/2025.(I.30.) számú határozat**

Nagykanizsa Megyei Jogú Város Közgyűlése

1. mint a Nagykanizsa Megyei Jogú Város Önkormányzata tulajdonában álló Nagykanizsa belterület 17/2/A/5 hrsz-ú lakás ingatlanra tekintettel a Nagykanizsa, Erzsébet tér 8/A. szám alatti Társasházban fennálló, mindösszesen 8/100 eszmei hányaddal rendelkezni jogosult – az önkormányzat vagyonáról, a vagyongazdálkodás és a vagyonhasznosítás szabályairól szóló 35/2010. (XI.04.) önkormányzati rendelet 4. § (5) bekezdése alapján – egyetért a Nagykanizsa belterület 17/2 hrsz-ú, kivett lakóház megjelölésű, természetben a 8800 Nagykanizsa, Erzsébet tér 8/A. szám alatti társasháztulajdonban levő 290 m2 alapterületű ingatlannak – a Virág Művek Kft. által a 17/2 hrsz-ú földrészleten lévő társasház alapító okirat módosításához készített 220/2024. munkaszámú változási vázrajzon jelölt –17/2/A/12 hrsz-ú, 20 m² alapterületű ingatlanrésze külön tulajdonú, önálló ingatlanként történő kialakításával, azzal, hogy az a társasház tulajdonosainak osztatlan közös tulajdonába kerül, valamint a kialakuló 17/2/A/12 hrsz-ú ingatlanból dr. Spingár Réka társtulajdonosnak a kialakuló ingatlanban megállapításra kerülő tulajdoni hányadát meghaladó részének dr. Spingár Réka részére legkevesebb a 2.100.000,- Ft-ból dr. Spingár Réka tulajdoni illetősége szerint számított értékkel csökkentett összegű vételár ellenében történő értékesítésével és a kapcsolódó ingatlan-nyilvántartási eljárás lefolytatásával, azzal, hogy a társasházi alapító okiratának módosításával és az elidegenítéssel kapcsolatos valamennyi költség és díj a vevőt terheli, továbbá azzal, hogy a társasház számlájára befolyó vételárat a tulajdonostársak között az eszmei tulajdoni illetőségük szerint kell felosztani és azt vevő a Társasház elkülönített számlájára, a felújítási alapba köteles megfizetni.
2. felkéri a polgármestert, hogy a Közgyűlés döntéséről az önkormányzati albetétet kezelő Nagykanizsa Vagyongazdálkodási és Szolgáltató Zrt-t tájékoztassa és felhatalmazza a gazdasági társaságot, hogy a társasház közgyűlésén vagy a kiírt írásbeli szavazáson az 1. pontba nem ütköző határozati javaslato(ka)t az Önkormányzat képviseletében támogassa.

**Határidő: 2025. február 16.**

**Felelős: Horváth Jácint polgármester**

Operatív felelős: Dr. Farkas Roland vg. koordinátor, jogtanácsos

 Zakó László VG ZRt. vezérigazgató

1. **Javaslat a Nagykanizsa belterületi 8003/3 hrsz-ú (új ipari park területén lévő) ingatlant érintő elővásárlási joggal kapcsolatos döntés meghozatalára (írásban)**

**Előterjesztő: Horváth Jácint polgármester**

**Horváth Jácint:** Arról szól, hogy az elővásárlási joggal nem kíván élni az önkormányzat. Ez 44.000.000 Ft lenne egyébként az önkormányzat számára akkor, ha élnénk vele, ha meg észrevétel nincs, akkor szavazhatunk is az előterjesztésről.

Köszönöm szépen. Az önkormányzat ezzel a 15 igen egyhangú döntésével lemondott az elővásárlási jogról, ezzel a telekkel kapcsolatban.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**8/2025.(I.30.) számú határozat**

Nagykanizsa Megyei Jogú Város Közgyűlése a településrendezési célok megvalósításához szükséges ingatlanokat érintő elővásárlási jogról szóló 2/1999. (I. 26.) önkormányzati rendelete 4. § (9) bekezdésében foglaltakra tekintettel dönt arról, hogy Plander László, Plander Katalin, Plander György és Horváth Jánosné társtulajdonosoknak a Nagykanizsa belterületi 8003/3 hrsz-ú, kivett beépítetlen terület megjelölésű, 5726 m2 alapterületű ingatlanára mindösszesen 44.000.000,- Ft vételáron, a World-2000 Kereskedelmi és Szolgáltató Kft. -nek (székhelye: 8800 Nagykanizsa, Berzsenyi utca 2/A., cégjegyzékszám: Cg.: 20-09-060957, adószám: 11340290-2-20) 2025.01.16. napján kelt, a tulajdonosok részéről elfogadni kívánt vételi ajánlatában foglalt feltételekkel az Önkormányzat az elővásárlási jogával nem kíván élni és felkéri a polgármestert az elővásárlási jog gyakorlásáról lemondó nyilatkozat aláírására.

**Határidő (a nyilatkozat megküldésére): 2025. február 15.**

**Felelős: Horváth Jácint polgármester**

Operatív felelős: Dr. Farkas Roland jogtanácsos

1. **Javaslat a TOP Plusz Városfejlesztési Programtervvel kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Nyeste Péter ügyvezető**

**Horváth Jácint:** Az előterjesztés döntést nem tartalmaz, döntési pozíciót, tájékoztató, bocsánat, tartalmaz, de tájékoztató ettől függetlenül, hiszen ezt ígértük korábban, hogy hozunk egy előterjesztést ezzel kapcsolatban, időközit, hogy márciusig vannak határidőink. Ezen projektek kidolgozásával kapcsolatban is azt ígértem Önöknek, hogy januárra egy státusz jelentést beterjesztünk Önök elé, hogy hogy állunk és hol állunk ezen projektek előkészítése kapcsán. A mellékletben erről találnak egy leírást, hogy milyen irányba folynak ezek a folyamatok, illetve ugye kettő projektünk megvalósítása pedig elkezdődött a projektfejlesztési szakasszal. A Tripammer utcánál ütem szerint folynak a tervezési munkálatok, a Sugár utca pedig valamikor most kezdődik el, mert pont a mai napon kaptam meg itt is azt a szívhez szóló levelet a minisztériumtól, mely szerint itt a Sugár utca esetében is a minisztérium építtetőként is el kíván járni. Úgyhogy innentől kezdődik a Magyar Közúttal való egyeztetésünk majd és valószínű, így aztán ebben az évben ennek az utcának a felújítására nem kerülhet sor, hanem csak a jövő évben, mert a Közút saját kapacitása ezt már nem tudja bevállalni előzetes információink alapján. No, a hozzászólásokat várom, Balogh László az első.

**Balogh László:** Tisztelt Polgármester úr, tisztelt közgyűlés! A javaslatra igent fogok mondani, mert hogy örülök, hogy történik valami, történik már végre valami és üdvözöljük már nem először azt a 2 projektet, ami támogatási szerződéssel rendelkezik. Ugye van itt 5 levegőben lógó projekt, amelyhez tartozóan a támogatási kérelemhez támogatói döntés még nem érkezett, reméljük ez is majd érkezik hamarosan, és persze van ez a március végi határidő, ami sürgető és remélem, hogy a munkálatok már elkezdődtek a háttérben régen-régen és ezt tudjuk tartani ezt a határidőt. Nem is ez az érdekes itt most ennek kapcsán, hanem a nyilvánosság tájékoztatása végett is hadd kérdezzek rá a módosításra, tehát a TVP módosítás egyes pontjaira, mert a melléklet alapján azt látom, hogy a Zsinagóga tömb rehabilitációját azt felejtsük el, a Vasemberház felújítását felejtsük el, az egyes prioritásban itt látom azt, hogy a Kiskastélyhoz rendeljünk 564.000.000 forintot, tehát azért a Kiskastéllyal valami fog történni. De még azt látom a módosítás alapján, hogy a hajléktalanellátást illetően ebből nem lesz projekt, tehát ebben a TOP Pluszban, az iskolafelújításoknál azt látom, ugye hát jól értelmezem, hogy iskolafelújításokra nem kerül sor ebben a nagy-nagy projektben. Annak persze örülök, hogy tagóvodáink felújítása viszont ebből a pénzből részesül. Még egy értelmező kérdésem van, mert a 6-os prioritásban azt látom, hogy a Kiskastély felújítása az abban a 6-os prioritásban nem valósul meg, ezt fájdalom azzal együtt, hogy az előbb mondtam, hogy valami mégis történik a Kiskastéllyal, reméljük elég dolog. Azt nem kérdőjelezem meg, hogy viszont Ipari parki fejlesztésre ebből a Kiskastély elmaradt pénzből fog jutni bőségesen. Tehát egy kicsit a 7,9 milliárd forint belső struktúráját illetően a módosításhoz tartozóan jó lenne még tisztábban látni. Én most csak a felszín mentén érdeklődtem és még egyszer igennel fogok szavazni, de itt azért vannak súlyos tételek, amiben akár fájdalmamat is kifejezhetem, köszönöm.

**Horváth Jácint:** Köszönöm a kérdést, nagyon jogos kérdések ezek és ugye mi is azzal szembesültünk itt az elmúlt hónapokban, hogy sajnos hiába terveztünk mi 1-2 dolgot, a kormány nem úgy írta ki a pályázatokat, hogy megfelelnénk ezeknek. Ugye már a múltkor is láttunk és utaltunk rá, csak aztán próbálunk mi is tisztázó kérdésekkel menni ugye a kiíró szervek felé, hogy ahogy mi gondoljuk, valóban úgy van-e az a tételmondat, vagy máshogy van-e? Nézzük egyenként, mert szerintem fontos kérdésekről beszélünk és fontos az, hogy tisztán lássunk ezekben a kérdésekben. A Zsinagóga tömbrehabilitáció kapcsán ahhoz, hogy ezt a tömböt meg tudjuk csinálni rendezési tervet kell módosítanunk, a telket le kell választanunk az Ady 1-ről és az a baj, hogy az Ady 1-ben van még egy idegen ingatlan, egy idegen tulajdonos és a Zsinagóga tömbnek a területének a nagy része az Ady utca 1-hez tartozik - tudni kell azt. Ott van egy budapesti, hát nem mondom, hogy kihez köthető cég, aki tulajdonos és nem hajlandó kooperálni, a kapcsolatot nem tudjuk felvenni vele. Úgyhogy próbálunk előre lépni, de sajnos olyan rövid időn belül ez nem fog tudni megtörténni, hogy ebből projektet tudnánk csinálni, a következő egy évben biztosan nem. Tehát, ott olyan jogi akadályokba ütköztünk, amelyek évtized óta, vagy évtizedek óta húzódnak, nem voltak megoldva és most néhány hónap alatt lehetetlen megoldani ezeket a jogi problémákat. El fogunk indulni egyébként a következő hónapokban azért, hogy a következő ciklusra ez előjöhessen újra ez a projekt, a rendezési tervmódosítás tekintetében is el fogunk indulni, a tulajdonviszonyok rendezésének a tekintetében is, pont azért, hogy tiszta helyzetet teremtsünk a Zsinagóga tömbnél és az az elképzeléssorozat, ami ott felvázolásra került, az megvalósulhasson, mert egy ékköve a városnak ez a Zsinagóga tömb és az abban lévő műemlék, vagy műemlékek, műemlék jellegű épületek összessége. Vasemberház tekintetében hasonló a helyzet, mert ott sem vagyunk kizárólagos tulajdonosok és ott is nehéz a szituáció. Itt azért ugye gazdasági társaságok érdekeltek még a Vasemberház épületében és itt viszont más módot választunk. Itt egy alternatív úton indulunk el a Vasemberház felújítása kapcsán és talán megpróbáljuk valamennyire saját forrásból ezt lépésenként megvalósítani. De erről Fodor Csaba alpolgármester úr többet fog tudni mondani, elég aktívan egyeztetett ez ügyben az elmúlt időszakban. A Kiskastély tekintetében, hát itt jóval nehezebb a helyzetünk. A 6-os prioritásból azért kellett kivenni, mert ott a pályázati felhívás 20.000 látogatót vár el évente, tehát csak akkor pályázhatunk, ha 20.000 látogatót fel tudunk mutatni évente a Kiskastély tekintetében. Nyilvánvalóan ez nem lehetséges, tehát innen akkor ki kellett vennünk ezt, nem felel meg annak a kiírásnak, hát korábban ugye nem volt kiírás, ezért aztán ezért tettük ide be. Ellenben megpróbáljuk tenni az 1-es prioritásba, az 1-es prioritásban viszont csak és kizárólag közösségi funkció adható a Kiskastélynak, tehát ha felújítjuk, akkor csak és kizárólag közösségi funkciót lehet ebben betölteni, tehát a múzeumi funkció például akkor nem lehetséges. Ez egy dilemma, de a nagyobb dilemma az az, ahogy a Kiskastély jelen pillanatban kinéz, merthogy a Kiskastélyt egy olyan rendkívül káros gombafertőzés támadta meg a belső falakat, a födémet és mindent, amely elég ritka és a következménye az, hogy ezeket a falakat, a födémet, a tetőt teljes mértékben el kell távolítani és meg kell semmisíteni. Két gombaszakértői vizsgálat volt az elmúlt hetekben és egy kivitelezői vizsgálat, már csak maszkban lehet bemenni a Kiskastélyba, tehát olyan szintű a fertőzés, hogy valószínű, hogy elég komoly bontási munkákat kell végezni és izgulunk azért, hogy ne terjedjen át másik épületre ez a gombafertőzés, mert akkor nagy bajban leszünk. Ez azt is jelenti, hogy itt valószínű még márciusig még egy döntést majd valamilyen módon meg kell hoznunk, vagy márciusi döntéssel, hogy mi történjen ezzel, hogy érdemes-e egyáltalán ebbe nekünk pénzt tennünk, vagy pedig azt kell mondanunk, hogy nem tudjuk ezt ebből finanszírozni, ez a következő hetekben fog kiderülni. Mikor volt bejárás, Péter, a kivitelezői? Kedden volt kivitelezői bejárás, de ez már a 3. bejárás volt az elmúlt hetekben, ahol most már arról beszélünk, hogy akkor konkrétan a kivételezünk milyen árajánlatot fog adni erre az indikatív, nyilvánvalóan indikatív ajánlatot, tehát legalább valami támpontunk lesz, de az összes belső falat valószínűleg a födémmel, tetővel együtt el kell távolítani, azt visszaépíteni sem lehet ebben a formában és a gépészetet teljesen el kell távolítani az épületből, jelen tudásunk szerint és jelen állás szerint. A meglévő falakat is egy nagyon speciális kezeléssel kell fertőtleníteni, lángszóróval talán, vagy valami ilyesmiket mondtak, tehát tényleg ilyen szinten megy, tehát nyílászárók, minden kikerül belőle, tehát ez egy nagyon komoly helyzet a Kiskastély esetében. A hajléktalanszálló esetében nyilvánvalóan a helyszín, tehát amint lenne helyszínünk, hogy hova vigyük, abban a pillanat tudnánk csinálni. Jelen pillanatban nincs konszenzusos helyszín, a Vöröskereszttel majdnem minden hónapban egyeztetünk és beszélünk a helyszínről, próbálunk mi is keresni, felkínálni, oda-vissza pattog a labda, nem tudtunk kompromisszumot találni a helyszín tekintetében. Az óvodák tekintetében ugye volt egy 700, illetve van egy 700 milliós csomag, ebben az energetikára, ha jól megnézik a táblázatot. Ez a 700.000.000 forint alapvetően 600.000.000 az intézményekre, 100.000.000 az uszodára költődött volna, az uszoda közben a napelemes rendszert megcsinálta. A 600.000.000 tekintetében pedig az a helyzet állt elő, hogy szintén a pályázati felhívás úgy fogalmazódott meg az elmúlt év 2. felében, hogy ezt csak olyan épületre lehet költeni, amely minimum „D” kategóriás, vagy annál jobb energetikai tényezőkkel rendelkezik és csak és kizárólag ezen „D” vagy jobb kategóriás épületeknél hőszivattyús rendszer beépítésére lehet használni. Na most egyrészt nincs is „D” kategóriás épületünk nagyon, tehát az egyik intézményünk sem felel meg, rosszabbak általában, tehát ez egy nagyon felújított épületet jelent az új rendszer szerinti „D” kategória, tehát ez egy viszonylag jó hőszigetelt, modern nyílászárós, tehát tényleg egy jó a „D” kategóriás épület, és ebben csak hőszivattyút engedett, semmi mást, mint projektet, tehát semmi mást nem lehetett volna vele csinálni. Hát így fogalmazták meg a kiírást, nem tudunk ezzel mit csinálni, a minisztériumtól jött egy szándék arra vonatkozóan, ahol felmérte az összes megyei jogú várost a tekintetben, hogy kívánunk-e erről átcsoportosítani összeget, erről a célról, hogy el tudjuk-e ezt itt egyáltalán költeni? Úgyhogy most ebben a kommunikációban vagyunk jelen pillanatban. Mi azt mondtuk, hogy mivel nincs ilyen, amire ezt el tudnánk költeni, ezért aztán szeretnénk átcsoportosítani más prioritásra, de erről márciusig nem fog döntés születni, várhatóan felsőbb szinten, hiszen valószínűleg uniós egyeztetés is kell róla, valószínű ez később, év végén, év végéig talán tudunk erről, ebben döntést hozni, hogy mi legyen ezzel a pénzösszeggel. A 6-os prioritás esetében, ugye ott a Kiskastélyt mondtam már és a gazdaságfejlesztési tevékenységek markánsabban jelennek meg, mint eddig, itt is a csarnoképítés esetében egy elég komoly 4.000.000.000-os árajánlatot kaptunk elsőre, amit hát nem tud fedezni a program, úgyhogy itt még tárgyalás alatt vagyunk, de megpróbálkozunk azzal, hogy valami történjen és hogy legyen, de mindenképpen lesz gazdaságfejlesztési tevékenységünk. Szeretnénk részben új kapacitások telepítésére, részben pedig a meglévő vállalkozásoknak, a meglévő cégek komfortérzetét javítani, hiszen nagyon fontos, hogy azok a cégek, akik itt vannak Nagykanizsán és itt vannak a városban, azok jó körülmények között, a munkavállalók jó körülmények között érjenek el az Ipari parkba a cégeikhez, biztonságban és jó feltételek legyenek. Felmerült egyébként ezen prioritás keretében az és vizsgáljuk azt is, hogy a Hevesi út kikötése az új Ipari park felé egyenesen, ugye ott a Hevesi és a 7-es körforgalom megvalósulhat-e ebből a forrásból. Ezt is vizsgáljuk jelen pillanatban mind költség oldalról, mind pedig támogathatóság oldaláról, mi úgy érezzük, hogy belefér, de azért ez is egyeztetés alatt van, hogy ezt meg tudjuk-e valósítani. Például annak a körforgalomnak a kiépítése ott a Hevesi és a 7-es főút elkerülő ugye, ahol elég sok balesetünk is volt, de egyébként meg nagyon jól szolgálná az Ipari park megközelítését, az is szóba kerülhet a TOP program keretében, úgyhogy röviden és tömören, nem volt rövid tudom én, de megpróbáltam, azért minden kérdésre válaszolni. Folytatjuk a hozzászólások sorát, Radics Bálint a következő.

**Radics Bálint:** Tisztelt Polgármester úr, tisztelt közgyűlés! Számos javaslat és vélemény fogalmazódott meg bennem az előterjesztés kapcsán. A projektlista ugye 2022-ben készült el és 2022-ben az Önök javaslatára lettek ezek a projektek kiválasztva, köztük a Zsinagóga tömb rehabilitációja is. Én azt gondolom, hogy polgármester úr az imént azt említette, hogy ugye a tulajdonosi viszonyok miatt ez a projekt ugye nem tud határidőre elkészülni. Hát 2022-ben ugyanezek a tulajdonviszonyok voltak. Én azért nem értem, hogy ez most pár hónappal a benyújtás előtt került csak elő. És hogyha visszaemlékeznek 2022-ben én amikor megkérdezték, hogy melyik projekt helyett tenném be a miklósfai kerékpárutat, ami nemcsak ugye kerékpárút, hanem annál több, akkor azt mondtam, hogy a Zsinagóga helyett. És most ugye itt vagyunk 2025 január végén és mind a Zsinagóga tömb rehabilitáció, mind a Vasemberház felújítása nem valósulhat meg ebben a projekt tervben és ez miatt ugye mindenképp változtatni, módosítani szükséges. A másik meglátásom, hogy a Sétakertben tervezett, ugye vannak ugye zöld területi sportfejlesztések a programban, és a Sétakertben van egy kilométeres rekortán futópálya építése a tervekben. Én itt felhívnám a polgármester úr és a Városfejlesztő figyelmét, hogy Magyarországon minden évben a Miniszterelnökség aktív Magyarországért felelős államtitkára kiírja az Országos Futópálya-építési Programot, amiben lehet akár egy kilométer, tehát 1000 méter hosszú rekortán borítású futópályát kialakítani, itt akár 67.000.000 forint támogatást is el tud nyerni az önkormányzat, ha pályázik. Tehát ez egy lehetőség, ez jelenleg is aktuális, tehát ki van írva a pályázat, február 14-ig kell beadni, tehát, hogyha ebből a listából ezt kiemeljük és más forrásból próbáljuk meg támogatni, akkor több marad a 8.000.000.000-os keretünkben. Ugyanígy van a tervben az Aréna melletti területen gördeszka pályaépítés, ez szintén kiírásra kerül ebben az évben, itt 30-40.000.000 forint körüli támogatásra lehet szintén pályázni az önkormányzatnak. Akkor tervezve van műjégpálya beszerzése, szintén van ilyen pályázati lehetőség minden évben, itt 35.000.000 forint a támogatási lehetőség. Tehát én arra kérném a Városfejlesztőt, hogy vizsgálja meg, hogy ezeket a programokat más forrásból próbáljuk meg megvalósítani. 2022-ben én ugye előterjesztettem először a miklósfai kerékpárútra vonatkozó projekttervet, ami ugye a kerékpárútépítés mellett gyalogos járdaépítést, csapadékvíz-elvezetést, teljes közmű kiváltást tartalmaz. Ez a beruházás már akkor is rendelkezett kiviteli tervekkel, tehát 2022 óta eltelt 2,5 évben mindegyik projekthez képest már akkor jobb állapotban volt. Akkor javasoltam, hogy ez kerüljön be, másodszorra be is emelték a tartaléklistára, tehát hoztak egy bölcs döntést és én most is azt javasolnám, hogy legyenek most is bölcsek és vizsgáljuk meg azt, hogy ez a projekt bekerüljön, hiszen Miklósfán a Miklósfa utca az a fő utca, minden autó ott halad át, akik áthaladnak Miklósfán azok is, a gyerekek a Miklósfa utcán mennek iskolába. A Miklósfa utcáról közelíthető meg a településrésznek a központja, tehát mindenki oda jár boltba, odajár a bankautomatához, óriási forgalom van és egy nagyon szűk járdán lehet jelenleg csak közlekedni. Aki kerékpárral akar iskolába eljutni, vagy akár a boltba, az kénytelen kimenni ugye a Közút tulajdonában lévő főútra. Minden évben elmondom, hogy szeretnék oda sebességkorlátozást, a mai napig nem történt meg. Én szerintem megérdemelnék a miklósfaiak azt, hogy most kapjanak egy nagyon nagy üzenetet arra vonatkozóan, hogy Miklósfa is Nagykanizsa része és arra kérem Önöket, hogy akár majd egy soron kívüli közgyűlés keretében hamarosan döntsünk arról, hogy ezt a projektet a tartaléklistáról előre emeljük. Köszönöm a figyelmet.

**Horváth Jácint:** A Zsinagóga tömbbel kapcsolatban ugye a projektet szerettük volna, most is szeretnénk egyébként, csak azt nem tudtuk akkor, amikor beemeltük, hogy milyen lesz a felhívás. Tehát, hogy a felhívás kvázi kizárja ezt a vegyes tulajdonú dolgot, mert ha akkor tudtuk volna, hogy kizárja, akkor nem tettük volna be nyilvánvalóan, de ez később derült ki, ezért kellett módosítanunk. A sétakerti futópálya, illetve ezek a fejlesztések, vizsgáltuk mi mindegyiket, de azért azt néztük, hogy ilyen 30-50.000.000 forint körüli önerőt kell hozzátennünk nekünk ahhoz a projekthez, tehát jobb 100 százalékosan megvalósítani, mint hogyha ennyi önerőt még hozzá kell tennünk ugyanehhez a fejlesztéshez és ha lehet százszázalékos támogatásból megcsinálni, akkor inkább a százszázalékos támogatásból csináljuk meg. Mert igaz, hogy 60 milliót lehetne hozzátenni, de körülbelül 90-100 millió forint körüli összegbe kerülne ez a projekt, ahogy mi kiszámoltuk, ugye megnéztük és a támogatási intenzitás is azt hiszem hatvanszázalékos, ha jól emlékszem, tehát ugye csak a 60 százalékát adja az állam, 40 százalékát nekünk kell hozzátenni ennek, úgyhogy aztán ez az, ami miatt úgy döntöttünk, hogy maradjon itt a TOP-ban, mert itt 100 százalék támogatással meg tudjuk oldani ugyanezt a feladatot, tehát ez a különbség. Nyilvánvalóan én szerintem akkor megéri, hogyha amúgy is csinálnánk egy hasonló projektet és önerőből terveznénk ezt, vagy valamilyen módon valamennyi pénzünk van hozzá, akkor megéri ez a pályázat, de jelen pillanatban a TOP-pal nem nagyon tud versenyezni ez a konstrukció. Dr. Fodor Csaba szól.

**Dr. Fodor Csaba:** Tisztelt közgyűlés! Szóba került itt a Kiskastély ügye. A Kiskastély, amit a polgármester úr elmondott, az valóban egy irdatlan nagy szerkezeti problémánk. Ha elkészül a végleges szakvélemény, akkor fogunk tudni arról nyilatkozni, hogy egyáltalán érdemes-e azzal foglalkozni vagy nem, vagy el kell bontani. Mert így visszaépíteni, el lehet gondolkodni rajta, viszont akkor azt is el kell dönteni, hogy milyen funkció legyen bent. Maga a Kiskastély ma az épület nem műemlék a tudomásunk szerint, viszont arra az ingatlanra, amin rajta van, az meg műemlékké van nyilvánítva, de nem a Kiskastély miatt, hanem az utcafronti épület miatt, úgyhogy ebben még majd kell mocorognunk az Örökségvédelemmel is, hogy mi legyen egyáltalán ezzel az építménnyel, épülettel. De, ha azt hozzák ki az építész meg mindenféle szakemberek és szakértők, hogy a főfalakat nem kell elbontani, de a belső tartókat igen, meg a födémet, meg a tetőt, akkor ki kell találni neki egy funkciót. Csak azt már most jelzem nyilvánvalóan, hogy akármilyen funkciót találunk ki neki, azt működtetni is kell majd és az megint pénzbe fog kerülni, tehát azért egy komplexebb döntést előkészítést igényel majd az, hogy mitévők legyünk a Kiskastéllyal, de optimistán bent hagyjuk, mert mégis azt gondoljuk, hogy talán megmenthető, vagy valami úton-módon hasznosítható lesz. No, a Zsinagógáról a polgármester úr elmondta, sokat foglalkoztunk vele, hiszen tervek, minden már rendelkezésre is állt és valóban ez egy nagyon régi elképzelés, városrendezési elképzelés, hogy ezt az egész tömbelsőt fel kell szabadítani, hiszen annak idején ezért ürítettük már ki ott a Kanizsa udvart, ahol kisvállalkozók voltak, ott most az már tulajdonképpen bontandó állapotban van. Most elértük azt ebben a ciklusban, hogy az Ady 1. mögött lévő udvar másik felén is, a Zsinagóga felén lévő hosszabb szalagházban lévő pár lakás is kiürült, tehát már ilyen akadály nincs, viszont valóban a tulajdonosi szerkezet ez a kiírás miatt most egy kicsit akadályba ütközik, de a célról nem tettünk le természetesen. A Vasemberház, amint polgármester úr is mondta, hogy beszéljünk arról részletesebben. Megtekintettük szakemberekkel, egy más eljárás kapcsán az Örökségvédelemmel is, hogy mit tudunk tenni ezzel az épülettel, ez az épület is műemlék, tehát egy kicsit óvatosabban fogunk tudni ezzel bánni. Azt mondtuk, vagy azt döntöttük el, hogy elővesszük a 70-es évekbeli terveket, készültek a 80-as években is tervek, ezeket össze kell néznünk, de természetesen új terveket kell készíteni. A tetőt mindenképp fel kell újítani, mert az rendkívül rossz állapotban van a szakemberek álláspontja szerint. A homlokzat az nagyon ronda, tehát azzal is, amit csinálnunk kell, illetőleg hát a nyílászárók, mert azok is nagyon elhanyagolódtak az utóbbi időben, és jelentős cserére szorulnak. De itt is, ha bármit szeretnénk, itt is kell hozzá még az Örökségvédelem. Na, de mi a pályázat miatt nem tudunk vele sok mindent kezdeni, mert ebben is van külön tulajdon, tehát nem önkormányzati tulajdon és ráadásul még a pályázat úgy került kiírásra, hogy olyan épületre 100 százalékban nem is vehetnénk igénybe a pályázatot, ahol üzleti vagy gazdasági tevékenység folyik. Na, most a Vasemberház egész alsó szintje pedig ilyen üzletekkel van tele, tehát innentől már a százszázalékos intenzitás csak arányaiban lett volna igaz, tehát ezt így nem tudjuk ebbe a pályázatba betenni. Viszont más megoldásokat keresünk rá, hogy hogyan fogunk rá forrást találni. Én abban egyeztettem az Örökségvédelemmel, hogy nagy valószínűséggel itt fokozatosan kell végrehajtanunk a felújítást és abban egyezkedtünk, hogy ezt, hogy lehet majd lépcsőzetesen megcsinálni, de természetesen egy engedély birtokában, úgyhogy ezzel még lesz teendőnk, de bízunk benne, hogy ennek neki fogunk tudni állni a TOP-on kívüli forrásokból. Hát majd meglátjuk, köszönöm szépen.

**Horváth Jácint:** Köszönöm szépen. Dr. Károlyi Attila a következő hozzászóló.

**Dr. Károlyi Attila:** Tisztelt Polgármester úr, tisztelt közgyűlés! Néhány információval megosztanám a közgyűlést, a várost is és a Radics képviselőtársamnak adresszálnám a gondolataimat is és Balogh képviselőtársamnak, volt polgármester úrnak. Én 2020-ban, megnéztem az irataimat, jegyzeteimet, 2020-ban telefonon, meg hát szóban is értesítettem polgármester urat arról, Balogh László polgármester urat és az ilyen kérdésekben a lelkesedésem nem ismert határt, hogy eladó ez a bizonyos helyiség, 4.000.000 forintot kértek érte, ebből nem lett semmi. Tehát, nem tudom valaki más meghekkelte ezt a dolgot. Ha akkor 4.000.000 forintért megvettük volna, akkor nem lenne ilyen gondunk. Ez az egyik dolog. A másik, de ide majd még mindjárt visszatérek, a másik a Vasemberházzal kapcsolatos dolog, amit Lázár úr hekkelt meg, mert Nagykanizsa, illetőleg Zala vármegye vezetése áldását mondta arra, hogy ingyen, tehát hogy is mondjam, ellenérték nélkül tulajdonba kapjuk a Képtár helyiségét, amit meg is kaptunk volna, hogyha Balogh Lászlót választják polgármesternek, de hát nem Balogh Lászlót választották, emiatt aztán nekünk 70 milliót kéne a saját dolgunk miatt, de egyébként ez Lázár úrtól származik ugye ez a dolog. Hát ezek a bolond kanizsaiak nem választották meg Balogh Lászlót, akkor fizessenek 70.000.000 forintot. Hát, mi nem fogunk ezért fizetni egy büdös piculát se, az biztos. Kanizsai nyakasság azért ezt mondatja velünk. Van elképzelés arra, szerencsétlenkedtünk mi már ezzel az épülettel, erre Balogh László képviselőtársam mindjárt mondja, hogy így van, amit mondok. Ugyanis itt szereztünk mi úgy tulajdont, hogy az OTI-val tehát a régi, emlékszik rá a biztos a polgármester, tehát itt szereztünk úgy tulajdont, hogy odaadtuk a társadalombiztosításnak az OTI-t vagyis az Ady Endre utcába, az iskola, amit aztán később az iskola azt hiszem, talán be is épített magának, ugye? Megszerezte az iskola azt az egészségbiztosítási épületet? Meg, tehát akkor adtuk mi ezt oda, akkor itt kaptunk tulajdonrészt. Na, most a helyzet az az, hogy van rá elképzelés, például titok ez, hogy a Király 47-et mondom, de azt hiszem, hogy nem titok. Ugyanis az MMV Zrt-vel kapcsolatba állok, a zalaegerszegiekkel, illetőleg Szombathelyen döntenek ebben a kérdésben és felvetettük azt a gondolatot, persze a tisztek, közgyűlés fog ebben nyilván dönteni, hogy mi lenne, hogyha a Király 47-et elcserélnénk a képtárral. Csak ilyen költői kérdés. Állítólag ezek az urak ott Szombathelyen azok múlt héten fognak választ adni nekünk. Hát a múlt héten nem jelentkezett senki, de engem nagyon unnak már, tehát amikor szerintem meglátják a telefonba az én nevemet, szerintem többször nem is veszik fel a telefont, de bízom benne, hogy valamiféle megoldás az majd lesz. Tehát, annyit még elárulnék, hogy remélem, hogy Farkas Roland ügyvéd vezetőtársam, aki itt az önkormányzatban remek jogász, egy kicsit aktivitást fog saját maga felé intézve, polgármesteri, alpolgármesteri támogatással és elkészíti majd, aztán a tisztelt közgyűlésnek kell rábólintani, a közös tulajdon megszüntetési pert. Sajnos az a helyzet, hogy ennek az ingatlannak van egy képviselő cégháló, amire mi rájöttünk, hogy kié ez. Nem mondom meg az illetőnek a nevét, nem akarok politizálni, pedig olcsó dolog lenne, ha itt leütném a labdát. Nyilván nem az úgynevezett baloldali, meg balliberális üzletkörből kerül ki az illető. Valaki a közgyűlés után megkérdezi tőlem, azt szívesen megmondom neki, de utánanézhet mindenki, hogy ki van ebben, a cégháló végén. De az a helyzet, hogy itt van a kezemben a tulajdoni lap, mindjárt mutatom Önöknek, itt van 270/10000 részről van szó, ami most akadályt képez, szépen beadunk egy közös tulajdon megszüntetési pert és akárki a tulajdonosa, ha nem jelenik meg az illető, a keresetlevél, itt a címe egyébként a Kft-t nem mondom, Budapest, Közraktár utca 22. ha visszajön onnan, hogy a címzett ismeretlen, vagy nem tudom mi, ügygondnokot rendelnek ki és nem kell ezért polgármester úr még egy ciklust várni. Ennek a pernek a lefutási ideje körülbelül 3 hónap, 3 hónap alatt a miénk lesz ez a dolog, azt akkor be lehet adni azt a pályázatot, amit amiatt nem lehet beadni, hogy Balogh László képviselőtársam nem vette meg a volt MDF irodát, mert ugye arról van szó, a volt MDF irodáról, arról a 8 négyzetméterről. Tehát én ebben nagyon bízom és a Képtárban is rendületlenül bízom, hogy a Képtárból is lesz valami. Ennyit szerettem volna mondani, köszönöm.

**Horváth Jácint:** Köszönöm szépen elnök úr, dr. Schauta Marcell következik.

**Dr. Schauta Marcell:** Hát lehet, hogy nem a közgyűlésen kellett volna kérdeznem, de lehet, hogy tud válaszolni polgármester úr, vagy Nyeste Péter ügyvezető úr. Ugye a 3-as prioritási tengelyben az ERFA forrást lehetett volna fordítani szociális intézmény felújítására és a bentlakásos intézményre nem lehet, hogy a hajléktalan szálló az nem minősül bentlakásos intézménynek ilyen szempontból? Mert az tisztázódott közbe, hogy a Családok Átmeneti Otthona az valamilyen szempontból kivétel. Mint kiderült a pályázati kiírás ezt nem teszi lehetővé, de megkaptam a választ közben itt ügyvezető úrtól, hogy a hajléktalanszálló esetében ezt nem vizsgálták, hogy ez bentlakásos intézménynek minősülnek, illetve annak a bővítése, ugye akkor ezért szerepel még benne itt. Jó, köszönöm szépen.

**Horváth Jácint:** Mi viszont vizsgáltuk és ugye nappali melegedőről lenne szó, ami viszont nem bentlakásos és azt lehetne a hajléktalanellátás keretében fejleszteni, tehát azt lehetne, de azt nem tudjuk, bentlakásos pedig tényleg nem engedi, mert az Idősek Otthona lenne a talán legfontosabb és legégetőbb a város szempontjából és igények szempontjából, hogy az Idősek Otthonának a bővítését meg tudnánk oldani, de azt pedig nem engedi a pályázat. Köszönöm szépen. Több hozzászólást nem látok, ezért a vitát lezárom. Szavazunk az 1-es, 2-es határozati javaslatról. Kérem, indítsuk.

A közgyűlés 13 igen és 2 tartózkodás szavazattal a javaslatot elfogadja és a következő határozatot hozza:

**9/2025.(I.30.) számú határozat**

Nagykanizsa Megyei Jogú Város Közgyűlése

1. egyetért a jelen előterjesztés 1. számú mellékletében bemutatott projekt módosításokkal, és felkéri a polgármestert a támogatási kérelmek előkészítésére.

**Határidő: 2025. márciusi soros közgyűlés**

**Felelős: Horváth Jácint polgármester**

(Operatív felelős: Nyeste Péter - Nagykanizsai Városfejlesztő Kft. – ügyvezető)

1. felkéri a polgármestert, hogy a TOP Plusz Városfejlesztési Programterv (TVP) módosítását készítse elő.

**Határidő: 2025. márciusi soros közgyűlés**

**Felelős: Horváth Jácint polgármester**

(Operatív felelős: Nyeste Péter - Nagykanizsai Városfejlesztő Kft. – ügyvezető)

1. **Javaslat a "DIMOP Plusz-2.1.1-24 - Energia menedzsment rendszerek fejlesztése és bevezetése önkormányzatok számára" című felhívásra benyújtandó pályázattal kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Nyeste Péter ügyvezető**

**Horváth Jácint:** Itt egy pályázati felhívásra szeretnénk benyújtani a pályázatunkat, március 21-ig lehet ezt megtenni és energiahatékonyságról, energiaközösségek előkészítéséről szólna. Rendkívül innovatív, remélem, hogy tudunk ebben előre lépni. Hozzászólás, kérdés nincs, nem látok. Akkor döntünk az 1-es, 2-es határozati javaslatról, egyben teszem fel szavazásra.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**10/2025.(I.30.) számú határozat**

Nagykanizsa Megyei Jogú Város Közgyűlése

1. dönt arról, hogy Nagykanizsa Megyei Jogú Város Önkormányzata pályázatot nyújtson be a DIMOP Plusz-2.1.1-24 azonosító számú, „Energia menedzsment rendszerek fejlesztése és bevezetése önkormányzatok számára” című felhívásra, legfeljebb bruttó 225 millió forint összköltséggel.

Felkéri a Polgármestert, hogy gondoskodjon a pályázathoz szükséges dokumentáció elkészítéséről/beszerzéséről, a pályázat benyújtásáról, valamint felhatalmazza a Polgármestert a pályázat benyújtásához szükséges dokumentumok, továbbá pozitív támogatói döntés esetén a Támogatási Szerződés aláírására.

**Határidő: a pályázat benyújtására 2025. március 21.**

**a támogatási szerződés megkötésére: 2026. június 30.**

**Felelős: Horváth Jácint polgármester**

(Operatív felelős: Nyeste Péter - Nagykanizsai Városfejlesztő Kft. – ügyvezető)

1. felkéri a Polgármestert, hogy a megvalósíthatósági tanulmány elkészítéséhez szükséges 5 000 000,- Ft-ot Nagykanizsa Megyei Jogú Város Önkormányzata 2025. évi költségvetésének tervezetében az „Önkormányzat pályázati önrész” során szerepeltesse.

**Határidő: A 2025. évi költségvetés elfogadása**

**Felelős: Horváth Jácint polgármester**

(Operatív felelős: Kunics György gazdálkodási osztályvezető)

1. **Javaslat a Nagykanizsa Vagyongazdálkodási és Szolgáltató Zrt. vezérigazgatói tisztségének betöltésére (írásban)**

**Előterjesztő: Horváth Jácint polgármester**

**Horváth Jácint:** Itt írnánk ki a pályázatot és március végéig bírálnánk el. Nincs hozzászólás, kérdés, úgyhogy szavazunk, döntés következik a határozati javaslatról.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**11/2025.(I.30.) számú határozat**

Nagykanizsa Megyei Jogú Város Közgyűlése a Nagykanizsa Vagyongazdálkodási és Szolgáltató Zártkörűen Működő Részvénytársaság (székhelye: 8800 Nagykanizsa, Garay utca 21., Cg. 20-10-040261) vezérigazgató tisztségének betöltésére pályázatot hirdet az előterjesztés mellékletét képező pályázati felhívás közzétételével.

**Határidő: 2025. február 05. – a pályázat közzététele**

**2025. márciusi soros közgyűlés – előterjesztés döntéshez**

**Felelős: Horváth Jácint polgármester**

(Operatív felelős: Dr. Termecz Marianna aljegyző)

1. **Javaslat Nagykanizsa Megyei Jogú Város Önkormányzata és Polgármesteri Hivatala új Beszerzési Szabályzatának megalkotására (írásban)**

**Előterjesztő: Horváth Jácint polgármester**

**Horváth Jácint:** Alapvetően a régi alapján frissítések, aktualitások, illetve nyilvánvalóan olyan módosításokat tartalmaz, amely igazodik ahhoz, hogy hatékonyan tudjunk működni, de az átláthatóságot továbbra is biztosítsuk, úgyhogy továbbra is nyilvánosak lesznek ezek a dolgok. Balogh László, tessék.

**Balogh László:** Tisztelt Polgármester úr, tisztelt közgyűlés! Valójában nem akartam különösebben hozzászólni, de Károlyi úr beindított, mert itt szóvá tett számomra valami olyasmit, ami látszólag az én felelősségemet vetette fel. Hát ez most egy tipikusan olyan napirend, ami kapcsán én most vissza tudok jelezni, ha úgy tetszik vágni, hogy nem szégyellik magukat, tisztelettel mondom az ÉVE Frakció többsége számára, mert ez a beszerzési szabályzat most például arról szól, hogy az, ami az én időmben bruttó 200.000 forint volt, az itt és most nettó 1.000.000 forint lesz. Jól van ez így, mert vannak olyan helyzetek, amikor igenis erre szükség van, de tőlem ezt megtagadták, mint ahogy, ha Önökön múlott volna 0 alpolgármesterem lett volna, 0 fős kabinetem, 0 forint polgármesteri keretem, pénzügyi- gazdasági hatóköröm is 0, nemhogy lett volna, hanem volt, de hát ez az idő már elmúlt, nem is akartam én itt most szóvá tenni, de mivel itt előjött az én felelősségem, vagy felelőtlenségem, mégiscsak hadd mutassam fel a város nyilvánossága számára. Ezek miatt én ezt tartózkodva fogom visszajelezni, köszönöm szépen.

**Horváth Jácint:** Köszönöm szépen. Dr. Fodor Csaba, alpolgármester úr.

**Dr. Fodor Csaba:** Tisztelt Közgyűlés! Megpróbálok Balogh László polgármester úrnak is válaszolni. Nyilvánvalóan ez a szabályzat azért született, mert az idő azért túllépte azt, hogy 200.000 forintos értékhatár fölött már bizottságosdit kelljen játszadozni, és ezért azt gondoltuk, hogy én mondjuk magasabban húztam volna meg a határokat, de a polgármester úr azt mondta, hogy ez elég. Ez azt jelenti, hogy talán rugalmasabbá tudjuk tenni a polgármesteri hivatal működését. Az, hogy Öntől megvontunk bizonyos jogokat, Ön úgy élte meg, hát Önök azt kiharcolták. Önök mindenhol azt mondták, hogy az ÉVE Frakció vezeti a várost, akkor mért csodálkoznak azon, ha meghoztuk azokat a döntéseket, ami alapján tényleg mi vezettük a várost. Hát, ha meghagyjuk Önnek a jogosítványait, amit a közgyűlés átruházott hatáskörben korábbiakban átadott a polgármesternek, akkor Ön vezette volna a várost, nem? De akkor nem mondhatta volna azt, hogy mi vezetjük, tehát akkor hazugságba keveredett volna és akkor inkább mi úgy gondoltuk, hogy nem szeretnénk, ha a Nagykanizsa Megyei Jogú Város polgármestere hazugságba keveredik, akkor inkább megoldottuk, hogy legyen úgy, ahogy Ön akarta. Eleget tettünk az Ön kérésének, úgyhogy én azt gondolom, hogy emiatt most morcoskodni nem kellene. Meg egy személyes megjegyzés: azért fontos az is, hogy nem bántva Önt, de higgye el nekünk, hogy nekünk sokkal nagyobb a bizodalmunk Horváth Jácint polgármester irányába, mint az Ön irányában volt és ezzel nem szeretnénk bántani, de ezt tükrözni is szeretnénk az egyes rendeleteinkben, hogy ez így van, hogy ezt más is így lássa, ez fontos. Egyébként ez nem igaz, hogy mi nem akartunk Önnek alpolgármestert adni, akartunk, csak mi jobbat szerettünk volna, de Ön a rosszabbhoz ragaszkodott, de nem tudok erre mit mondani, az Ön döntési felelőssége volt. Szerettünk volna segíteni, ha hagyta volna, de segíteni csak annak lehet, aki hagyja. Ön nem hagyta. Köszönöm szépen.

**Horváth Jácint:** Köszönöm szépen. Dr. Károlyi Attila.

**Dr. Károlyi Attila:** Polgármester urat szeretném megkérdezni - nem mintha én ezt a felelősséget meg munkát nem vállalnám, meg nem vállaltam a múltban is, meg a jövőben is vállalom - tessék már megmondani, hogy 2024-ben, mert Ön mondta, csak én nem emlékszem rá, hogy hányszor ült össze a Közbeszerzési Bizottság?

**Horváth Jácint:** Nagyon sok volt, a számra én sem emlékszem, tényleg rengeteg.

**Dr. Károlyi Attila:** Olyan brutális, elnézést kérek, piszlicsáré ügyekben ültünk össze, ami egyszerűen méltatlan volt. Na, most nyilván sajnos a 200.000 forint, azt most többször emlegettük itt, de az 1 milliós értékhatár az körülbelül reális én szerintem, tehát ne kívánják azt, volt benne egy ilyen dolog ebben a módosítási dologban is, hogy Isten tudja, szóval magasan mi üléseztünk a legtöbbet az összes bizottság közül. Köszönöm.

**Horváth Jácint:** Köszönöm szépen. Több hozzászólást és javaslatot nem látva a határozati javaslatot teszem fel szavazásra, amely a beszerzési szabályzat elfogadásáról szól. Kérem, szavazzunk!

A közgyűlés 9 igen, 2 nem és 4 tartózkodás szavazattal a javaslatot elfogadja és a következő határozatot hozza:

**12/2025.(I.30.) számú határozat**

Nagykanizsa Megyei Jogú Város Közgyűlése

1. Nagykanizsa Megyei Jogú Város Önkormányzatának 1221/2021. (VI.08.) számú Közgyűlési határozattal jóváhagyott Beszerzési Szabályzatát és a 29/2022.(I. 27.) számú Közgyűlési határozattal jóváhagyott 1. sz. módosítását hatályon kívül helyezi.
2. az előterjesztés 1. számú melléklete szerint megalkotja Nagykanizsa Megyei Jogú Város Önkormányzatának Beszerzési Szabályzatát az Önkormányzat és Polgármesteri Hivatal közbeszerzési értékhatár alatti beszerzéseire. Felkéri a Jegyzőt a Beszerzési szabályzat aláírására.

 **Határidő: 2025. február 14.**

 **Felelős:** **Dr. Gyergyák Krisztina jegyző**

 (Operatív felelős: Tárnok Ferenc csoportvezető)

1. **Javaslat a 2025/2026-os nevelési év tervezésére, az óvodai beiratkozások időpontjának meghatározására, körzethatárok kialakítására (írásban)**

**Előterjesztő: Horváth Jácint polgármester**

**Meghívott: dr. Némethné Kovács Edit óvodavezető**

**Horváth Jácint:** Ez az előterjesztés ugye szokásosan év elején jön, ahol meghirdetjük a körzethatárokat, ebben vannak módosítások, azért azt kell, hogy lássuk és osztályvezető asszony itt az elmúlt hetekben döbbenetes számokat tárt elém azzal kapcsolatban, hogy az óvodásaink létszáma az elmúlt 5 évben több, mint 300 gyermekkel csökkent. Tehát ez tényleg hatalmas csökkenés volt itt az elmúlt években. Az utolsó 1-2 év most már stagnálást mutat, tehát reméljük, hogy ez most már nagyon nem fog csökkenni, de látjuk azt, hogy a kihasználtságok jelentősen változtak és 1-2 módosítás ugye van, apróbb módosítás a körzet határaival kapcsolatban, amelyeket szeretnénk, hogyha racionálisabban tudnánk tervezni itt a jövőben. Kérdést, hozzászólást nem látván szavazásra bocsátom az előterjesztést.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**13/2025.(I.30.) számú határozat**

Nagykanizsa Megyei Jogú Város Közgyűlése

1. a 2025/2026-os nevelési év óvodai kötelező felvevő körzetét a jelen előterjesztés 1. melléklete szerinti tartalommal javasolja elfogadni.

A Közgyűlés felhatalmazza Horváth Jácint polgármestert, hogy Nagykanizsa Megyei Jogú Város Önkormányzata képviseletében a Nagykanizsa Központi Óvoda kötelező felvevő körzete elfogadását a jelen előterjesztés 1. melléklete szerinti tartalommal képviselje a Nagykanizsa és Térsége Óvodafenntartó Társulása döntése során.

**Határidő: 2025. február 15.**

**Felelős: Horváth Jácint elnök**

(Operatív felelős: Bagarus Ágnes osztályvezető)

1. felkéri a polgármestert, hogy a 2025. májusi soros közgyűlésre terjessze be a konkrét létszámadatok ismeretében a 2025/2026-os nevelési évben indítható óvodai csoportok számát.

**Határidő: 2025. májusi soros közgyűlés**

**Felelős: Horváth Jácint elnök**

(Operatív felelős: Bagarus Ágnes osztályvezető)

1. a Nagykanizsa és Térsége Óvodafenntartó Társulása számára az óvodai felvétel iránti kérelem benyújtásának és az óvodai beiratkozásoknak az időpontját 2025. április 28 – 29. 8-17 óra között javasolja meghatározni.

A Közgyűlés felhatalmazza Horváth Jácint polgármestert, hogy Nagykanizsa Megyei Jogú Város Önkormányzata képviseletében a Nagykanizsa Központi Óvodába történő beiratkozásoknak a fenti időpont elfogadását javasolja a Nagykanizsa és Térsége Óvodafenntartó Társulása döntése során.

**Határidő: 2025. február 15.**

**Felelős: Horváth Jácint elnök**

(Operatív felelős: Bagarus Ágnes osztályvezető)

1. javasolja, hogy a Nagykanizsa Központi Óvoda nyári feladatellátása a 2025. július 1. - 2025. augusztus 22. közötti időszakban kettő tagóvoda épületében, Nagykanizsa Központi Óvoda Rózsa Tagóvodában, valamint a Nagykanizsa Központi Óvoda Vackor Tagóvodában kerüljön megszervezésre.

A Közgyűlés felhatalmazza Horváth Jácint polgármestert, hogy Nagykanizsa Megyei Jogú Város Önkormányzata képviseletében a Nagykanizsa Központi Óvoda nyári zárva tartását és ügyelet biztosítását a fenti tartalommal képviselje a Nagykanizsa és Térsége Óvodafenntartó Társulása döntése során.

**Határidő: 2025. február 15. (szülők tájékoztatása)**

**Felelős: Horváth Jácint elnök**

(Operatív felelős: Bagarus Ágnes osztályvezető)

**Horváth Jácint:** A következő napirendi pontokban intézményeink beszámolói, illetve munkatervei következnek. Kezdjük a Thúry György Múzeummal.

1. **Beszámoló a Thúry György Múzeum 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: dr. Száraz Csilla igazgató**

**Horváth Jácint:** Köszöntöm a közgyűlésen Száraz Csilla igazgató asszonyt az intézmény részéről. Kérdezem, hogy van-e hozzáfűzni való a tavalyi beszámolóhoz, szóban? Nincs, köszönöm szépen. A beszámoló kapcsán engedje meg, hogy hadd köszönjem meg az intézmény és az ott dolgozók munkáját és már a következőre előrevetítve, a jövő évre, idei évre nagyon jó munkát kívánok, van feladat bőségesen. Dr. Károlyi Attilának adom meg a szót.

**Dr. Károlyi Attila:** Köszönöm a szót Polgármester úr. Én is a magam részéről nagyon szépen köszönöm a múzeum igazgatójának és munkatársainak úgyszólván tökéletes tevékenységét 2024-ben. 2025-ben kicsit önző vagyok, néhány olyan programot említenék, amit viszont Ön és az Ön által vezetett régészeti ásatás fog megvalósítani. Ugye 10 éve kértem anno Cseresnyés Péter polgármester urat, 10 éve, hogy adjon már 1.000.000 forintot arra, hogy Vándor László régész megkutassa az ismert okok miatt az Inkey Mauzóleumot. Ebbe nem megyek bele, mert holnap reggel is még itt ülne az egész közgyűlés és erről beszélnék, de szeretném, nagyon szeretném megköszönni Önnek is és hát remélem, a költségvetés során is megvalósul ennek támogatása. Vándor László régésszel együtt fogják feltárni a mauzóleumnak bizonyos részeit. Köszönöm azt is, hogy a Keleti Éva kiállítás nagy reményeim szerint meg fog valósulni, Vadas Ernő kamarakiállítással együtt. És még egy dologra, egy kicsit pofátlanul, hogy úgy mondjam, szeretném Önnek, még nem is tud róla kérni Önt arra, hogy támogassa ezt a kérést, a napokban volt a város polgármestere Csáktornyán. Csáktornyán egy holokauszt kiállítást nyitottak meg az ismert 80 éves évfordulóra tekintettel és készítettek egy gyönyörű szép albumot. Tényleg párját ritkítja, ami benne van, az nagyon szomorú, de a kiállítás és az album nagyon szép a muraközi holokausztról. Na most ez a kiállítás anyagából tulajdonképp egy katalógus, ez olyan anyag, ahol Nagykanizsáról külön, gyönyörű szép rész van benne, tehát nagyon részletesen feldolgozták a nagykanizsai holokausztot is. Mivel nekünk 1700-1800 polgártársunkat sirattuk ugye Auschwitzban, hogy nem jöttek vissza, nekünk kutya kötelességünk lett volna eddig is a 80 évre tekintettel valamit mondani, legalább. De hát gondolom, lesz is majd, meg hát a helyi izraelita hitközség is fog erről nyilván, majd megemlékezni, de a városnak lenne nagyon fontos ez, és hogy ebben az évbe nagyon fontos, a 80 év miatt nagyon fontos. És én már lépéseket tettem a tekintetben, hogy megkeressük az ottani vezetőket, hogy amikor Ők a kiállítást leszerelik, vagy leszedik, akkor mi itt helyet biztosítanánk neki és erre kérném az igazgatóasszonyt, hogy ebbe segítsen nekünk, mert maga a kiállítás a Muraközi holokauszt párját ritkítja. Köszönöm.

**Horváth Jácint:** Köszönöm szépen elnök úr. Tényleg valóban nagyon döbbenetes volt átélni ott helyben ezt és látni azt, hogy egy horvát és angol nyelvű kiállítás egyébként és telis-tele van nagykanizsai hivatkozásokkal, tehát ugye Nagykanizsa annak idején, a gettó itt lett kialakítva, ahol gyűjtötték a zsidó embereket és innen szállították tovább és emiatt Nagykanizsa kulcsszerepet töltött be ebben a dologban. Köszönöm szépen, hozzászólást, kérdést nem látok, a vitát lezárom. Szavazunk a beszámoló elfogadásáról. Újra egy kis technikai akadály, de elhárítjuk. Tehát indítjuk a szavazást.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**14/2025.(I.30.) számú határozat**

Nagykanizsa Megyei Jogú Város Közgyűlése a Thúry György Múzeum 2024. évi munkájáról készült beszámolót jelen előterjesztés 1. melléklete szerinti tartalommal elfogadja, egyben megköszöni jó színvonalon végzett, elkötelezett szakmai munkájukat.

1. **Javaslat a Thúry György Múzeum 2025. évi munkatervének elfogadására (írásban)**

**Előterjesztő: Horváth Jácint polgármester**

**Meghívott: dr. Száraz Csilla igazgató**

**Horváth Jácint:** Balogh László hozzászól, tessék parancsolni!

**Balogh László:** Tisztelt Polgármester úr, tisztelt közgyűlés! Röviden az OKISB-n viszonylag hosszan körbejártuk a mi múzeumunkat, Károlyi úr is már a munkatervbe belement, én csak annyit hadd emlegessek fel, hogy örülünk annak, hogy lesz emlékkonferencia Márton Alfréd tiszteletére, Dr. Horváth László tiszteletére. A tervásatásnak mi is örülünk és hátha megtaláljuk azt, amit szeretnénk. A monográfia 4. kötetére legyünk büszkék, sok-sok cikluson átívelően, merthogy lehet 4. kötet, merthogy az első 3 az már magasra mutatható, nem sok megyei jogú városnak van ilyenje. Hadd utaljak valamire, egy közel 150.000.000 forintos intézmény kapcsán, hogy olyan jó lenne, ha lenne saját művészettörténésze Kanizsának. A Kustár Zsuzsa hagyatékkal tudnánk törődni, nem tudtunk, a Szekeres Emil hagyatékkal sem tudtunk törődni. Sejtem azt, hogy a Járási Ildikó hagyatékkal sem fogunk tudni jól törődni, illetve nem is olyan ördöngös dolgok ám és számok ezek. Tehát, ha nekem lett volna polgármesteri keretem például ezeket akár meg is lehetett volna oldani. Amit nem lehet megoldani, az a Fő úti múzeumépület állagmegóvása és nemcsak a 8 hiányzó parkoló miatt, hanem egyébként megbecsülni szeretnénk azt hiszem a múzeumunkat. Hát reméljük, hogy előbb-utóbb erre is sor kerül. Igen, a javaslatot összességében is támogatjuk, köszönöm.

**Horváth Jácint:** Köszönöm szépen. Szavazás következik, a munkaterv elfogadásáról döntünk.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**15/2025.(I.30.) számú határozat**

Nagykanizsa Megyei Jogú Város Közgyűlése a Thúry György Múzeum 2025. évi munkatervét jelen előterjesztés 1. melléklete szerinti tartalommal jóváhagyja.

**Horváth Jácint:** Köszönjük igazgató asszonynak a két előterjesztést.

1. **Beszámoló a Kanizsai Kulturális Központ 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: Kovácsné Mikola Mária igazgató**

**Horváth Jácint:** Köszöntöm Kovácsné Mikola Mária igazgató asszonyt. Kérdezem, hogy kíván-e hozzászólni az előterjesztéshez? Nem, köszönjük szépen. Részletes anyagot kaptunk és hát tényleg azt hiszem, hogy büszkék lehetünk erre az intézményünkre is. Nagyon sokszínű és nagyon változatos és látogatott nem utolsósorban, hiszen a nézőkért csináljuk az egészet, azt hiszem, hogy ez a legfontosabb, hogy látogatott programokat tudtunk szervezni az elmúlt évben is. És már a következőről is egy mondat, akkor az idén is ez valószínű így lesz, nagyon biztatóak az első hetek jelei. Hozzászólást nem látok, a vitát lezárom. Szavazzunk a tavalyi évi beszámolóról.

A közgyűlés 11 igen és 4 tartózkodás szavazattal a javaslatot elfogadja és a következő határozatot hozza:

**16/2025.(I.30.) számú határozat**

Nagykanizsa Megyei Jogú Város Közgyűlése a Kanizsai Kulturális Központ 2024. évi munkájáról készült beszámolót elfogadja, egyben megköszöni jó színvonalon végzett, elkötelezett szakmai munkájukat.

1. **Javaslat a Kanizsai Kulturális Központ 2025. évi munkatervének elfogadására (írásban)**

**Előterjesztő: Horváth Jácint polgármester**

**Meghívott: Kovácsné Mikola Mária igazgató**

**Horváth Jácint:** Dr. Károlyi Attila elnök úr, tessék!

**Dr. Károlyi Attila:** Tisztelt Polgármester úr, tisztelt közgyűlés! A kultúra napján olyan elragadtatással néztem a műsort, hogy írtam egy sms-t Mikola Marika igazgató asszonynak, hogy hát nagyon szépen köszönöm, gyönyörű volt és megköszöntem külön Bagarus Ágnes osztályvezető asszonynak is. Bánhatják azok a képviselőtársak, akik nem voltak ott, hát komolyan mondom, egy olyan, én megmondom őszintén, hogy kicsit rezignáltabb a napomon, nem a legjobban sikerült, ültem be, de olyan felemelő érzéssel távoztam, hogy még egyszer csak annyit tudok mondani, hogy köszönet és szerintem ez a terv is ugye ezt tükrözi, hogy ilyen színvonalon valósítsák meg ezt a tevékenységet.

**Horváth Jácint:** Köszönöm szépen elnök úr. Teljes mértékben egyetértünk és én is megköszönném a tavalyi évi magas színvonalú munkát és jó munkát kívánok az idei évre is Önöknek. Más egyéb hozzászólást nem látok, a vitát lezárom és szavazzunk akkor a munkatervről, az idei munkatervről.

A közgyűlés 11 igen és 4 tartózkodás szavazattal a javaslatot elfogadja és a következő határozatot hozza:

**17/2025.(I.30.) számú határozat**

Nagykanizsa Megyei Jogú Város Közgyűlése a Kanizsai Kulturális Központ 2025. évi munkatervét és éves szolgáltatási tervét jelen előterjesztés 1. melléklete szerinti tartalommal jóváhagyja.

1. **Beszámoló a Halis István Városi Könyvtár 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: Czupi Gyula igazgató**

**Horváth Jácint:** A Halis István Városi Könyvtár 2024. évi tevékenységéről szóló beszámoló van előttünk. Köszöntöm Benke Dánielt, a könyvtár leendő igazgatóját, hiszen ez csak holnapután válik élessé, ez a helyzet, de alapvetően szerintem mind a beszámoló, mind a munkaterv esetében pedig természetesen teljes mértékben az Ő keze munkája benne van ebben a dologban. Még egyszer köszönjük Czupi Gyula igazgató úrnak az eddig végzett munkát és a tavalyi évben végzett munkát is, és a könyvtár kollektívájának is a magas minőségű munkát, amit elvégeztek a város érdekében. Kérdezem igazgató urat, hogy kíván-e hozzászólni az előterjesztéshez? Nem. Köszönöm szépen. Akkor hozzászólást nem látok a képviselőtársaim részéről, a szavazást indítjuk.

A közgyűlés 9 igen és 6 tartózkodás szavazattal a javaslatot elfogadja és a következő határozatot hozza:

**18/2025.(I.30.) számú határozat**

Nagykanizsa Megyei Jogú Város Közgyűlése a Halis István Városi Könyvtár 2024. évi munkájáról szóló beszámolóját jelen előterjesztés 1. melléklete szerinti tartalommal jóváhagyja, egyben megköszöni jó színvonalon végzett, elkötelezett szakmai munkájukat.

1. **Javaslat a Halis István Városi Könyvtár 2025. évi munkatervének elfogadására (írásban)**

**Előterjesztő: Horváth Jácint polgármester**

**Meghívott: Czupi Gyula igazgató**

**Horváth Jácint:** Erről szól az előterjesztés, ehhez kíván-e szólni? Szintén nem, köszönöm szépen. Dr. Károlyi Attila elnök úr, Öné a szó.

**Dr. Károlyi Attila:** Úgy gondolom, hogy más képviselőtársaim is kapják rendszeresen elektronikus úton a könyvtár hírleveleit. Hát ebből meg lehet győződni arról, hogy elképesztő tevékenységet végeznek Ők ott a legváltozatosabb módon a kultúra szférájában. Most ránézek itt Balogh László képviselő úrra, akkor az általa sűrűn használt kifejezést használom én is, a kultúra szféráját. Tehát nagyon-nagyon köszönjük és bizodalommal nézünk a következő évre. Van nekünk is, a városnak is és a kulturális csapatának is van némely elképzelése a jövőre nézve. Én például említettem annak idején szerettem volna, ha Buda Ferenc költő eljön hozzánk, reméljük a Jóisten egészségben találja, aztán majd csak idetalál Kecskemétről és van más elképzelés is, amit majd megosztunk tisztelt igazgató úrral, és ennek a megvalósításához jó erőt, egészséget kívánunk.

**Horváth Jácint:** Köszönöm elnök úr. Köszönöm szépen az előterjesztést és a munkájukat. Szavazásra bocsátom a határozati javaslatot, amely a ’25 évi munkatervről szól.

A közgyűlés 9 igen és 6 tartózkodás szavazattal a javaslatot elfogadja és a következő határozatot hozza:

**19/2025.(I.30.) számú határozat**

Nagykanizsa Megyei Jogú Város Közgyűlése a Halis István Városi Könyvtár 2025. évi munkatervét jelen előterjesztés 1. melléklete szerinti tartalommal jóváhagyja.

**Horváth Jácint:** Köszönöm szépen igazgatóinknak, hogy itt voltak a közgyűlésen. Tovább lépünk, újonnan felvett napirendi következik, tehát amelyet ma vettünk fel.

1. **Javaslat a Nagykanizsa, Deák tér 3. szám alatti ingatlanban lévő 356 m2 alapterületű önkormányzati tulajdonú helyiség kedvezményes bérleti díjának megállapításával kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Korábban ugye ezt a helyiséget, korábbi döntésünkkel a tavalyi év vége felé kiadtuk a Képzőművészek Egyesületének, de aztán technikai problémák adódtak itt a közmű átírások miatt, így kérték, hogy egy más megoldással, ami egyébként anyagilag az önkormányzat szempontjából jobb is, közelítsük meg ezt a dolgot. Így jelen pillanatban, akkor Gál Barbara egyéni vállalkozóval szerződnénk ennek a helyiségnek a bérletére kedvezményesen, így aztán talán megoldást jelent ez a helyiség azon hasznosítására, ami tovább folytatja az eddigi hagyományokat. Balogh László polgármester úr, Öné a szó.

**Balogh László:** Tisztelt Polgármester úr, tisztelt közgyűlés! Csak néhány erősítő mondat, mert jónak tartom azt a történést, ami itt most előttünk áll, és nem 35 négyzetméterről van szó. Az E0gri József Galériáról annál inkább, mert ennek több évtizedes patinája van, ha úgy tetszik. Sajnálatos módon ugye Járási Ildikó elhunytával egy kicsit lógott a levegőben ez az ügy, de örülök annak, hogy polgármester úr is mellé állt és én magam is igyekeztem közvetíteni, hogy ez a galéria és nyitott műhely dolog megvalósulhasson. Nemcsak a Kanizsai Képző-, és Iparművészek Egyesülete miatt, hanem ez egy olyan kiállítótér lehetne, ahol akár előadások, programok is történhetnének. Egy mondatot szoktam idézni a 2 ifjú nagyon kreatív alkotótól, művésztől, Gál Barbara grafikus és Becskei Andor szobrászművész vállalt programja, hogy a képzőművészet több mint egy rajzóra és így remélhető az, hogy ez az összeg, ez a kedvezményes bérleti díj, ez olyan, amiért hát tudják csinálni sallangmentesen ezt a jó ügyet. Kíváncsisággal várom a programjaikat és hívjuk a kanizsaiakat ebbe a galériába.

**Horváth Jácint:** Más hozzászólást nem látok, ezért a vitát lezárva szavazásra bocsátom a határozati javaslat 1-2. pontját, egyben.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**20/2025.(I.30.) számú határozat**

Nagykanizsa Megyei Jogú Város Közgyűlése

1. egyetért az önkormányzati tulajdonú, nem lakás célú helyiségek bérletéről és használatáról szóló 3/2003. (I. 29.) önkormányzati rendelete (a továbbiakban: Rendelet) 10.§ (3a) bekezdésében foglaltakra tekintettel Gál Barbara ev. (székhely: 8776 Magyarszerdahely, Fő u. 81., nyilvántartási szám: 54068119, adószám: 55395674-2-40), mint természetben a 8800 Nagykanizsa, Deák tér 3. szám alatti ingatlanban lévő, önkormányzati tulajdonú 2427/1/A/1 hrsz-ú albetét, mellékelt alaprajz szerinti 35 m2 alapterületű helyiségének szerződéskötéstől számított 1 év határozott időtartamra, galéria és nyitott műhely működtetése céljára történő bérletére jogosult részére – Nagykanizsa város és környéke hagyományos közösségi kulturális értékeinek átörökítése érdekében végzett tevékenységére tekintettel – a megállapított piaci bérleti díj nettó összegének (84.000,- Ft/hó) 70 %-kal történő csökkentésével, kedvezményes bérleti díj megállapításával, alábbi feltételekkel:
* Gál Barbara ev. bérlő a csökkentett összegű, 25.200,- Ft/hó összegű nettó bérleti díj mellett a megállapított nettó 84.000,- Ft/hó összegű piaci bérleti díjat terhelő mindenkori általános forgalmi adó összegének (jelenleg 22.680,- Ft/hó) megfizetésére köteles,
* Gál Barbara ev. bérlő a bérleti jogviszony teljes időtartama alatt Nagykanizsa város és környéke hagyományos közösségi kulturális értékeinek átörökítése érdekében végzett tevékenységet köteles gyakorolni.
1. a Polgári Törvénykönyvről szóló 2013. évi V. törvény 3:112. § (3) bekezdés alapján felkéri Zakó Lászlót, a Nagykanizsa Vagyongazdálkodási és Szolgáltató Zrt. (8800 Nagykanizsa, Garay u. 21.) vezérigazgatóját a bérleti szerződésre vonatkozó fentiek szerinti feltételek alkalmazására.

**Határidő:** 2025. február 17.

**Felelős: Horváth Jácint polgármester**

(Operatív felelős: Zakó László vezérigazgató)

1. **Polgármesteri tájékoztató (írásban)**

**Előterjesztő: Horváth Jácint polgármester**

**Horváth Jácint:** Ide értünk és akkor gondolom, hogy Szabó Szilárd továbbra is fenntartja a korábbi javaslatát, de azt majd akkor ott beszéljük meg. Balogh László az első hozzászóló.

**Balogh László:** Remélve, hogy Szabó Szilárd frakcióvezető úr javaslatával érdemben tudunk foglalkozni, azért valamit hadd említsek meg az ellenzéki pozíción tartózkodó kérelem állapotából és most ne azt mondják, hogy volt ez így máskor is és régebben is, de túlzásnak tartom azt, hogy sok-sok határidő az módosul. Én megszámoltam, nem mintha jelentősége lenne, lehet, hogy máskor is volt ennyi, de 25 határidő hosszabbítás volt, van ebben az anyagban most, de én mégis és akkor itt ez konkrét lesz, egy hatályon kívül helyezést fájlalok a legjobban és emiatt ódzkodok ezen polgármesteri tájékoztató teljes elfogadásától, bár nagyon sok pozitívum is van benne, természetesen, De hadd emlegessem fel, Nagykanizsa geotermikus projekt kiajánlási dokumentációjának elkészítése forráshiány miatt nem valósult meg. Kéri a polgármester úr a határozat hatályon kívül helyezését. Én ezt sajnálom, mert ennek neki futottunk, többször is vették le napirendről, de aztán elfogadták, a határidőt, így eltolták és így szűnik meg ez a vízió, egyelőre, de azt remélem, hogy nem véglegesen, ezt muszáj volt elmondanom. Köszönöm szépen.

**Horváth Jácint:** Köszönöm szépen. Itt ugye teljesen másról van szó egyébként, hiszen a geotermikus projekt esetében, hogyha jól emlékszik, az történt, hogy a Magyar Állam ezt koncesszióba adta, ezeknek a kutaknak a fúrását, így aztán teljesen felesleges kiajánlani, mikor van egy koncesszor, aki egyedül jogosult itt fúrni. Tehát értelmetlen lenne kiajánlási dokumentációt készíteni akkor, amikor egyébként holnap fognak pont jönni Nagykanizsára felmérni az itteni lehetőségeket és találkozunk velük, a koncesszorral, akik elkezdték ezt a munkát egyébként, tehát ez a munka folyik attól függetlenül, hogy mi kiajánljuk-e vagy nem. Úgyhogy ebbe nem kell nekünk pénzt tennünk, hiszen ez a koncesszor, aki elnyerte ezt a koncessziót, ez végzi ezt a munkát és mi pedig egyeztetünk vele. Úgyhogy maga a feladat az folyik, tehát a feladat megvalósítása folyik és folyamatban van. Én ezt örömmel vettem, ugye 2-3 céggel dolgozunk itt együtt folyamatosan, de ez még az Ön polgármestersége idején kezdődött el, hiszen akkor döntöttünk erről. Mondom, ez elég aktív folyamat egyébként a napokban, úgyhogy szó sincs arról, hogy a geotermiát a város elengedte volna, sőt szerintem inkább erősebbé vált ez a folyamat az elmúlt időszakban. Szabó Szilárd képviselőtársam.

**Szabó Szilárd:** Tisztelt közgyűlés, tisztelt Polgármester úr! Köszönöm, hogy Ön sem felejtette el, hogy akkor itt van lehetőségem akár újra elmondani, amit már egyszer megtettem. Ha kívánják, akkor még egyszer az elejétől fogva szívesen megismétlem. Annyi kiegészítést azonban mindenképp tennék, tehát természetesen fenntartom úgy egészében, tehát vizsgáljuk meg és ha van lehetőség, akkor készüljön valamiféle anyag, hogy hogy állunk ebben, illetve van-e lehetőségünk itt az ágazatban támogatást nyújtani. Én azzal is tudok azonosulni, hogyha ez mondjuk nem bér jellegű állandó emelést jelentene, hanem mondjuk kiegészítenénk, ami már meg is történt, hogy egyszeri bérkiegészítés, jutalom, nem tudom minek hívta képviselőtársam a felszólalásában, hogy akár azon az összegen emelve, azt megtoldva akár évente egy alkalommal, akkor ily módon próbáljuk meg egy kicsit kompenzálni, illetve megbecsülni az ágazatnak a képviselőit és a munkatársait, köszönöm.

**Horváth Jácint:** Nagyon szépen köszönöm, Dr. Tóth-Bagó Mónika alpolgármester asszony szól.

**Dr. Tóth-Bagó Mónika:** Köszönöm a szót. Én csak üdvözölni tudom nyilván ezt a felvetést, illetve folyamatosan az ágazatban figyeljük a kollégáimmal, hiszen ez az az ágazat, ami a legsanyarúbb sorsok között van, én azt gondolom. Volt egy nagyon pozitív kezdeményezése egyébként a kormánynak, azt gondoltuk ezt 2024. június elején, amikor felmerült először, hogy egy jelentős béremelés fog következni a szociális szférában. Ez részben meg is valósult és ezt most azért mondanám el részletesen, hogy egy kicsit képet kapjunk arról, hogy miről is beszélünk. A mi intézményünk 3 évvel ezelőtt lépett be a szakápolási intézményi rendszerbe. Ez azt jelenti, hogy különböző jogszabályban taxatív felsorolt egészségügyi tevékenységeket kell ellátnunk és biztosítanunk ahhoz szakemberekkel, meghatározott végzettségű szakemberekkel, amihez akkor nekünk emelt kiegészítő egészségügyi pótlékra jogosultak a mi szociális szakembereink. Ebből sajnos azt kell, hogy mondjam az Egyesített Szociális Intézmény dolgozói közül 2 fő tudja megkapni ezt a kiegészítő pótlékot. Ami valóban teljesen igaz, hogy az egészségügyi bértábla jelentősen eltávolodott a szociális bértáblától, ezt látjuk számszakilag is és ez egy nagyon jelentős mértékű emelés volt, de sajnos ebben csak 2 kollégánk tudott részesülni. Ahogy már korábban polgármester úr is említette, 2 évvel ezelőtt egyhavi, 2024 évben pedig 2 havi bért tudtunk adni a kollégáinknak. Én tudom, hogy mindezzel ez az ágazat nem megfelelően van nyilván finanszírozva és megbecsülve sem, de én azt gondolom, hogy arra törekedtünk, vagy törekedtem, én akkor most mondhatom azt talán személy szerint is az elmúlt 4 évben, hogy egy olyan munkakörülményt, olyan feltételeket tudjunk biztosítani a kollégáinknak, hogy ha legalább erkölcsileg megfelelően még meg legyenek becsülve. Itt azért én például kiemelném azt, hogy egy nagyon komoly kamerarendszer lett kiépítve az intézményben, ami a humánerőforrást a kollégáimnak, főleg az éjszakai műszakban jelentősen segíti és előnyét szolgálja. Illetve a tavalyi évben pedig egy autó beszerzésre került sor, ami pedig én azt gondolom, hogy egy olyan kiemelt szolgáltatást biztosít az intézményünkben, amire azt szokták nekünk mondani, hogy már átlag felett teljesítünk, ahol a hozzátartozókról én azt gondolom, hogy maximálisan le tudjuk venni a terhet és a 24 órában nekünk a 74 lakónk az a miénk, én ezt bátran el tudom mondani és felelősségteljesen. Nem tudom még ehhez esetleg valami? Jó, akkor köszönöm.

**Horváth Jácint:** Köszönöm szépen. Dr. Fodor Csaba alpolgármester úr.

**Dr. Fodor Csaba:** Tisztelt Közgyűlés! Én arra kérem Szabó Szilárdot, hogy módosítsa a határozati javaslatát és mondjuk a polgármester legyen a felelős, mert a közgyűlés alpolgármestert nem kötelezhet, csak a polgármester teheti meg azt. Ha ezt megtenné, akkor szavazható állapotba kerülne, úgyhogy akkor szavazható lesz a határozat, ha ezt megteszi, ha nem, akkor nem. Köszönöm.

**Horváth Jácint:** Be fogom vonni alpolgármester asszonyt minden betűjébe az előterjesztésnek, megígérem, jó? Dr. Schauta Marcell szól.

**Dr. Schauta Marcell:** Nyilván arról szólt ugye a határozati javaslat, hogy készüljön felmérés, ugye? Tehát hogy hányan dolgoznak, milyen a bérköltsége az ágazatnak. Hozzátenném, és itt a hivatal részéről történt jelzés is, tehát említették, hogy gyakorlatilag azért azt tudni kell, hogy mondjuk a Nagykanizsai Egyesült Szociális Intézmény az társulási formában működik és egy ilyen jellegű juttatás, béremelés ez más települést is érint. Tehát most itt jelen esetben akkor Zalakomárt, illetve Surdot. Illetve vannak olyan civil szervezetek, akik kötelezően ellátandó feladatot látnak el és velük szerződésben állunk, például a Magyar Vöröskereszt. Tehát, hogyha bérfeszültség keletkezne a szociális ágazatban, akkor joggal tarthatnánk attól, hogy azok a szervezetek, akik esetleg kötelezően ellátandó feladatot látnak el, akkor még nagyobb támogatást kérnének a várostól, tehát erre is azért fölhívnám a figyelmet. Úgyhogy maga az ötlet az valószínűleg nem új, tehát ez szerintem az elmúlt években gyakorlat is volt. Balogh László polgármester úrra nézek, hogy ugye ebben konszenzus volt és meg is tud erősíteni, hogy gyakorlat volt, hogy minden évben egy, illetve a tavalyi évben 2 alkalommal is az ágazatban dolgozókat támogattuk anyagilag és még ha ez el is marad attól a szinttől, ami elvárható lenne esetleg. Köszönöm szépen.

**Horváth Jácint:** Szabó Szilárd frakcióvezető úr.

**Szabó Szilárd:** Örülök neki, hogy az itt elhangzottak is azért valamelyest megerősítették azt, amit próbáltam előterjeszteni, illetve amit körülírni. Köszönöm a tájékoztatót és örülök neki, hogy ilyen pozitív dolgokat lehet elmondani az intézményünkkel kapcsolatban. Természetesen módosítom úgy, hogy mint felelős, akkor Horváth Jácint polgármester úr lenne. Azért gondoltam egyébként alpolgármester asszonyra, mert mint az ágazatban dolgozó és abban maximálisan otthon lévő érintett tud talán a legtöbbet az aktuális állapotokról és mindarról, amit itt érintettem e tekintetben. Úgyhogy köszönöm a szót és remélem, hogy tudunk valamelyest segíteni.

**Horváth Jácint:** Alpolgármester asszonyra fogom delegálni a feladatot így is, úgy is, úgyhogy a végén Ő lesz a végrehajtója ennek, technikailag. Jó, rendben, több hozzászólást, észrevételt, kérdést nem látok, ezért a vitát lezárom. Szavazások következnek, a következő sorrendben: Először akkor Szabó Szilárd frakcióvezető úr módosító javaslatát teszem fel szavazásra, azzal, hogy a felelős akkor én vagyok az előterjesztésnél. Kérem, szavazzunk!

A közgyűlés 15 igen (egyhangú) szavazattal a javaslatot elfogadja.

**Horváth Jácint:** Következőleg Balogh László javaslata volt a geotermiás projekttel kapcsolatos, a 29-es számú határozatot külön veszem akkor szavazásra, akkor arról fogunk először szavazni.

**Dr. Fodor Csaba:** Nem kért külön szavazást.

**Horváth Jácint:** Bocsánat, nem kér külön szavazást?

**Balogh László:** Nem kérek.

**Horváth Jácint:** Akkor pedig egyben teszem fel az összes határozati javaslatot szavazásra, ha egyetértenek. Kérem, szavazzunk!

A közgyűlés 12 igen és 3 tartózkodás szavazattal a javaslatot elfogadja.

A közgyűlés az előzőekben elfogadott szavazati aránnyal a következő határozatot hozza:

**21/2025.(I.30.) számú határozat**

Nagykanizsa Megyei Jogú Város Közgyűlése

1. 123/2022.(IV.28.), 326/2022.(XI.24.), 207/1/2023.(VIII.30.), 54/2024.(III.26.), 59/2/2024.(III.26.), 80/2-3/2024.(III.26.), 85/2-3/2024.(IV.25.), 91/2024.(IV.25.), 116/2024.(V.22.), 146/4/2024.(VI.27.), 153/2024.(VI.27.), 162/2024.(VIII.29.), 164/6/2024.(VIII.29.), 173/2-3/2024.(VIII.29.), 191/2024.(X.24.), 199/22/2024.(X.24.), 204/2/2024.(XI.22.), 205/2024.(XI.22.), 206/2024.(XI.22.), 207/2024.(XI.22.), 208/2024.(XI.22.), 209/2024.(XI.22.), 210/1-3/2024.(XI.22.), 216/2024.(XII.12.), 217/2024.(XII.12.), 219/2024.(XII.12.), 225/2024.(XII.12.), 227/2024.(XII.12.), 228/2024.(XII.12.), 229/2024.(XII.12.), 233/1,3/2024.(XII.12.), 235/2024.(XII.12.), 236/2024.(XII.12.) végrehajtásáról szóló jelentést elfogadja.
2. 143/1-7/2017.(IX.28.) számú határozat – Javaslat az autóbuszmegállók 2010. évben megvalósult fejlesztései által érintett területek tulajdonviszonyainak rendezésével kapcsolatos döntések meghozatalára – végrehajtásának határidejét 2025. december 31-ig meghosszabbítja.
3. 1888/5/2020.(X.29.) számú határozat– Javaslat a belvárosban nyilvános illemhely kialakítására – végrehajtásának határidejét 2025. december 31-ig meghosszabbítja.
4. 172/2022.(V.26.) számú határozat – Döntési javaslat a KEHOP Plusz - "Víziközmű rendszerek és zöld-kék infrastruktúra" - tárgyú pályázat előkészítésével kapcsolatban – végrehajtásának határidejét 2025. január 31-ig meghosszabbítja.
5. 218/10/2-3/2022.(VI.30.) számú határozat – Javaslat Nagykanizsa, Dózsa Gy. u. 73-75. szám alatti ingatlan hasznosításáról szóló döntés meghozatalára – végrehajtásának határidejét 2025. december 31-ig meghosszabbítja.
6. 309/3/2022.(X.26.) számú határozat – Javaslat a nagykanizsai Tripammer utcai köztemetőben új temetési helyek kialakítására és kegyeleti emlékhely létesítésére – végrehajtásának határidejét 2025. december 31-ig meghosszabbítja.
7. 33/3/2023.(II.15.) számú határozat – Javaslat a műfüves pályákkal kapcsolatos döntések meghozatalára – végrehajtásának határidejét 2025. december 31-ig meghosszabbítja.
8. 114/2023.(IV.27.) számú határozat – Javaslat a 0442/39 és 0442/41 hrsz-ú ingatlanok belterületbe vonásával kapcsolatos döntés meghozatalára – végrehajtásának határidejét 2025. június 30-ig meghosszabbítja.
9. 139/2023.(V.22.) számú határozat – Javaslat Nagykanizsa Megyei Jogú Város víziközmű vagyonának 2023. évi tételes beruházási, felújítási tervének elfogadására – végrehajtásának határidejét 2025. december 31-ig meghosszabbítja.
10. 190/3/2023.(VI.26.) számú határozat – Javaslat a Nagykanizsa, Sugár utca 8. I. emelet l. szám alatt található, nem lakás célú helyiség Kanizsa Médiaház Nonprofit Kft részére ingyenes használatba adásához szükséges döntés meghozatalára – végrehajtásának határidejét 2025. június 30-ig meghosszabbítja.
11. 230/5/2023.(VIII.30.) számú határozat –Javaslat önkormányzati tulajdonú gazdasági társaságokkal kapcsolatos döntések meghozatalára – végrehajtásának határidejét 2025. május 31-ig meghosszabbítja.
12. 240/2023.(IX.28.) számú határozat – Javaslat Nagykanizsa Megyei Jogú Város víziközmű vagyonának 2023. évi tételes beruházási, felújítási tervének módosítására – végrehajtásának határidejét 2025. december 31-ig meghosszabbítja.
13. 293/1/2023.(XI.27.) számú határozat– Javaslat a Kanizsa Aréna eszköz beszerzéseivel kapcsolatos döntések meghozatalára – végrehajtásának határidejét 2025. április 30-ig meghosszabbítja.
14. 25/2/2024.(I.25.) számú határozat – Javaslat az új ipari parkban értékesíthető területek kialakítására – végrehajtásának határidejét 2025. május 31-ig meghosszabbítja.
15. 59/4-6/2024.(III.26.) számú határozat – Javaslat a Csokonai szobor áthelyezésével kapcsolatos döntések meghozatalára – végrehajtásának határidejét 2025. május 31-ig meghosszabbítja.
16. 84/2024.(IV.25.) számú határozat – Javaslat a TOP-Plusz pályázati felhívásokra benyújtandó projektekkel kapcsolatos döntések meghozatalára – végrehajtásának határidejét 2025. december 31-ig meghosszabbítja.
17. 85/1,4-6/2024.(IV.25.) számú határozat – Javaslat a TOP-Plusz pályázati felhívásokra benyújtandó projektekkel kapcsolatos döntések meghozatalára – végrehajtásának határidejét 2025. május 31-ig meghosszabbítja.
18. 142/2024.(VI.27.) számú határozat – Javaslat a településkép védelméről szóló rendelet módosításával kapcsolatos döntések meghozatalára – végrehajtásának határidejét 2025. június 30-ig meghosszabbítja.
19. 146/2/2024.(VI.27.) számú határozat – Tájékoztató Nagykanizsa közvilágítási rendszerének bővítéséről, a rendszer aktív elemeinek korszerűsítéséről – végrehajtásának határidejét 2025. július 31-ig meghosszabbítja.
20. 146/3/2024.(VI.27.) számú határozat – Tájékoztató Nagykanizsa közvilágítási rendszerének bővítéséről, a rendszer aktív elemeinek korszerűsítéséről – végrehajtásának határidejét 2025. április 30-ig meghosszabbítja.
21. 154/2024.(VI.27.) számú határozat – Javaslat önkormányzati lakáscélú ingatlanokkal kapcsolatos döntések meghozatalára – végrehajtásának határidejét 2025. május 31-ig meghosszabbítja.
22. 160/2024.(VIII.29.) számú határozat – Javaslat a Kiskanizsai Általános Iskola beközlekedő útjának közlekedésbiztonsága érdekében tervezett intézkedésekre – végrehajtásának határidejét 2025. április 30-ig meghosszabbítja.
23. 161/2024.(VIII.29.) számú határozat – Javaslat a Miklósfa utca mellett építendő járdaszakasszal kapcsolatos döntések meghozatalára – végrehajtásának határidejét 2025. április 30-ig meghosszabbítja.
24. 189/2,4/2024.(X.24.) számú határozat –Javaslat az Erzsébet tér villamos hálózata felülvizsgálatával kapcsolatos döntések meghozatalára – végrehajtásának határidejét 2025. szeptember 30-ig meghosszabbítja.
25. 210/12/2024.(XI.22.) számú határozat – Javaslat a gazdasági társaságokkal kapcsolatos döntések meghozatalára – végrehajtásának határidejét 2025. január 31-ig meghosszabbítja.
26. 218/2024.(XII.12.) számú határozat – Javaslat Nagykanizsa Megyei Jogú Város Önkormányzatának 2024-2038. időszakra szóló víziközmű fejlesztésre vonatkozó Gördülő Fejlesztési Tervének, valamint Nagykanizsa Megyei Jogú Város víziközmű vagyonának 2024. évi tételes beruházási, felújítási tervének módosítására – végrehajtásának határidejét 2025. december 31-ig meghosszabbítja.
27. 1445/2021.(XI.25.) számú határozatot –Javaslat a kizárólagosan önkormányzati tulajdonban levő gazdasági társaságok informatikai rendszerei üzemeltetési feladatainak elvégzésére gazdasági társaság létrehozására – hatályon kívül helyezi.
28. 54/2022.(II.24.) számú határozat – Javaslat a Netta-Pannonia Környezetvédelmi Kft. által indítandó közbeszerzésekkel kapcsolatos döntések meghozatalára – 2. és 4. pontját hatályon kívül helyezi.
29. 272/2023.(X.26.) számú határozatot–Javaslat a Nagykanizsa geotermikus projekt kiajánlási dokumentációjának elkészítésére – hatályon kívül helyezi.
30. a Nagykanizsai Egyesített Bölcsődében a nevelés-gondozás nélküli munkanap **2025. április 22-én**, valamint a májusi (**2025. május 17-én**), az októberi (**2025. október 18-án**), a decemberi áthelyezett munkanapon (**2025. december 13-án**), és a decemberi ünnepek közötti időszakban (**2025. december 29. napjától - 2025. december 31. napjáig**) a Belvárosi Bóbita Bölcsőde (Nk. Kisfaludy u. 19.) biztosít ügyeletet valamennyi tagintézmény ellátottja részére.

Az intézmény a nyári nyitvatartás ideje alatt az alábbiak szerint biztosít ügyeletet valamennyi tagintézmény ellátottja számára:

**2025. július 01. - 2025. július 31.** Rózsa Bölcsőde (Nk. Rózsa u. 7/A.)

 Meseház Bölcsőde (Nk. Attila u. 7.)

**2025. augusztus 01. - 2025. augusztus 31.** Rózsa Bölcsőde

 (Nk. Rózsa u. 7/A.)

**Határidő:** **2025. február 15. (szülők értesítése)**

**Felelős: Horváth Jácint polgármester**

(Operatív felelős: Lukács Erika intézményvezető)

#### a 2025/2026. nevelési évre vonatkozóan a bölcsődei jelentkezések időpontját 2025. május 27-28. napokon 8-17 óra között határozza meg.

**Határidő: 2025. március 01. (közzététel)**

**Felelős: Horváth Jácint polgármester**

(Operatív felelős: Bagarus Ágnes osztályvezető)

1. Nagykanizsa Megyei Jogú Város Közgyűlése az Idősügyi Tanács munkájáról szóló 2024. évi beszámolót elfogadja.
2. Nagykanizsa Megyei Jogú Város Közgyűlése az Idősügyi Tanács új Szervezeti és Működési Szabályzatát elfogadja. Felkéri a polgármestert a Szervezeti és Működési Szabályzat aláírására és a benne foglaltak végrehajtására.

**Határidő: 2025. február 15.**

**Felelős: Horváth Jácint polgármester**

(Operatív felelős: Magyar-Stróbl Krisztina polgármesteri szervezési csoportvezető)

1. Nagykanizsa Megyei Jogú Város Közgyűlése a Nagykanizsai Tankerületi Központ 2025/2026-os tanévre vonatkozó általános iskolai felvételi körzetének tervezetét változatlan tartalommal elfogadja.

**Határidő: 2025. február 15.**

**Felelős: Horváth Jácint polgármester**

(Operatív felelős: Bagarus Ágnes osztályvezető)

1. elfogadja, hogy a 19. Kanizsai Bor és Dödölle Fesztivál időpontja 2025. szeptember 12-13-a legyen.
2. dönt arról, hogy a 2025. évi 19. Kanizsai Bor és Dödölle Fesztivál szabadtéri programjainak megrendezéséhez szükséges bruttó 20 millió Ft-ot, valamint áramkiépítésének, áramfogyasztásának költségei és a marketing-kommunikációs költségek fedezéséhez szükséges mintegy bruttó 4 millió Ft-ot az Önkormányzat 2025. évi költségvetésében külön soron tervezze és szerepeltesse.

**Határidő: 2025. évi költségvetés elfogadása**

**Felelős: Horváth Jácint polgármester**

(Operatív felelős: Kunics György a Gazdálkodási Osztály

vezetője)

1. felkéri a polgármestert, hogy a rendezvény megszervezésének vállalkozásba adásához szükséges eljárást a Beszerzési szabályzat rendelkezéseinek figyelembevételével folytassa le azzal, hogy az önkormányzat kizárólag a Kanizsai Kulturális Központtól kérjen ajánlatot.

**Határidő: 2025. április 30.**

**Felelős: Horváth Jácint polgármester**

(Operatív felelős: Tárnok Ferenc Vagyongazdálkodási és Városüzemeltetési Csoport vezetője)

1. Nagykanizsa Megyei Jogú Város Közgyűlése egyetért azzal, hogy a Nagykanizsai Szakképzési Centrum intézményi tanácsában Nagykanizsa Megyei Jogú Város Önkormányzatát dr. Károlyi Attila és Bodó László önkormányzati képviselők mellett 2025. február 01. napjától Gábris Jácint önkormányzati képviselő képviselje.

Felkéri a polgármestert, hogy a delegált személyéről az intézményvezetőket tájékoztassa.

**Határidő: 2025. február 10. (intézmény értesítése)**

**Felelős: Horváth Jácint polgármester**

(Operatív felelős: Bagarus Ágnes osztályvezető)

1. Nagykanizsa Megyei Jogú Város Közgyűlése Horváth Jácint polgármester 2025. évi szabadságának ütemezését jóváhagyja az alábbiak szerint:

|  |  |  |  |  |  |
| --- | --- | --- | --- | --- | --- |
| **Név** | Tervezett szabadság mértéke 2025. | I. ütem**(I-III. hó)** | II. ütem**(IV-VI. hó)** | III. ütem**(VII-IX. hó)** | IV. ütem(X-XII. hó) |
| áthozat2024. évről | 2025. 12. 31-ig járó | Ösz-szes |
| Horváth Jácintpolgár-mester | 2 | 39 | 41 | *01.02.- 01.03.=2 nap (áth.)*01.21.=1 nap03.17.-03.21.=5 nap | 05.16.-05.19. = 3 nap | 08.04.-08.08.=5 nap08.21.-08.22.=2 nap09.01.-09.04.=4 nap09.19.-09.24.=4 nap | 10.13.-10.17. = 5 nap11.17.-11.21. = 5 nap12.22.-12.23. = 2 nap12.29.-12.31. = 3 nap |

**Határidő: 2025. december 31.**

**Felelős: Horváth Jácint polgármester**

**Dr. Gyergyák Krisztina jegyző**

(Operatív felelős: Dr. Termecz Marianna aljegyző)

1. Nagykanizsa Megye Jogú Város Közgyűlése az igazgatási szünetről szóló 2023. évi XXVI. törvény 7. § (1) bekezdés a) pontja alapján – figyelemmel az igazgatási szünet elrendeléséről szóló 316/2024. (XI. 6.) Korm. rendelet 1. §-ában meghatározott időszakra – Nagykanizsa Megyei Jogú Város Polgármesteri Hivatalában 2025. december 29. napjától 2026. január 1. napjáig igazgatási szünetet rendel el.

A közgyűlés felkéri a jegyzőt, hogy a határozatot a helyben szokásos módon tegye közzé és a szükséges egyéb intézkedéseket tegye meg.

**Határidő: 2025. március 01.**

**Felelős: Dr. Gyergyák Krisztina jegyző**

(Operatív felelős: Dr. Termecz Marianna aljegyző)

1. a Horvát Nemzetiségi Önkormányzat, a Roma Nemzetiségi Önkormányzat és a Német Nemzetiségi Önkormányzat 2024. évi munkájáról szóló tájékoztatókat elfogadja.
2. felkéri a polgármestert, hogy a 2025. márciusi soros közgyűlésre terjessze elő a szociális szférában dolgozók teljes létszámát, az egyes munkakörökhöz tartozó átlagbéreket, ezek ismeretében tegyen javaslatot az összes munkavállaló bérkiegészítésére és annak költségvetési vonzatára.

**Határidő: 2025. márciusi soros közgyűlés**

**Felelős: Horváth Jácint polgármester**

(Operatív felelős: Bagarus Ágnes osztályvezető)

1. a fontosabb intézkedésekről, eseményekről szóló tájékoztatót tudomásul veszi.

**Horváth Jácint:** Köszönöm szépen a napirendi pontnál a hozzászólásokat.

1. **Interpellációk, kérdések**

**Horváth Jácint:** Következik egy nagyon izgalmas napirendi pontunk, interpellációk, kérdések, amelyre előzetesen jelentkeztek, és ebben a sorrendben is fogom megadni a szót. Először Balogh László polgármester úr, 2 kérdéssel, parkolóhelyek és BLG.

**Balogh László:** Tisztelt polgármester úr, tisztelt közgyűlés! Első kérdés: Derék dolognak tartom azt, hogy az önkormányzat tájékoztató kampányt indít, hogy visszaszorítsa a zöldterületen való parkolást, de új parkolóhelyekre van szükség, amelyek általában zöldterületek igénybevételével is létesíthetők. A városlakóknak megoldásra, nem ígérgetésre van szükségük. Önkormányzati képviselőjükként itt és most a Platán sor páratlan oldala és az Attila utca érdekében szólok. Itt az ott lakók aláírásgyűjtésbe is kezdtek. Lenne így is megoldás a gyeprácsozás, például a Keleti bisztrónál, de tudomásom szerint vannak régebbi tervek a polgármesteri hivatalban. Kérem, az ez évi költségvetésben ilyen új parkolóhelyek kialakítására is legyen meg a szükséges forrás, ez a kérdésem, kérésem. Második: 2024. november 22. fogadtuk el a TOP Plusz Városfejlesztési Programterv 2.0 verzió 4. módosítását, ebben benne van a Batthyány Lajos Gimnázium fejlesztése 235.800.000 forinttal. Mostanában is nap, mint nap járok a BLG-ben s figyelmeztetni szeretnék, nagyon szükséges a vizes blokkok felújítása, a tornatermi öltözők megújítása, a régi épület, ugye 1886-os ez a régi épület, tehát ez az „A” épület, ennek a nyílászáróinak a cseréje, bizonyos parkettás termek padlózatának a felújítása és többek között még a régi épület északi oldala vizesedésének a megszüntetése. Ez utóbbi probléma odáig fajult, hogy a kisgimnazista osztályokat el kellett költöztetni ezekből a dohosodó termekből. Ezen problémakör kezelésére nem lesz elég a 235 millió forint. Nem túlzásba vitt dramatizálással, de még időben figyelmeztetek, ez a patinás, valóban patinás intézményünk többet érdemel. Tisztelettel ismét kérem az odafigyelő, bővebb iskolafelújítást a BLG-ben, köszönöm.

**Horváth Jácint:** Alapvetően a gyeprácsos parkoló tekintetében azt hiszem, hogy többször körbe futottuk ezt a dolgot és a műszaki megoldás maga az olyan, ami nem nagyon elfogadott nagyon sok tekintetben. Tehát, hogy itt meg fogjuk írni a választ erre újra, tehát tényleg ez jónak tűnik, de mégsem fogadja el, ugye se nem parkoló, se nem zöldterület onnantól, tehát a 2 közé kerülünk egy ilyen furcsa metódusban. Ugyanakkor hála ugye Bodó László tevékenységének, az elmúlt időszakban terveztünk parkolókat a Platán soron és remélem, hogy ezek megvalósítási fázisba is tudnak idén fordulni, úgyhogy lépegetünk ebben is előre. Sajnos nagyon hosszú idős lemaradást kell pótolnunk és nagyon sok utca és nagyon sok városrész igényli a plusz parkolókat, ami jogos igény is, de azt be kell látnunk, hogy csak a zöldterületek kárára tudunk parkolót építeni ma már. Lásd Kossuth tér, de tényleg ez egy örök dilemma lesz. A BLG felújítása kapcsán bent van ugye egy pályázat, ami részben megoldást nyújt ezekre a problémákra, a dilemma ugye az, hogy akkor az óvodákhoz nem nyúlunk és akkor az iskolákhoz nyúlunk-e? Meggyőződésem, ha az állam nem veszi át, akkor sokkal előbbre tartanánk az elmúlt 10 évben ezen iskolák tekintetében, nemcsak a Batthyány, nagyon sok másik iskolánk is, a Péterfi, a Szivárvány, a Zrínyi küzd olyan problémákkal, amik napi szintű megoldást kellene, hogy jelentsenek, tehát valóban látjuk ezeket. Köszönöm szépen a jelzést. Dr. Károlyi Attila következik a telefonfülkével kapcsolatban.

**Dr. Károlyi Attila:** Már elmondtam már ezt a nagy buzgalmamban, ezt az interpellációt, megismételni nem kívánom. Unikális és Nagykanizsa város kuriózuma, a fél téglát is elmondtam, hogy ne kelljen ott körülnézni, meg járkálni, meg nem tudom honnan szerezve kalapácsért hazamenni, ott van a féltégla, nézzék meg. Viszont én már kértem a VIA-t, nem hoztam volna ide Önökhöz ezt az, elnézést, piszlicsáré dolgot, de hát jó ízlésű ember is kibukik ezen a telefonfülkén, még ha ezt tudnánk hozzá konzerválni, mint egy londoni telefonfülkét, tehát hogyha tudnánk konzerválni és az emberek olyanok lennének, amilyenek, de nem olyanok, amilyenek, ezért én nagy tisztelettel kérem polgármester urat, tegyen lépést a tekintetben, hogy ezt innen az illetékes szolgáltató vigye a …., el, köszönöm.

**Horváth Jácint:** A vastelepre. Hát muzeális értéke nincs, de lehetne egyébként olyat idehozni, aminek van mondjuk és akkor mindjárt máshogy nézne ki, és akkor a féltéglát is elvisszük mellőle, valóban. Berta Krisztián következik két kérdés, Kölcsey és Erzsébet tér.

**Berta Krisztián:** Köszönöm szépen a szót Polgármester úr, lennének ötletek a telefonra, ahova lehetne áthelyezni, persze a belvároson kívül, de amivel szólni akartam, ugye a Kölcsey utcai lakók kerestek meg azzal a problémával, amiben mintegy legalább 30 család érintett. Ugye a Deák téren található egy telekommunikációs üzlet, a nevét azt nem mondom, nem a reklám helye, de így is mindenki be tudja azonosítani, hogy melyikről van szó. A hűtő-fűtő berendezésük kültéri egysége olyan hangosan üzemel, hogy az ott lakóknak nem ritka, hogy bosszúságot okoznak, mert gyakorlatilag nem tudnak aludni. Igaz ez a hétvégére is, amikor van, hogy ugyanúgy működik ez a berendezés. A lakók elmondása, illetve tájékoztatása szerint ők már többször kérték az említett üzlet tulajdonosát, hogy valami megoldást találjanak az ügyben, de süket fülekre találtak ebben, ezért fordultak most hozzánk az önkormányzat segítségét kérve. Így kérem polgármester urat, hogy lépjünk ebben az ügyben és jelezzük a kérést a tulajdonos felé, hátha jobb belátásra tudjuk bírni, vagy egyáltalán bármilyen megoldást tudunk benne találni. Ez lett volna az első, köszönöm. A második pedig az Erzsébet tér 2. körül gyakorlatilag egy galambinvázió alakult ki, most már nem nagyon látjuk így, mert ránk esteledett, de ha korábban kinéztünk volna az ablakon, akkor sok galambot láttunk volna. Ugye ez rengeteg bosszúságot okoz itt a környéken élőknek. Hiába szerelnek fel tüskéket, nem megoldás, mert nem minden helyre férnek oda és ahol ugye nincsenek, ott természetesen a galambok megtalálják azokat, a szomszédos házak tetejét is. Érdemes lenne megnézni az elmondásuk szerint a Vasember háznak a padlásterét is, mert a nyomok arra utalnak, hogy bizony ezt is igénybe veszik a galambok és onnan kezdődik a napi menetelük, hogy így fogalmazzak. Ezért az alábbiakat szeretném kérni, tolmácsolva az ő kérésüket. Ugye a Vasemberház az már szóba került ma, de a padlástérnek a kitört üvegeinek a pótlását azt vizsgáljuk meg, ugye ma is elhangzott, hogy milyen lépéseket szeretnénk az ügyben tenni, viszont hátha találunk egy valamilyen gyors és áthidaló módszert, hogy ezt a problémaforrást, gócpontot megszüntethessük. A kérésük volt még, hogy írjunk levelet itt az Erzsébet tér 2. körüli intézményeknek, cégeknek, társasházaknak, hogy ők is próbáljanak meg védekezni, akár ők is tüskéket felrakva és akkor már egy plusz landoló zónát kilőttünk. A harmadik, amit szeretnének kérni és ezt maximálisan tudom támogatni, hogy hívjuk fel a Közterület figyelmét, hogy az állattartás szabályairól is szóló rendeletet tartassák be, ugyanis abban a 4. §. 5) pontja kimondja, hogy közterületen tilos bármilyen nemű állatot etetni, így a galambokat is. Úgy gondoljuk, hogy ha ezeket a lépéseket megtesszük, akkor talán kevesebb bosszúságot fognak okozni a mindennapokban a galambok a belvárosi polgárok életében, köszönöm.

**Horváth Jácint:** A Kölcsey utcás dolgot meg fogjuk nézni, hogy mi a helyzet ott. A galambok tekintetében nekem postagalambok tekintetében van némi tapasztalatom, nem sok, de sikerült szert tennem az elmúlt időszakban, de parlagi galambok tekintetében annyira nem, de Bodó László tanácsnok úr eléggé beleásta magát ebbe a témába és megoldási javaslatok, legalábbis remélhető megoldási javaslatok is lesznek ebben, úgyhogy remélem, hogy ebben tudunk előrelépni a jövőben és valami helyzetet normalizálni. Ettől függetlenül a padlást rendbe kell rakni, tehát ez mindenképpen egy jogos felvetés. Dénes Sándor polgármester úr következik 3 kérdés, Szent Rókus, Polgári Olvasókör épülete és az iskola előtti útszakasz.

**Dénes Sándor:** Tisztelt Polgármester úr, tisztelt képviselőtársaim! Tehát az első kérés a Szent Rókus utca. 2023 szeptemberében volt, amikor egy ilyen képviselői előterjesztéssel éltem, merthogy az utca gyalogjárdájának az első fele elkészült, a 2. fele nem, holott a tervezés megvan, minden rendben van. Akkor azt a választ kaptam, hogy a 2024-es költségvetésben majd ez szerepel és megvalósul. Hát ez az év eltelt és ez nem történt meg. Én azt kérném tisztelettel polgármester úrtól, hogy most már ez a 2025-ös költségvetés, én nem láttam bele, nem tudom, hogy mit tartalmaz, remélem, hogy benne van, vagy a módosítással bekerül, de egyre többen mondják, hogy most már jó lenne ezt a 2. felét is megcsinálni. Emlékeim szerint ilyen 17-18 millió forintról volt szó, akkori állapoton lehet, hogy most már 20-ba kerül, tehát ez az egyik. A másik a Polgári Olvasókör, vagy Móricz Zsigmond Művelődési Házként is tiszteljük, a homlokzatán, tehát az északi, vagy főhomlokzaton 2 ilyen beázás történt, amit már úgy tudom, hogy megszüntettek. Legutóbb egy ilyen bejáráson voltunk Szamosi Gábor műszaki igazgató úrral, VIA Kanizsa, és tehát ő is tud erről a dologról, hogy jó lenne ezt megszüntetni minél előbb. A harmadik kérdésem, ez pedig a Kiskanizsai Általános Iskolába közlekedők, gyerekek, szüleik, illetve óvodába is. Ugye a szülői munkaközösségnek az volt a kérése, hogy itt épüljön egy biztonságos gyalogjárda, meg próbáljuk a parkoló burkolatát is rendbe tenni. Na, most ez tavaly augusztusban volt, azt hiszem akkor jeleztem és akkor egy olyan választ kaptam, hogy az elmúlt év decemberéig a tervezés elkészül, mert akkor 3.000.000 forintot szavaztunk meg erre. A mostani Polgármesteri tájékoztatónak itt a 31. pontjában találtam, hogy hosszabbításra kerül április 30-ig a tervezés. Na, most ezek szerint ugye hát az folyamatban van, de még nem értünk a végére és azt kérném tisztelettel, hogy nyilván már majd látjuk azt is, hogy ennek milyen költségei vannak, hogy a ’25-ös költségvetésben próbáljuk ezt megoldani. Ebben kérném a tisztelettel a segítségüket, köszönöm szépen.

**Horváth Jácint:** Köszönöm szépen, meg fogjuk vizsgálni. Gábris Jácint következik kettő kérdéssel.

**Gábris Jácint:** Köszönöm a szót. A palini lakóktól, főleg azoktól a lakóktól, akik érintettek nyilván, a Lovarda utcától Kanizsa irányába az Alkotmány utcai lakók jeleztek, akiknek a lakása, vagy a háza ott van a gyalog-, és kerékpárút mellett, hogy ott a becsatlakozási részeken a korábban megoldott bejárási lehetőségek hát enyhén szólva nem éppen adottak. Méghozzá olybá, hogy az autók nem tudnak normálisan be-, és kijárni. Erre kérnének valami segítséget vagy megoldást központilag, vagy gondolkodjunk rajta közösen, mert ez a meglátásuk szerint ez elvileg az önkormányzatnak a dolga, nem az övéké. Én meg azt gondolom, hogy ez valami közös megoldást kíván, hogy erre kérték az együttműködést. Egyébként egy-kettőt láttam és tényleg az autóknak a be- és kihajtásánál túl alacsonyan van a csatlakozási felület, és eléggé megviseli az autóknak a karosszériáját, amikor az útra csatlakoznak. A másik az pedig egy ugyancsak ilyen sürgető észrevétel, tudom, hogy már folyamatban vannak a tárgyalások, de még mindig sötét az a terület ott a Tungsram környékén, hogy ezt valahogy meg kéne sürgetni, illetve ugye mondták, hogy a játszóteret, hogy legalább egy vagy két világítótestet elhelyezni ott az Űrhajós utcai játszótérnél. Illetve akkor már a Herkules utcai játszótér esetében is egy bővítés jó lenne, akár egy ilyen napelemes mozgásérzékelős is megfelelő lenne rá. Ma már nem tudom, hogy egész jól beválnak ezek, meg ottani lakó ajánlásában is volt, aki hasonló területen dolgozik, mint szakember, adott egy ilyen ajánlást, hogy milyen paramétereknek megfelelően lenne jó, ezt majd természetesen majd átküldöm, hogy ezen is el tudunk gondolkodni. Köszönöm szépen.

**Horváth Jácint:** Köszönöm szépen a jelzéseket. A palini esetben a bejárókkal kapcsolatban a Magyar Közút egyébként, tehát állami útról beszélünk, tehát az önkormányzat sem nagyon lesz ebben illetékes, de utána járunk és végig nézzük ezt, hogy hogyan lehetne előre lépni, köszönöm szépen. Radics Bálint képviselő úr 4 kérdéssel következik.

**Radics Bálint:** Tisztelt Polgármester úr, tisztelt közgyűlés! Az első probléma az mind Miklósfán, meg mind a Ligetvárosban sajnos az elmúlt időszakban felmerült. Megszaporodott a betörések száma, az emberek nincsenek biztonságban és mind Miklósfán, mind a Csengery úton arra kértek engem, hogy közvetítsem a közgyűlés felé, hogy valamilyen megoldást találjunk arra, hogy ezeket próbáljuk meg visszaszorítani. Én azt gondolom, hogy mindenképpen ugyanúgy, ahogy a többi településrészen, itt is bővíteni kellene egyrészről a kamerarendszert, de ez mellett nagyon fontos lenne, hogyha mind a rendőrség, mind a Közterület-Felügyelet és akár a polgárőrségnek a figyelmét és a közreműködését kérve az ott élőknek felhívjuk a figyelmét arra, hogy jobban őrizzék a vagyonukat. És van erre egy európai kezdeményezés is, az Európai Unió minden évben megtartja az Európai Vagyonvédelmi Napot, ez 2018 óta működik és nyár elején pont azért, hogy még a nyári szünet előtt, amikor ugye sokan kevesebbet tartózkodnak a nyári időszakban otthon, akkor felhívják a figyelmüket arra, hogy hogyan tudják az otthonukat biztonságban tartani. A másik apróbb probléma úgy gondolom, hogy nagyon könnyen megoldható itt Nagykanizsán a Miklósfa Hűtőház autóbuszmegálló mellett ott a Bakónaki-patakon ível át a kerékpárút egy kerékpáros híddal és itt 4 darab közvilágító kandeláberből 3 nem működik, egy működik a 4-ből, úgyhogy ez teljesen balesetveszélyes, úgyhogy én arra kérném a polgármester urat, meg ugye a VIA munkatársait, hogy ezt hárítsák el. És akkor visszatérve a Ligetvárosba, az ott élők arra kértek, hogy amikor Nagykanizsa felől érkezik autóbusz, nem minden esetben fordul be a helyi bolt és a szemben lévő, ugye Zala Vármegye Fenyő Otthon, ez a Szivárvány Integrált Szociális Intézménynek az otthona, ez ugye a Csengery utca 117/1-ről beszélünk és 70 kilométer per órával lehet jönni ugye a belváros felől, meg ugye Miklósfa felől is. Utána van egy 50 kilométeres korlátozás, de ezt se sokan tartják be, úgyhogy ott, amikor a busz ugye a Csengery útról Nagykanizsa felől jön és megáll a buszmegállónál, ott az emberek megpróbálnak ugye átkelni, de ez sok esetben életveszély, tehát már volt ebből, hogy elsodortak sajnos ott élőt. Úgyhogy itt arra kérem, hogy az autóbusz közlekedés kapcsán ugye a Volánnal kellene egyeztetni ez ügyben, hogy lehetőleg minden autóbusz, hiszen ez nem nagy kitérő, ez pár méter plusz és a bolt és a Zala Vármegye Fenyő Otthon közé forduljon be, ott biztonságosan leszállnak a gyerekek, a felnőttek és mehet tovább az autóbusz. MAORT-telepen hamarosan ugye elkezdődik – remélhetőleg – a Tripammer utcának a teljes korszerűsítése és ugye az önkormányzat több garázzsal rendelkezik ezen útszakasz mellett. Én amennyire tudom, beszéltem Zakó László vezérigazgató úrral, hogy a Nagykanizsa Vagyongazdálkodás kezeli ezeket a garázsokat, hogy itt egyrészről nem tisztázott több esetben a tulajdoni viszony, másrészről vannak olyan bérlők, vagy egy bérlő, aki több garázst 2 éve bérel, de nem fizeti ugye a bérleti díjat, ez miatt eljárás is indult. De a legfőbb probléma az, hogy ott vannak ezek a garázsok most már nem is tudom hány éve kihasználatlanul és olyan állapotban vannak, ami a MAORT-telepnek a helyi védettségét hát, hogy mondjam rettentően csúfítja. És amikor az ott élő lakókat arra kötelezzük, hogy meghatározzuk, hogy milyen növényeket telepíthetnek meg, nyilván garázst nem is létesíthetnek, akkor gondolom, hogy az egy jogos elvárásuk, hogy ezeket a garázsokat tegyük rendbe, akár úgy, hogy felújítjuk, vagy akár úgy, hogy ha nincs az önkormányzatnak, vagy a vagyongazdálkodásnak erre forrása, akkor több ilyen ingatlantól megválthat az önkormányzat. Meg kellene vizsgálni, mert egy vállalkozó kezében lehet, hogy hamarabb megtörténne a megújítása. Mindenképpen ugye egységes arculatot kellene ott kialakítani, mert hogyha elkészül a Tripammer utca, elkészülnek az autóbuszöblök, az autóbuszvárók, a parkolóhelyek, azt gondolom, hogy azzal párhuzamosan erre a garázssorra is kellene valamilyen megoldást találnunk, úgyhogy, hogy ebben kérem polgármester úr és a közgyűlés segítségét és köszönöm a figyelmet.

**Horváth Jácint:** Itt a garázsoknál, a garázsok esetében egyébként van vételi szándék, tehát van, hogyha meghirdetnénk és mivel többen is jelezték, hogy megvennék ezeket, valószínű versenytárgyalás felé vinnénk el a dolgot, hiszen többen is érdeklődnének iránta. De itt a tulajdonviszonyokat meg fogjuk újra nézni, mert ez folyamatosan felmerül ez a kérdés, meg ez a nem fizetés és nekünk is jelezte Zakó úr, hogy van itt olyan bérlő, aki nem a legtisztességesebben viselkedik a bérlés során. Úgyhogy meg fogjuk nézni ezeket a kérdéseket és köszönöm a jelzéseket. Dr. Károlyi Attila úr kért szót.

**Dr. Károlyi Attila:** Köszönöm szépen Polgármester úr, én lelkesen tudnám támogatni a Radics képviselőtársamnak ebbéli kérését. Amikor 3-4 évvel ezelőtt itt fölvetettem talán a közgyűlésben, igen, hogy egy ott működő temetkezési cég kettőt megvenne és csinálna, vagy készítene, vagy felújítana a dolgozóinak szociális helyiséget, egyebek, akkor azt mondták, hogy az nem eladó és lesöpörték az asztalról ezt a kérdésemet. Meg akkor fölvetettem én is ezt az állapotukat is ezeknek a garázsoknak, meg hogy mi a fene lesz ezekkel a garázsokkal, de semmi válasz nem volt, köszönöm.

**Horváth Jácint:** Köszönöm szépen. Most már elmegyünk vita felé, interpellációknál vagyunk, úgyhogy röviden megadom.

**Radics Bálint:** Megszerettem volna köszönni Károlyi képviselőtársamnak a támogatását és akkor én azt gondolom, hogy most nyitott kapukat döngetek, én egy előterjesztéssel fogok a következő közgyűlésre készülni, köszönöm.

**Horváth Jácint:** Köszönöm, tényleg megvizsgáljuk azért még egyszer, mert szerintem ez ennél bonyolultabb egy picikét. Gondi Zoltán képviselőtársam, tessék.

**Gondi Zoltán:** Köszönöm a szót Polgármester úr. Királyi Pál 39-41-ből, társasházból érkezett egy kérés. Ezen a nagyon rövid szakaszon, tehát ilyen százméteres szakaszról beszélünk, 3 darab behajtani tilos tábla is van és az ott élőket nagyon zavarja, hogy ezek a táblák ezek teljesen lekoptak, gyakorlatilag felismerhetetlenek, ezért kérik ennek a 3 behajtani tilos táblának a cseréjét, köszönöm szépen.

**Horváth Jácint:** Köszönöm szépen a jelzést, köszönöm. Egyéb hozzászólást nem látok, nem volt jelzés egyéb interpellációra és a napirend utáni felszólalásokra sem jelentkezett senki, ezért megköszönve a mai közgyűlésen a közös munkát a mai közgyűlést ezennel bezárom. Köszönöm szépen és találkozunk várhatóan februárban soron kívüli ülésen, mert szeretnénk, hogyha a költségvetést el tudnánk fogadni februárban. Köszönöm szépen.

**Horváth Jácint polgármester más tárgy vagy hozzászólás nem lévén az ülést 17,32 órakor bezárta. (Az ülésről készült hangfelvétel alapján ezen jegyzőkönyv a hozzászólásokat szó szerint tartalmazza.)**

 **Horváth Jácint Dr. Gyergyák Krisztina**

 **polgármester jegyző**